galehiri: ހަވަރެތެނަދޫ ކޯޑިޔާ ޖަހަނެ ލިކާ\nހަވަރެތެނަދޫ ކޯޑިޔާ ޖަހަނެ ލިކާ\nމީބޫ، 1962 ވަނަ އަހަރޭ ހަވަރެތެނަދޫން މީހެންނެ ބޭއުމުގެ ކުރިޔެން އެރަޓު ކޯޑިޔާ ޖަހަނެ ލިކާ ލޭފައި އޮތެ ލެއުމެކެ. އެހެން ފަހޭސް 1966 ވަނަ އަހަރޭ ކޮންމިއަސް ބައިކެންނެ އެރަޓު ގޭގޭ އޮޑައި ވޮންނަން ފޮއްޓީފަހުން އަސް ތިނެހަތަރެ ކަލަކު، ނުންފަހޭ އެޔައްޓެއި ގިނަ ކަލަކު އެރަޓު މިވައްތަރަށް ކޯޑިޔާ ތިޖެހިޔާ. އެއަށްޓައި ފަހުން މިހިދެ ނުޖަހަތެ. މިކަމާއްކޫ ބޯދާ ކަމަކަށް ވެގެ. ކަޓުމުއްލާ ކަމަކަށް ވެގެ. ބައިކެންނަން ނުއެގެނެ ވައްތަރަކު ބިދުއާކަން ވެގެ. ކޭކިޔާ ބޮނަންނާ. މަނިކާ ރޯއްދާ.\nހައްޖު މަހު 13 މައްރެއި ރަޓު ވެރީންނަގެ ފަރާތުން ރަޓު ހުއްޓީ އެންމެހަލޫލެ، އެންމެރީތި، ދޯނިޔާ ކޯޑިޔާ ޖަހަންނަން ހޮވައިދެންނޫ. މި ދޯނިޔަށް އަގަކަށް ދެންނޫ ދިވެހިރުހެކެ.\nދެން އެރެއި ރަޓާއި އެންމެ ކަބެއްރޭ އޮތެ ފަޅެރަޓަށް (ތެނަދޫ މާހުއްޓަށް) ލަވަކެޔަނެ މީހެންނާއި ބެރެޖަހަނެ މީހެންނެ ގޮވައިގެން އެދޯނިޔާ އެޔަންނޫ. ގޮހޮ އެދޮހާ ހެދެނޭ އެރަޓުން ފަނެ ކަޑައިގެން ވައްތަރަކު ސާތިގަޑެކެ ލިކަން ފަނެހަތެ ލައިގެން އެއްތެކެ ވެޔަންނޫ. ދެން ހަދަންލިކާވޫ ހަތަރެފަރާތަށް ހަތަރެ އިފަ ހުއްޓީ ދުބުރުގެހެކެ ކަޑައިގެން އޭއްތޭ މަންތޭ އެއްކަލެ ސާންތިގަޑާ ބާއްވަންނޫ.\nދެން ފަނެހަތުން ވައްތަރެ ވައްތަރަށް ޒާތްޒާތަށް އެކި ކަހަލައި ސޫރަ ސޫރާ ދޫންނާއި އެކިކަހަލައި އެއްތެތި ހަދައިގެން އެއްކަލެ ސާންތިގަޑޭ ތިރިޔޭ އެލެވައިލަންނެއްޔާ. މިހެން ހެދީމައި ހީވެންނައު ބޮޑެ ކުޑާކު ވައްތަރެ ވައްތަރެ އެއްތެތި އެލެވާހައި ހުންނާހެން.\nދެން އެއްކަލެ އެއްތާ ހިފައިގެން ދޯނިޔަށް ގޮހޮ ދޯނިޔޭ ކަނިގަޑާއި އެއްކޮށް އޭއްތާ ކޮޑަން ހަރެކެރަންނު. އެވޭލޭ ދޯނިޔޭ ތިޔެންނާ ފާލު ޖަހަނެ 10 ވެންނާއި،2ބެރެ ޖަހަނެ 10 ވެންނާއި، ލަވަކެޔަނެ 10 ވެންނާއި، ދެން ހުންގާނިޔޭ ހިފަނެ އެހަކުނާއި.\nމިދޮހާ ނެވަޔެން ޖަހައި އެހައްކަ ވޭލޭ ފަޅެރަޓުން ހުރައިގެން ލަވަކެޔައި ބެރެޖަހަމުން ގޮހޮ ރަޓާއި (ތެނަދުއާއި) އަރައި ހަމަވީމެއި އެކޯޑިޔޭ ނަޓަންނަން ހަމަޖެހެވީ މީހާ ރަޓުން ދޯނިޔަށް އަރޮވަންނެއިޔާ.\nއެޔާ ހުންނާ ހުދެ ފޮތިގަޑަކުން ރޫބައިކެ ހަދައި އޭއްތާ އަދޮވާހައި، ގަންޖުފަރާހެކެ ލަވާހައި، ބާސްކީލަށް ގޮއްފައްޓަރެ އޮޑާހައި، އަތުކުރިޔޭ ވޮޅާ އޮޑާހައި، ބޮލު އޮޑާހައި އޮންނާ ކަޅެ ކަޑިކާޑޭ ހުޅިޔެކެ ޖަހާހައި ބިއްދަރު މެންދަން ހުޅިޔާ ވައްޓާހައި، ކޭވަކެފަތުން ހަދާހައި އޮންނާ އައިނެކެ ލޮލު އޮޑޮވާހައި. ޗާލުކަމުން ހީވެންނާ އެހެންކަމެހެން. ކޭކިޔާ ބޮނަންނާ.\nދެން ނަޓަނެ މީހާ ދޯނިޔަން އެރީމައި ބެރެޖަހައި ލަވަ ކެޔަމުން ނަޓަމުން އެދޯނިޔާ ކިރިޔާ ކުރިޔަށް އެޔަނެވަރަން ފާލު ޖަހާހައި ރަޓު ދިހެރޭފަޓު ކަބެއްރެން އެޔަންނެއި. އެވޭލޭ ރަޓު ތެއްޔަހައި ފިރިހެންނާއި ކުއްދުނާއި ތިޔެންނައު ދިހެރެއަށް އަހަ. ދޯނިޔާ މިހިސާބަށް އާމެއި ނަދިރެ ބޮނެގެން ކައްކައިގެން ކޫދު އެދޯނިޔަށް އަރޮވައި ހަދަންނެއިޔާ. މިދޮހާ މިންދަރެ ވީމެއި ވޮޑިދޯނިފަހަރޭ ވެރީންނެ ކަނެތި ކައްކައިގެން މީހެންނަން ކަންނަންދީއަސް ހަދަންނެއްޔާ.\nމިހިސާބަށް އެޔަނެ ވޭލޭ ކޯޑިޔާ ޖަހަނެ ދޯނިޔޭ އެތެރާ ކަނެއްތާއިގެން ހުންނާ ހުރީގޮހޮ. ކޭކިޔާ ބޮނަންނާ. އެދޮހާ ކޮންމި މީހަކުނާސް އެމީހަކުނަން ލެބުނެ ކަނެއްތެކެ އެއްތެކެ ފަހޭ ދެންނެއްޔާ.\nމިކުޅިވަރެ މިގޮތަށް ކޮޅެމުން ގޮހޮ، ހަވީރެ ފަސްގަޑިބައި ވީމެއި ދޯނިޔާ ރަޓަން ލަފާހައި އެއްކަލެ ކޯޑިޔާ ތެނަދޫ މާވަށްދިހެރޭ ހުންނާ ރުހަކަށް އެލޮވައިލަންނެއިޔާ.\nދެން އެދޮހާ ކޯޑިޔާ ކަޑަންނަން ހަމަޖަހޮވާހައި ރަޓު ހުންނާ މީހަކުން ހަދަންލިހައްކޫ މަޣުރިބު ނަމާދުން އެރީގެން މާވަށްދިހެރެޔަށް ގޮހޮ ރުކު އޮތެ އެއްކަލެ ކޯޑިޔާ އެލޮވީ ވަލާޑާ ކަޑާހައި ކޯޑިޔާ ބިންމަންތަން ވައްޓައިލަންނެއި. އެމީހާ އެކަމާ ކޮޅަމެއި ދެން ހަމަ އެވޭލޭ ރަޓު ފިރިހެންނެ ހަދަންލިހައްކޫ "ދޮން އަލިބޭ މޫދަށްލައްވާ، އަންހެނުންނޭ މޫދުން އަރުވާ" މިލަވެޔާ ކެޔަމުން ކޯޑިޔާ ކޮޑީ މީހާ ދެޔަގަޑަށް އެއްލައިލަންނޫ. އެއްލައިލީމެއި ދެން އެޔާ އޮންނާ ދެޔަގަޑޭ.\nމިމީހާ ދެޔާން އެއްލީމެއި އެވޭލޭ ރަޓު ބޮޑެ ވެރިޔަކުނަށް ހުންނާ މީހަކުން ވެނެ އަންހެނެމީހާ ހަދަންލިހައްކޫ އަންހެންނަގެ ޖަމާއަތެކެ ގޮވައިގެން ދެޔާން ގޮހޮ އެއްކަލެ ދެޔާ އޮތެ މީހާ ނަގައިގެން ލަވަކެޔަމުން އަންހެނެ މީހަގެ ގޭދޮރަށް ގޮހޮ އެޔާގަޔާ ހުނެ ފެނުން މޮޑެ، ހެނޮވާހައި، ރީތި ހެދުމެކެ ލަވާހައި، އަތެރެ ލަވާހައި، ކަރު ފައްޓަރެބަޔެކެ އޮޑާހައި ކޮޑުނެން ކޮޑަށް ނަލަ ހަދޮވާހައި ބާއިދުވަންނޫ. އެވޭލޭ ރެއިގަޑު އަޓެން ޖެހުމާއި ގާތެ ވެޔަންނެއި.\nހަމަ އެވޭލޭ ރަޓު ފިރިހެންނާއި އަންހެންނާއި ކުއްދުނާއި ތިޔެންނައު ރަޓު މާވަށްދިހެރެއަށް ގޮހޮ. އެވޭލޭ ކޯޑިޔާ ދޯނިޔޭ ތެއި ލަވަކެޔަނެ މީހެންނާއި ބެރެ ޖަހަނެ މީހެންނާއި އެންމެނެ ތިޔެންނާ އެތަން ގޮހޮ ތައްޔާރޭގެން. ކުދެ ވޭލެކޮޑަކުން ބެރެޖަހައި ނަޓަންނަން ފޮއްޓީމެއި އެއްކަލެ ކޯޑިޔާ ކޮޑީ މީހާ އެތަން އެބޭރަންނެއިޔާ. އެޔާ ހަމަ އޮޑައުމާއެކު އެދެ ނަޓަންނަން ފައްޓައިގަންނެއި.\nމިލިކަން ކޯޑިޔާ ކުޅިވަރެ ކޮޅެމުން ގޮހޮ އެރެއި މެންދަމާއި ގާތެވީމެއި ކުޅިވަރެ ހުއްޓައިލަންނޫ. އެހިސާބުން އެދޮހާކުގެ ކޯޑިޔާ ކުޅިވަރެ ނިމުންނޫ.\nނޯޓް: މިލިޔުމޭ ބޭނުންކޮޓެފައި ވެނެ ފޮޓޯއައްކޫ ހަވަރެތެނަދޫ ފޮޓޯއެކެ ނުން. އެހެންފަހޭސް އޭބޫ ރާއްދޭ ކޮންމިއަސް ރަޓަކު ކޯޑިޔާ ފޮޓޯއެކެ.\nލިޔުއްވާހައިވެންނޫ: އަލްމަރުޙޫމް ޙަސަން ޙިލްމީ ޖަނަވަރީގެ/ ގދ. ތެނަދޫ\nޝާއިޢުކޮޅައު: "ގަލެހިރި" އެޑްމިން


Amaan Dhangethi, Aniyaaveri Gathulaai Eku Bodu Biruverikamakah - Vaguthu\nއަމާން ދަނގެތި، އަނިޔާވެރި ގަތުލާއިއެކު ބޮޑު ބިރުވެރިކަމަކަށް!\nރާއްޖޭގައި ކުށްތައް ކުރާ މީހުންގެ އަދަދު އިތުރުވެއްޖެއެވެ. އޭގެ ތެރޭގައި އެއްވެސް ބިރަކާއި ނުލައި މީހެއްގެ ފުރާނަ ނަގާލާ މީހުން ވެސް ހިމެނެއެވެ. މީހަކު މެރުމުން އެމީހަކަށް ލިބެނީ ކޮން އުފަލެއްކަން ނޭނގުނު ނަމަވެސް ޔަގީންވާ އެއް ކަމަކީ އެފަދަ ނުބައި ކުށެއް ޖެހިލުމެއް ނެތި ކޮށްލާ މީހުން ރާއްޖޭގައި އެބަތިއްބެވެ. މިއަދަކީ ވެސް އެފަދަ މީހަކު ނުވަތަ ބައެއްގެ އަނިޔާވެރިކަން ފެނިގެން ދިޔަ ދުވަހެވެ. އދ. ދަނގެތިއަށް އުފަން އެރަށު މޮނަލާޒް، މަހުމޫދު އަބޫބަކުރު (57އ) އަނިޔާވެރި ގޮތަކަށް މަރާލާފައި އޮއްވާ މިއަދު ވަނީ ފެނިފައެވެ.\nމިއަދު މުޅި ރާއްޖޭގެ އިތުރުން ދަނގެއްޗަށް ބިރުވެރިކަމާއި ސިހުން ލިބިގެން ގޮސްފައިވަނީ އެރަށުގެ ވިޔަފާރިވެރިއަކު އެރަށުގައި މަރާލާފައި އޮއްވާ ފެނުނު ޚަބަރުންނެވެ. އެކަން ހިނގާދިޔަ ގޮތާއި އެކަމެއް ކޮށްފައިވަނީ ކޮންބައެއްތޯ ތަހުގީގު ކުރުމުންދާއިރު، ގިނަ ބަޔަކު އަންނަނީ އެކަންކަމާއި ސުވާލު އުފައްދަމުންނެވެ. އެހެން ނަމަވެސް އެކަމެއް ކުރީ ކޮންބައެއްތޯ ނުވަތަ ކޮން މަގުސަދެއް ހާސިލު ކުރަންތޯ ނޭނގެއެވެ.\nދަނގެއްޗަކީ ވަރަށް އަމާން ރަށެކެވެ. މީން ދުވަހަކު ވެސް އެރަށުގައި ނުރައްކާތެރި މާރާމާރީއެއް ވެސް ހިނގާފައެއް ނެތެވެ. އަމާންކަމާއި، ސުލްހަވެރިކަމާއިއެކު އަބަދުވެސް އެރަށަށް މަރުހަބާ ކިޔަމުން އަންނަނީ ފަތުރުވެރިންނަށެވެ. މެހެމާނުންނަށެވެ. ނަމަވެސް މިއަދަކީ އެރަށުގެ ތާރީހް ބަދަލުކޮށްލި ބިރުވެރި ދުވަހެކެވެ.\n"ވަގުތު" އަށް މައުލޫމާތު ދެއްވަމުން ދަނގެތީ ކައުންސިލްގެ ރައީސް މުއާވިޔަތު ރަޝީދު ވިދާޅުވީ، މަހުމޫދު ގެއްލިގެން ރިޕޯޓް ކޮށްފައިވަނީ ރޭގެ މެޗަށް ފަހު 11 ޖަހާކަންހާއިރު ގެއިން ބޭރަށް ދިޔަ ގޮތަށް ގެއަށް ނައިސްގެން ކަމަށެވެ.\nމުއާވިޔަތު ވިދާޅުވީ، މަހުމޫދަކީ ރަށުގެ އެންމެންނާއި ވެސް ގުޅިގެން ސަކަ މިޒާޖެއް ހުންނަ މަޖާ މީހެއް ކަމަށެވެ. އެހެންކަމުން މަރުގެ އިންޒާރެއް ވެސް އޭނާއަކަށް މިއިން ދުވަހެއްގައި ލިބިފައި ނުވާ ކަމަށް މުއާވިޔަތު ވިދާޅުވިއެވެ.\nމަހުމޫދުގެ ވިޔަފާރިތަކަށް ބަލާއިރު، އޭނާ އަކީ ރަށުގައި މޮނަލާޒް ނަމަކަށް ކިޔާ ރެސްޓޯރެންޓެއްގެ އިތުރުން ރައްޔިތުންނަށް ބޭނުންވާ ކާޑުގެ ބާވަތްތަކާއި ގޭހުގެ ވިޔަފާރި ވެސް ކުރަމުން އަންނަ ފުދުންތެރި މީހެކެވެ. "އެއްވެސް ކަހަލަ ޒުވާބެއްކޮށް، މީހަކާއި މައްސަލައެއް ޖެހިފައި ނުވާނެ މަހުމޫދަކާ. އެއާވެސް މަހުމޫދު ހިތްހެޔޮވާނެ. އަޅުގަނޑަށް ހަމަ ޔަގީން އެއްވެސް ކަހަލަ މައްސަލައެއް މީހަކާއި ނުޖެހޭނެ" ކައުންސިލް ރައީސް ވިދާޅުވިއެވެ.\nމަހުމޫދުގެ މަރާއި ގުޅޭގޮތުން މުއާވިޔަތު ވިދާޅުވީ، އެކަމުގެ ރަށުތެރެއިން ދެ މީހަކަށް ތުހުމަތު ކުރެވޭ ކަމަށެވެ. އެ ދެމީހުންނަކީ ވެސް އއ. ތޮއްޑޫއަށް ނިސްބަތްވާ މީހުން ކަމަށް އޭނާ ވިދާޅުވިއެވެ.\n"އެ ތަނުން އެކަކުގެ ބައްޕަ އަކީ މިރަށު މީހެއް. އެކަމަކު އެމީހާ މަރުވެއްޖެ. މީގެ ދުވަސްތަކެއް ކުރިން ތޮއްޑޫގައި ހިނގި މާރާމާރީއެއްގައި ކަމަށް ބެލެވެނީ އެރަށުން ބޭރު ކުރީ. ދެން މިރަށުގައި އުޅެން ހުއްދަ ދިނީ ކައުންސިލުގައި އެދުމުން"\nއެނގިފައިވާ ގޮތުގައި އެކަމުގައި ތުހުމަތު ކުރެވޭ ދެމީހުންނަކީ މީގެ ދުވަސްކޮޅެއް ކުރިން ތޮއްޑޫގެ ފަޅޯ ދަނޑުތަކަށާއި ކެފޭ އަކަށް ގެއްލުން ދިނުމުން ރަށުގެ ރައްޔިތުން ނުކުމެ ބޭރުކޮށްފައިވާ ދެ މީހުންނެވެ. އޭގެ ފަހުން މާލޭގައި އުޅުމަށްފަހު އެމީހުން ދަނގެއްޗަށް ބަދަލުވީއެވެ.\nމުއާވިޔަތު ވިދާޅުވީ، މަހުމޫދު މަރާލަން ޖެހޭނެ ފަދަ އެއްވެސް ކަމެއް އޭނާ ނުކުރާ ކަމަށާއި ބޮޑަށް ބެލެވެނީ އެއީ މަހުމޫދުގެ އަތުގައި ގިނަ އަދަދެއްގެ ފައިސާތަކެއް ހުންނަކަން އެނގިގެން އެކަމުގެ ދަހިވެތިކަމުގައި ހިނގާފައިވާ ޖަރީމާއެއް ކަމަށެވެ.\n"ފައިސާގެ މައްސަލައެއް ވެސް ޖެހިފައި ނުވާނެ. މިބުނީ މީހަކަށް ފައިސާ ދޭކަށް ޖެހިފައެއް ނުވާނެ. އަޅުގަނޑު ތުހުމަތު ކުރާނީ އެބޭފުޅާ އަތުގައި ހުރި ލާރި ބޭނުން ވެގެން ކުރި ކަމެއް ކަމަށް. އެއީ މަހުމޫދަކީ ވޮލެޓުގައި ވެސް ގިނައިން ލާރި ބަހައްޓައިގެން އުޅޭ މީހެއް. ހުރިހާ ވަގުތަކު ވޮލެޓުގައި ލާރި ހުންނާނެ" ކައުންސިލް ރައީސް ވިދާޅުވިއެވެ.\nމަހުމޫދު މަރާލައި ގޯންޏަކަށް ލައި ވަޅެއްގެ ތެރެއަށް ވައްޓާލާފައި އޮއްވާ ފެނިފައިވަނީ މިއަދުގެ މެންދުރު ފަހުގެ ވަގުތެއްގައެވެ.\nމަހުމޫދު މަރާލައި ވައްޓާފައި އޮތް ވަޅުތެރެއިން އޭނާގެ ހަށިގަނޑު ނަގާފައިވާއިރު، މުއާވިޔަތު ވިދާޅުވީ، ހަށިގަނޑުން ޒަހަމްތަކެއް ފެނިފައި ނުވާ ކަމަށާއި އެހެން ނަމަވެސް، މައްޔިތާގެ ހަށިގަނޑު ވަޅުން ނެގި ވަގުތު ލޭ ފޭބި ކަމަށެވެ.\nމި މައްސަލައިގައި ތުހުމަތު ކުރެވޭ ދެމީހުން ދަނގެތީ ރައްޔިތުން ނިކުމެ ވަނީ ފުލުހުންނާއި ހަވާލު ކޮށްފައެވެ. މި މައްސަލަ ފުލުހުން މިހާރު ގެންދަނީ ތަހުގީގު ކުރަމުންނެވެ.\nމަރާލި މަހްމޫދުގެ އަންބަކާއި ފަސް ދަރިންގެ އިތުރުން އޭނާއަށް ކާފަ ކިޔާ ކުދިން ވެސް ތިބޭ ކަމަށް ކައުންސިލުން މައުލޫމާތު ދެއެވެ.\nދަނގެތީގައި ތިން ފުލުހުން ތިބޭއިރު އެ މައްސަލަ އިތުރަށް ތަހުގީގުކޮށް ބަލަން ޖެހޭ ކަންކަން ބެލުމަށް އެއަތޮޅުގެ ވެރިކަން ކުރާ މަހިބަދޫ ޕޮލިސް ސްޓޭޝަންގެ ޓީމެއް ވެސް މިހާރު ވަނީ މަހިބަދޫ އަށް ގޮސްފައެވެ. އަދި ފުލުހުންގެ ހާއްސަ ޓީމެއް މާލެ އިން ދަނގެއްޗަށް ދަތުރު ކުރަމުން ގެންދާ ކަމަށް ފުލުހުން މިރޭ ވިދާޅުވެފައި ވެއެވެ.\nބިރުވެރި ގަތުލުގެ މާގިނަ މައުލޫމާތެއް އަދި ނުލިބެއެވެ. މައްސަލަ އާއި ގުޅޭ ގޮތުން ފުލުހުން ވެސް އަދި އެއްވެސް މައުލޫމާތެއް ހާމައެއް ނުކުރެއެވެ. އެހެންކަމުން ދަނގެތީ ރައްޔިތުންނާއި އަދި އެހެން އެންމެން ވެސް ތިބީ މި ބިރުވެރި ގަތުލާއި ގުޅޭ ގޮތުން ލިބޭނެ މައުލޫމާތެއްގެ އިންތިޒާރުގައެވެ.\nއޮކްޓޯބަރ 14, 2021 22:08\nސުވަރުގޭގެ ދާއިމީ ނިއުމައް މިންވަރުކުރައްވާށި އާމީން\nއޮކްޓޯބަރ 14, 2021 22:11\nލާދދީނީ އެމްޑީޕީގެ އަތްމަތީބަސް ބިރުފަހަނަ އަޅާދިއުން ބިރު ފަހަނަ އަލާ ދިޔާމާ ފެންނާނެ ނަތީޖާ ފެންނަމުން މިދަނީ ލާދީނީ އެމްޑީޕީން ބޭނުންވަނީ މިޤައުމު ނާމާންކޮށް އަޅުވެތިކޮށްގެންވެސް ވެރިކަން ދައުލަތުގެ ތަނަވަސްކަން ކައިހުސްކުރަން އެކަން ކިތަންމެހާވެސް ރަނަގަޅަކަށްކޮށް އެކަމުގެ ނަތީޖާ ފެނިގެން އެބަދޭ ހިތާމަހުރިކަންކަން\nޕިންކް ވެރިކަމުގަ މާ ބޮޑައް ހީވަނީ ބިރު ފަހަނަ އަޅާ ދިޔަހެން\nއޮކްޓޯބަރ 14, 2021 23:12\nޜައީތުން ހައްހުގައޭ ކިޔާފަ އަންނަ އެތްވެސް ސަރުކާރަކުން ރައިތުންނަށް އަމާންކަމެތް ހޯދައެތް ނުދެވުނު ދެން ރައިީތުން މިކަންކަމުގަ އަޑުއުފުލަން ނިކުންނަންވީ އެނޫންގޮތެއްނެތް ދުވަހެތް ދުވަހަކަށް މަސްތުވާތަކެތި ގިނަވަނީ ގޭނގުތަށް ގިނަވަނީ ފުލުހުންނަށް އޮބި އޮންނަވަރެތް ނޫން މީހަކު މެރުޔަސް ސަތްކެތް ނެތް މިންވަރަތް އެކަން ސާބިތުވެގެން މަރުގެ ހުކުމް އިއްވިޔަސް ވެރިޔަކަށް ހުންނަ މީހާ ހުޅަނގު ދެކެ ބިރުން އެކަން ތަންފީޒު ކުރާކަށް ނުކެރޭ\nއޮކްޓޯބަރ 14, 2021 23:24\nކޮޮބާ ބޮންޑޭ ؟؟ އޭނަ ނިކަންމޮޅުވާނެ ކެމެރާތަކުން މީހުންހޯދަން.. މުހަންމަދުނަޝީދުގެ ކަމެއްނޫންވީމާ އެތިބެނީ ހިރުވާތަންކަހާވެސްނުލާ ..\nމަޖަލަކަށް މީހުން މަރާ\nއޮކްޓޯބަރ 14, 2021 23:40\nދެން ފެށޭނީ އެއްކަލަ ތަހުގީގު.\nނިމޭއިރު ކުށްވެރިޔާ އަށް ބަދަލުގެ ގޮތުގަެއި މިލިޔަނުން ލިބޭނެ.\nމަރުވި އާއިލާގެ މީހުން ރޯން ތިބީމާ، މައސަލަ އެހިސާބިން ދުނިޔެމަތިން ނިމުނީ،\n1992 ވަނައަހަރުގައި (މުޅިދުނިޔޭގެވެސް) ބޮޑެތި ކުށް އެންމެ މަދީ މިގައުމުގައި.\nމީ މިހާ ރު މަޖަލަކަށް މީހުން މަރާ ގައުމެއް ބާ؟\nއޮކްޓޯބަރ 15, 2021 04:58\nތިރަށެއްގަ އުޅޭނެ ޕާޓޭންކޮޅެއްވެސް. އެމީހުންނަށް ހެވަކަށް ކަމެެއްކޮށްދޭން އުޅުނަސް ބޯޑު ދުއްޕާން ކުރަނީ.\nއޮކްޓޯބަރ 15, 2021 09:21\nކޮބާ އިންސާނީ ހައްގޭކިޔާ ހިއުމަންރައިޓުކޮމިސަން މިކަހަލަ ކަނެތް ނުވާ ޖަމިއްޔާތަށް ހަދައިގެން ރައީތުން ފައިސާ އިސްރާފު ކުރަނީ\nދަގެއްޗަކީ އަމާން ރަށެއް ނޫން. މީގެ އެތައް އަހަރު ކުރިން ފެށިގެން މަސްތުވާތަކެތީގެ ހާއްޔަކަށް ވެފައި އޮތް ރަށެއް.\nއޮކްޓޯބަރ 15, 2021 13:49\nކެނަރީ ބުނާނެ އެކުދިންނަކީ ބަލިކުދިންނޭ ނޭގިހެންކުރެވުނު ކމެކޭ ދެން އޮއްބަލާ ދެން ބުނޭ ކުރީސަރުކަރުގެ ކަމެކޭ އިސްލާމީ ސަރީއަތް ތަންފީޒް ނުކުރަހާ ހިނދަކު ތިކަން ވެގެނ ދާނީިގއުމުގާ އާނމުކަމަކަށް މެއްސެއް މަރާލުން ފަދަ ކމަކަށް ކޯޓުތަކުން ސާބިތެއް ނުވާނެ ދުވަސް ކޮޅަކުން މިނިވަންވެގެން އަނެއް މިހާގެ ފުރާނަ ދުއްވާލާނީ ބަލަގަ ނަސީދަށް ހަމަލާ ދިނެޔިޔާ ހައްޔަރުކުރިމީހުން ދުވަހަކުވެސް މިބެރިކަމެއްގަ ސަލަމަތެއް ނުވަނެ


Raees yaameen verikamah vadaigennevifahun kulhudhuhfuhtaai hanimaadhooge magu hedhun huhtifai\nރައީސް ޔާމީން ވެރިކަމަށް ވަޑައިގެންނެވިފަހުން ކުޅުދުއްފުއްޓާއި ހަނިމާދޫގެ މަގު ހެދުން ހުއްޓިފައި\nކުޅުދުއްފުށީގެ މަގުތައް ރަނގަޅު ފެންވަރަކަށް ހެދުމުގެ މަސައްކަތް ފަށާފައިވަނީ 2010 ވަނަ އަހަރު އޯގަސްޓްމަހުގެ ތެރޭގައި އޭރުގެ ރައީސް މުހައްމަދު ނަޝީދެވެ. އޭރު އޮތީ ގައު އަތުރައިގެން ކުޅުދުއްފުށީގެ މައި މަގުތައް ހަދާގޮތަށެވެ. ރައީސް ވަހީދުގެ ވެރިކަމުގައި ވެސް އަމީނީމަގުގެ ގައު އެތުރުމުގެ މަސައްކަތް ފެށުމަށްފަހު، މަގުގެ ޑިޒައިނަށާއި ގަލުގެ ބަދަލުގައި ތާރުއަޅަން ނިންމިއެވެ. އަމީނީމަގުގައި ތާރު އަޅައި ނިންމީ ރައީސް ވަހީދުގެ ވެރިކަމުގައި އެވެ.\nއަމީނީމަގުގެ މަސައްކަތް ނިމުނުތަނާހެން ކުޅުދުއްފުށީ ބަންޑާރަމަގުގެ މަސައްކަތް ފެށުމަށް އިއުލާނުކުރެއްވި އެވެ. އަދި ރައީސް ވަހީދުގެ ވެރިކަމުގައި ހދ. ހަނިމާދޫގެ މަގުތައް ވެސް ރަނގަޅު ފެންވަރަކަށް ހެދުމަށް އިއުލާނު ކޮށްފައި ވެއެވެ. އެހެން ނަމަވެސް އެރަށުގެ އެއްވެސް މަގެއް މިހާތަނަށް ހެދިފައެއް ނުވެ އެވެ. އަދި އަމަލީ މަސައްކަތް ފަށާފައެއްވެސް ނުވެ އެވެ.\nރައީސް ވަހީދަށް ފަހު ރައީސް ޔާމީން ވެރިކަމަށް ވަޑައިގެން ފުރަތަމަ އަހަރުގެ ތެރޭގައި، ރައްޔިތުން މަޖިލީހުގެ އިންތިހާބު ބޯމަތިވެފައިވަނިކޮށް ކުޅުދުއްފުށީ ބަންޑާރަމަގުގެ އަމަލީ މަސައްކަތް ފެއްޓިއެވެ. އެހެން ނަމަވެސް އެމަގުގެ އެއްވެސް މަސައްކަތެއް ކުރިއަކަށް ނުދެ އެވެ.\nކުޅުދުއްފުއްޓަކީ ވިއްސާރަ ދުވަސްވަރެއްނަމަ ފެންބޮޑުވާ ރަށެއް ކަމުން މަގުތައް ޗަކަވެ، ދުއްވާ ތަކެއްޗަށާއި ހިނގާ ބިގާވެ އުޅޭ ފަރާތްތަކަށް ނުހަނު ދަނީ ބޮޑެތި ދަތިތަކާ ކުރިމަތިލާން ޖެހޭ ރަށެކެވެ. އަދި އެކަމުގެ ސަބަބުން ކައުންސިލަށް ވެސް ގިނަ ބަޔަކު ދަނީ ޝަކުވާކުރަމުންނެވެ.\nރައީސް ޔާމީން ވެރިކަމަށް ވަޑައިގަންފަހުން ކުޅުދުއްފުށީ މަގު ހެދުމުގެ އެއްވެސް މަސައްކަތެއް ކުރިއަށްދާތަނެއް ނުފެނެ އެވެ. އަތޮޅުތެރެއިން އައްޑޫ ފިޔަވައި އެންމެ ފުރަތަމަ މަގު ހެދުމުގެ މަސައްކަތް ކުޅުދުއްފުށީގައި ފެށި ނަމަވެސް މިއަދު ވަނީ އެމަސައްކަތް ހުއްޓިފަ އެވެ. އަދި އެކަމާބެހޭ މައުލޫމާތު ސަރުކާރުގެ އެއްވެސް އިދާރާއަކުން ވެސް އަދި އެ މަސައްކަތް ހަވާލުކޮށްފައިވާ މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަނަކުންވެސް ނުލިބެއެވެ.\nރައީސް ޔާމީންގެ ވެރިކަމުގައި އަލަށް މަގު ހަދަން ފަށައި އަދި ނިމުނު ގިނަ ރަށްތަކަކީ ޕީޕީއެމްގެ ޒުފޫޒު ގަދަ މެމްބަރުން ތިބި ރަށްތަކެކެވެ. އެގޮތުން ތ. ވިލުފުއްޓާއި ކުޑަހުވަދޫ އާއި ހއ ދިއްދޫ އާއި ށ ފުަނަދޫ ފަދަ ރަށްތަކަކީ ސަރުކާރު ހިންގާ ޕާޓީގެ މެމްބަރުންގެ މަސައްކަތް ކަން ޔަގީނެވެ.\nޕީޕީއެމްގައި ހިމެނޭ ރައްޔިތުންގެ މަޖިލީހުގެ މެމްބަރުން، އެ މެމްބަރުން ނިސްބަތްވާ ދާއިރާގެ ތަރައްޤީއަށް ސަރުކާރާއެކު ގިނަ މަސައްކަތްތަކެއް ކުރައްވަމުން ގެންދަވާއިރު، ކުޅުދުއްފުށީ ދެކުނު ދާއިރާ ތަމްސީލުކުރައްވަނީ ވެސް ޕީޕީއެމްގެ މެމްބަރ މުހައްމަދު ނަޝީދެވެ. އެހެންނަމަވެސް، މިއިން އެއްވެސް ކަމެއްގައި މައުލޫމާތު ހޯދަން މި ނޫހުން ތަފާތު އެކިފަހަރުމަތިން ކުރި މަސައްކަތްވެސް ވަނީ ކާމިޔާބުވާގޮތް ނުވެފައެވެ. އެއީ ސީދާ މަޖިލީހުގެ މެމްބަރުންގެ ރަސްމީ މަސައްކަތަށް ނުވިކަމުގައި ވިޔަސް، ދައުލަތުގެ ބަޖެޓުގައި ހިމަނައިގެން ކުރިއަށްގެންދާ މަޝްރޫޢުތަކަށް ވާނުވާ ބެލުމަކީ މަޖިލީހުގެ މެމްބަރުންގެ މަސްއޫލިއްޔަތެކެވެ.\nމިއަހަރުވެސް މިއަންނަ އޮތް އަހަރުވެސް ކުޅުދުއްފުށީ މަގު ހެދުމަށް ބަޖެޓް ކަނޑައެޅިފަވީ ނަމަވެސް ކުޅުދުއްފުށީގެ މަގު ހެދުމުގެ މަސައްކަތް ފެށިފަހުން5އަހަރުވީއިރު ހަމައެކަނި ތާރު އެޅުނީ އަމީނީމަގުގަ އެކަންޏެވެ.\nކުޅުދުއްފުއްޓާއި ހަނިމާދޫއަށް ވުރެ ފަހުން މަގު ހެދުމަށް އިއުލާންކުރި ބައެއް ރަށްރަށުގެ މަގުތައް ވަނީ ހަދައި ނިމިފައެވެ. ކުޅުދުއްފުއްޓަށްވުރެ އާބާދީމަދު، އަދި ދުއްވާ އެއްޗެހި މަދު، ރަށްރަށުގެ މަސައްކަތް ނިންމާއިރު ކުޅުދުއްފުށީގެ މަގުތަށް ހެދުމުގެ މަޝްރޫއު އޮތް ހިސާބެއް ނޭގެއެވެ.\nނެއްލައިދޫ ކަނަމަދު މެޓާގަނޑު: މާބޮޑަށްވެސް މީރު\nރާއްޖޭގެ އެންމެ ބޮޑު ކަނޑޫފާ، މަންފާ ހޯދޭނެ ދުވަހެއްގެ އިންތިޒާރުގަ!\nރައްޔިތުންނަށް އުނދަގޫވާ ވަރަށް ޖަގަހަތަކުން ލަވަޖެހުން، ވޯޓް އިތުރުވޭތަ!


Kuni ukaigen libenjehey 72 million rufiya eba oiy: WAMCO | Mihaaru\nކުނި އުކައިގެން ލިބެންޖެހޭ 72 މިލިއަން ރުފިޔާ އެބައޮތް: ވެމްކޯ\nވެމްކޯގެ މުވައްޒަފަކު މާލޭގެ ގެއަކުން ކުނި އުފުލަނީ--ފޮޓޯ:މިހާރު\n20 މާޗް 2019 - 12:48\nކުނި އުކައިދީގެން ލިބެންޖެހޭ 72 މިލިއަން ރުފިޔާ ނުލިބި އެބަ އޮތް ކަމަށް ވޭސްޓްމެނޭޖްމެންޓް ކޯޕަރޭޝަން (ވެމްކޯ) އިން ބުނެފި އެވެ.\nވެމްކޯއިން ބުނީ ފައިސާ ނުދައްކާ ގޭބީސީތަކާއި ކުންފުނިތަކާއި ސަރުކާރުގެ އިދާރާތައް ވެސް އެބަހުރި ކަމަށެވެ. އެތަނުން ބުނީ ހިދުމަތް ހޯދާ ފަރާތްތަކުގެ 70 ޕަސެންޓުން ފައިސާ ނުދައްކާ ކަމަށެވެ.\nވެމްކޯގެ މެނޭޖިން ޑިރެކްޓަރު އާދަމް މުހައްމަދު މިދިޔަ ހަފުތާގައި "މިހާރު" އަށް ވިދާޅުވީ، ހައުސިން މިނިސްޓްރީ އާއި އެންވަޔަރަމެންޓް މިނިސްޓްރީން ވެސް މިލިއަނުން ފައިސާ ލިބެންޖެހޭ ކަމަށެވެ. މީގެ އިތުރުން ތައުލީމީ ބައެއް އިދާރާތަކުން ވެސް ވެމްކޯއަށް ފައިސާ ނުދައްކާ އެބަހުރި ކަމަށް އޭނާ ވިދާޅުވެފައިވެ އެވެ.\nއާދަމް ވިދާޅުވީ، މިކަމަށް އަވަސް ހައްލެއް ހޯދުމަށްޓަކައި، ތަންތަނުން ދައްކަންޖެހޭ ފައިސާގެ އަދަދު އެ ތަންތަނަށް އަންގަމުން އަންނަ ކަމަށެވެ. އޭނާ ވިދާޅުވީ މިއީ ހިދުމަތް ހުއްޓާލުމަށް ކުރާ ކަމެއް ނޫން ކަމަށާއި ނަމަވެސް ކުންފުންޏަށް ލިބެން ޖެހޭ ފައިސާ ހޯދާނެ ކަމަށެވެ.\nއެ ކުންފުނިން 2017 ވަނަ އަހަރުގެ އޮގަސްޓް މަހު ބުނި ގޮތުގައި މާލެއިން އޭރު ދުވާލަކު 1،150 ޓަނުގެ ކުނި އުކާލަ އެވެ. މާލެގައި ކުނި އުފުލަން ތިން ވެހިކަލް ގެންގުޅޭއިރު ހުޅުމާލޭގައި ބޭނުންކުރަނީ އެންމެ ވެހިކަލެކެވެ.\nވޭސްޓް މެނެޖްމެންޓް ވެމްކޯ ކުނި އާދަމް މުހައްމަދު، އެމްޑީ (ވެމްކޯ)\nމިހާރު އެއްވެސް ގެއެއްގެ ސިޑި ގޮޅި ކައިރީ ކުނި ބަހައްޓާކަށް ނުޖެހޭނެ ކޮންމެ ގެއެއްގައި ބޮޑު ޑަސްޓްބިން ބަހައްޓަންޖެހޭނީ މިޙަލަތުގައި ކޮންމެ އެޕާރޓް މެންޓަކުންވެސް ކުނި އަޅަންޖެހޭނީ ޑަސްބިނަށް ސާފްތާހިރު ކަން ގެއްލެނީ އަހަރއމެންގެ ޢަމަލުތަޢް ހުންނަ ގޮތުން\nއިދާރީ މައްސަލަ އެކެވެ. ފައިސާ ނުދައްކާ ނަމަ ވަގުތީ ގޮތުން ހިދުމަތް ހުއްޓުވޭނެއެވެ. ނުބެލެނީއެވެ.\nއަޅުގަނޑު އެގެޔެއްގައ ނޫޅޭކަން ވެމްކޯއަށް އެންގިތާ 1 އަހަރާ3މަސް ވެގެން ދިޔައިރުވެސް އެގޭގެ ބިލް ހަމަ ބަރާބަރަށް އަލުގަނޑަށް ފޮނުވަމުންދާއިރު މިފަދަ ކިތަށް މީހުންނަށް ބިލް ކުރާނެތޯ؟ ޚިދްމަތް ދޭ ތަން ކިތަށް މީހުންގެ ނަމުގައި ރަޖިސްޓްރީ ކުރެވިފައިވޭތޯ ބެލޭނަމަ މިހެން ވާން ޖެހޭނެޔެކޭ ހިޔެއް ނުވޭ..\nއަޅުގަޑު އެބަދަން އިގޭތޯ ތިތަނަށް މިމަހުގެ ފޯންކޯލް ލިސްޓް ހިފައިގެން. ތިން ހަތަރުދުވަސް ވަންދެން ކުނިނުނަގާ އެބަހުރޭ. ގުޅާ އިރަށް އެބަބުނޭ ޒޯނުގަ އުޅޭތޯ މިބަލަނީއޭ. މިމަހު އަދި ނުގުޅާ އެއްދުވަސް ނުދޭ. މުޅި ގޯތިތެރޭ ކުނިވަސް. ބާރަބަރަށް ފައިސާ ދީފަ ހުންނާނީ. ފުރަތަމަ ތިބޭފުޅުންގެ ޒިންމާ ރަގަޅަށް އަދާކުރެވޭތޯ ބަލާބަ.\nވެމްކޯ އިން ފައިސާ ނުލިބޭ ވާހަކައަށްވުރެ ދައްކަން ރަނގަޅީ ބަރާބަރަށް ޚިދުމަތް ނުދެވޭ ވާހަކަ. ކުނިއުކަނީ ހިތަަށް އެރި ގަޑިއެއްގަ. ބައެއް ރޭރޭ ކުނި ނުއުކާވެސް ދޭ. ގިނަ އެޕާޓްމަންޓްތައް ހުންނަ ގޭގޭގެ ވެރިންނާ ކުއްޔަށް އުޅޭމީހުންނާ ޖެހޭ އެންމެ ބޮޑު މައްސަލައަކީ ލިފްޓް ގޮޅި ނޫނީ ސިޑި ގޮޅީގަ އެޕާޓްމަންޓްތަކުގެ ކުރިމަތީ ކުނިކޮތަޅު ބަހައްޓާ މައްސަލަ. އެކަމުގެ ސަބަބުން ސާފުތާހިރުކަން ގެއްލި ސިއްހީ މައްސަލަތައްވެސް ކުރިމަތިވޭ.\nފައިސާ ހޯދާ ވާހަަކަ ދައްކަނީ ބަރާބަރަށް ޚިދްމަތްދެވޭތޯ. ބަރާބަރަަށް ބިލް ދައްކާއިރުވެސް މަހެއްގެ ތެރޭ 10ދުވަސް 15 ދުވަސް ކުނި ބަލާ ނާދެ. ރިޕޯރޓްކުރިޔަސް ޙައްލެއް ނުލިބެ. ބިލުން އެންމެ ރުފިޔާއެއްވެސް އުންޏެއް ނުވެ. އަންނަ ދުވަހަކުވެސް ހަކުރާގެއަށް ޒަންގީން ދާހެން ކުނި ބަލާ އަންނަނީ. މީ މިއަދަކު އިއްޔެއެއް ނޫން. ވެމްކޯއިން ކުނި އުކާލަން ފެށިއްސުރެ. އެއްފްލޯއެއްގައި ދެ އެޕާޓްމަންޓް ހުރެއްޖެނަމަ ކޮންމެވެސް އެއް ކުނި ކޮތަޅެއްގެންދަނީ.\nސަރުކާރުގެ ކުންފުނިތަކަށް ލިބެންޖެހޭ އެއްޗެހި ބައިވަރު. ލިބޭތޯ މަސައްކަތްވެސްކުރޭ. އެހެނަސް ނުލިބޭ. މީ މަޖާކަމެއް.\nފައިސާ ނުދޭ މީހުން ކޯޓަށް ދަމައިގެން ވިޔަސް ފައިސާ ހޯދާ. މި މަސައްކަތުގައި އުޅޭ ދިވެހިންނަށް ރަނގަޅު އުޖޫރައެއް ލިބޭ ގޮތައް ހަދާ


ދިރާގުގެ ޕޯސްޓްޕެއިޑްތަކަށް 20ޖީބީ ހިލޭ އިންޓަނެޓު | Jazeera\tދިރާގުގެ ޕޯސްޓްޕެއިޑްތަކަށް 20ޖީބީ ހިލޭ އިންޓަނެޓު - Jazeera\nދިރާގުގެ ޕޯސްޓްޕެއިޑްތަކަށް 20ޖީބީ ހިލޭ އިންޓަނެޓު\nއައިޝަތު ނިއުޝާ February 12, 2020 73 views0\nދިވެހި ރާއްޖޭގައި އެންމެ ފުޅާ ދާއިރާއެއްގައި މުޢާސަލާތީ ޚިދުމަތް ދެމުންދާ އެއް ކުންފުންޏަކީ ދިރާގެވެ. އެގޮތުން ދިރާގުން ވަނީ ޕޯސްޓުޕެއިޑް ޕްލޭންތައް ނަންގަވައިގެން 20 ޖީބީ ޑޭޓާ ހިލޭ ހޯދުމުގެ ފުރުޞަތު ދިރާގުގެ ކަސްޓަމަރުންނަށް ހުޅުވާލާފައެވެ.\nމިގޮތުން ހުޅުވާލާފައިވާ ޕޯސްޓްޕެއިޑް ޕްލޭންތަކުގެ ތެރޭގައި ހިމެނެނީ، 350 ރުފިޔާ އަށް9ޖީބީ ޑޭޓާ، 550 ރުފިޔާ އަށް 12 ޖީބީގެ ޕެކޭޖު، އަދި 750 ރުފިޔާ އަށް 10 ޖީބީ ޑޭޓާ އެވެ. މީގެ އިތުރުން 1000 ރުފިޔާ އަށް 30 ޖީބީ އަދި 1700 ރުފިޔާ އަށް 60 ޖީބީ ޑޭޓާވެސް މީގެތެރޭގައި ހިމެނެއެވެ. ހަމަ އެެހެންމެ، މިއިން ކޮންމެ ޕެކޭޖަކުންވެސް ދިރާގުގެ ނަމްބަރުތަކަށް ހިލޭ ގުޅުމާއިއެކު، ފުރަތަމަ ދެ ޕެކޭޖުން ރާއްޖޭގެ އެހެން ނެޓްވޯކުތަކަށް ގުޅަން ހިލޭ 300\nމިނެޓު ލިބޭނެއެވެ. އަދި ބާކީ ހުރި ޕެކޭޖުތަކަށް ހިލޭ އެހެން\nދިރާގުން މި ހުޅުވާލި ކޮންމެ ޕެކޭޖަކުންވެސް ވަކިވަރަކަށް ހިލޭ ޑޭޓާ ލިބޭއިރު، ފޭސްބުކްއާއި، ވަޓްސްއެޕް، ވައިބާ، އަދި އިންސްޓަގްރާމްގެ އިތުރުން ސްނެޕްޗެޓުވެސް ހިލޭ ބޭނުން ކުރެވޭނެއެވެ. އެހެންކަމުން މި ޕެކޭޖުތަކަކީ ދިރާގުގެ ކަސްޓަމަރުންނަށް ލިބޭ ރަނުގެ ފުރުޞަތެއްކަން ޔަޤީނެވެ.\nޕޯސްޓުޕެއިޑްގެ އެންމެ ކުޑަ ޕްލޭން ކަމުގައިވާ 150 ރުފިޔާ އަށް ލިބޭ 2.5 ޖީބީގައި ދިރާގުގެ އިތުރުން، ރާއްޖޭގެ އެހެން ނެޓްވޯކްތަކަށް ގުޅަން ހިލޭ 300 މިނެޓު ލިބުމާއިއެކު، އަންލިމިޓެޑް މެސެޖުތައްވެސް ކުރެވޭނެއެވެ. ދިރާގުގެ ޕޯސްޓުޕެއިޑް ޕެކޭޖުތައް ނަންގަވައިގެން ބޮޑު ޚަރަދުތަކެއް އަތުން ނުގޮސްވާނެގޮތް، މިހާރު މި ވަނީ މަގުފަހިވެފައެވެ.\nދިރާގު ޕޯސްޓްޕެއިޑް ޑާޓާ


BREAKING NEWS: Neymar Ah Anehkaaves Aniyaa Vejje - Vaguthu\nނޭމާ އަށް އަނެއްކާވެސް އަނިޔާވެއްޖެ\nބްރެޒިލްގެ ތަރި ނޭމާ އަށް އަނެއްކާވެސް އަނިޔާވެއްޖެއެވެ.\nނޭމާގެ ފަޔަށް މިފަހަރު އަނިޔާވެފައިވަނީ ވޯލްޑް ކަޕްގެ ދެވަނަ މެޗުގައި ކޮސްޓަރީކާއާ ދެކޮޅަށް ކުޅޭ މެޗުގެކުރިން ބްރެޒިލް އިން މިއަދު ބޭއްވި ފަރިތަކުރުންތަކުގައި ބައިވެރިވަމުން ދަނިކޮށެވެ.\nއެ އަނިޔާއާ ގުޅިގެން ފަރިތަކުރުންތައް ނޭމާ އަށް މުޅިން ފުރިހަމަ ކުރެވޭގޮތް ނުވިއިރު، މުބާރާތުގެ ދެވަނަ މެޗުގައި އޭނާ އަށް ކުޅެވޭނެ ކަމާމެދު މިހާރު ވަނީ ވަރަށް ބޮޑަށް ސުވާލު އުފެދިފައެވެ.\nނޭމާ އަށް މިފަހަރު ލިބުނު އަނިޔާއާ ގުޅޭގޮތުން ބްރެޒިލް އިން އަދި ވަކި އެއްޗެއް ބުނެފައެއް ނުވެއެވެ.\nޕީއެސްޖީ އަށް ކުޅެމުން އަންނަ ނޭމާގެ ފަޔަށް އަނެއްކާވެސް އަނިޔާވިއިރު މިދިޔަ ފެބްރުއަރީ މަހުވެސް އޭނާގެ ފަޔަށް ވަނީ ބޮޑު އަނިޔާއެއް ލިބިފައެވެ. އެ އަނިޔާއާ ގުޅިގެން ސީޒަނުގެ ފަހުކޮޅު ޕީއެސްޖީން ކުޅުނު އެއްވެސް މެޗެއްގައި ނޭމާ އަށް ވަނީ ކުޅެވޭ ގޮތް ނުވެފައެވެ.\nއެ އަނިޔާއިން ރަނގަޅުވެ ވޯލްޑް ކަޕްގެ ކުރިން ބްރެޒިލް އިން ކުޅުނު ދެ މެޗެއްގައި ނޭމާ ކުޅުނު ނަމަވެސް އޭނާ އަދިވެސް މުޅިން ފިޓުނުވާ ކަމަށް ބްރެޒިލްގެ ކޯޗު ޓީޓޭ ވަނީ ދާދިފަހުން ބުނެފައެވެ.\nބްރެޒިލް އިން ވޯލްޑް ކަޕްގެ ފުރަތަމަ މެޗުގައި ސްވިޒަލޭންޑާއި ދެކޮޅަށް ކުޅެ 1-1 އިން އެއްވަރުވި މެޗުގައި ނޭމާ ކުޅުނުއިރު އެ މެޗުގައި އޭނާ އަށް އެންމެ އެދެވޭ ކުޅުމެއް ދެއްކިފައެއް ނުވެއެވެ. އެ މެޗުގައި ސްވިޒަލޭންޑްގެ ކުޅުންތެރިން ނޭމާ އަށް ގިނަ ފައުލްތަކެއް ކޮށްފައިވާކަން ވެސް ފާހަގަކޮށްލެވެއެވެ.\nޖޫން 20, 2018 00:30\nމި ނޭމާއެއް ބްރެޒިލްގެ ޓީމުގައި ހިމެނީތީވެސް ހައިރާންވޭ. މީނަޔާއި ހެދި ބްރެޒިލްއަށް ފުޓްބޯޅައިގަ ކާމިޔާބުހޯދަން އުނދަގޫވަނީ. މީނަ ނުލައި ޓީމު އެކުލަވާލިނަމަ މާރަނގަޅުވިސް. އަބަދު އަނިޔާވެފައިހުންނަ ކަށިފީ ސޮރެއް ނޭމާއަކީ.\nޖޫން 20, 2018 12:00\nއެންމެ ފަހު ވޯލްޑްކަޕްގަ ނޭމަރ ނެތީމަ ވީގޮތް ފެނުނެއްނު. އޭނައަށް ކުޅެވުނަސް ނުކުޅެވުނަސް އިދިކޮޅު މީހުން ޖެހިލުންވާނެ އޭނަ އަތަށް ބޯޅަ އެރީމަ. ފުޓްބޯޅަ ބަލާފަ ވާހަކަ ދައްކަބަލަ.\nޖޫން 20, 2018 01:24


Kukulhuge hangandu: Hashigandah rangalhuvejje!\nކުކުޅުގެ ހަން: ހަށިގަނޑަށް ރަނގަޅުވެއްޖެ!\nހަމާއެކު ފިހެފައިވާ ކުކުޅެއް: ކުކުޅުގެ ހަމުން ސިއްހަތަށް ފައިދާ ކުރާ ކަމަށް މިހާރު ވަނީ އެނގިފައި\nސިއްހަތަށް ބަލައިގެން އުޅޭ ގިނަ މީހުން ކުކުޅުގެ ހަންގަނޑެއް ނުކަ އެވެ. އޭގައި ސަރުބީ ވަރަށް ގިނައިން ހުންނަ ކަމަށާއި ކުކުޅުގެ ހަންގަނޑު ކާނަމަ ފަލަ ވާނެ ކަމަށް ގަބޫލު ކުރެވޭތީ އެވެ. ކުކުޅުގެ ހަންގަނޑު ކާ ނަމަ ލޭ މައްޗަށް ދިއުމާއި މި ނޫންވެސް ސިއްހަތަށް ގެއްލުންވާ ބަލިބަލި ޖެހޭ ކަމަށް ވަރަށް ގިނަ މީހުންނަށް އޮންނަނީ ހީވެފަ އެވެ. ނަމަވެސް ފަހުގެ ދިރާސާއަކުން ހާމަވެފައިވާ ގޮތުގައި ކުކުޅުގެ ހަންގަނޑަކީ ހީކުރާ ސިއްހަތަށް ގެއްލުން ލިބޭ އެއްޗެއް ނޫނެވެ.\nހާވަޑް ޔުނިވަސިޓީގެ ސައިންސްވެރިން ވަނީ ކުކުޅުގެ ހަންގަނޑުގައި ވަރަށް ގިނަ ގުނަ ފައިދާތައް އެކުލެވޭ ކަމުގެ ހެކި ހޯދާފަ އެވެ. އެ ޔުނިވަސިޓީގެ ދިރާސާއަކުން ހާމަވެފައިވާ ގޮތުގައި ކުކުޅުގެ ހަންގަނޑަކީ ހިތުގެ ދުޅަހެޔޮ ކަމަށް ކާން ވަރަށް ރަނގަޅު އެއްޗެކެވެ.\nކުރީގައި ބެލެވިފައިވަނީ ފެޓްގެ ބައި ގިނަ ކޮންމެ އެއްޗަކީ ހަށިގަނޑަށް ގެއްލުން ހުރި އެއްޗެއް ކަމަށެވެ. އެހެންވެ އެފަދަ އެއްޗެތި ނުކެއުމަށް އިރުޝާދު ދެމުން ދެއެވެ. ނަމަވެސް މިހާރު ސައިންސްވެރިން ބުނަނީ ފެޓްގެ ބާވަތާއި ފެޓް ބޭނުންކުރާ މިންވަރުގެ މައްޗަށް ސިއްހަތަށް ފައިދާ ކުރުމާއި ގެއްލުންވުން ބިނާވާ ކަމަށެވެ.\nކުރީގައި އެވަކާޑޯ ވެސް ބެލެވިފައި އޮތީ ފެޓީ-ފުރުޓް އެއްގެ ގޮތުގަ އެވެ. އަދި އެއްގޮތަކަށް ވެސް އެ ކާން ހެޔޮ ނުވާނެ ކަމަށް ދުށް ދުވަސްވަރެއް ވެސް ދިޔަ އެވެ. ނަމަވެސް މިހާރު އެވަކާޑޯ އަކީ އެންމެ ސިއްހަތަށް ފައިދާ ހުރި އެއް މޭވާ ކަމުގައި އެންމެން ވެސް ގަބޫލު ކުރެ އެވެ.\nއެވަކާޑޯ އާއި ކުކުޅުގައި އެއްގޮތް ކަމަކަށް އޮތީ ކޮން ކަމެއް ހެއްޔެވެ؟ އެއީ އަންސެޗުރޭޓެޑް ފެޓް އެވެ. އަންސެޗުރޭޓެޑް ފެޓް އަކީ ހިތުގެ ދުޅަހެޔޮކަމަށް ފައިދާހުރި އެއްޗެކެވެ. ސަބަބަކީ މި ވައްތަރު ފެޓްގެ ސަބަބުން ލޭގެ ޕްރެޝަރާއި ކޮލެސްޓްރޯލް ދަށް ވާތީ އެވެ. މި ދެ ކަމަކީ ހިތުގެ ބަލިތައް ޖެހުން ދަށްކުރުވާ ދެ ކަމެވެ.\nއެހެންކަމަށްވާނަމަ ސައިންސްވެރިން މިހާރު މި ބުނަނީ ކުކުޅުގެ ހަން ރަނގަޅޭ ދޯ އެވެ. ނަމަވެސް ކުކުޅުހަމުން ހަށިގަނޑަށް އެތެރެވާނެ ކެލޮރީޒްގެ މިންވަރު ވަރަށް މަތިވާ ނެތީ ކަންބޮޑުވާނެތާ އެވެ. ހަގީގަތުގައި މިއީ މާ ބޮޑު ކަންބޮޑުވުމެއް އޮތް ކަމެއް ނޫނެވެ. ސަބަބަކީ ހަންގަނޑާއެކު ފިހެފައި އޮންނަ ކުކުޅަކާއި ހަންގަނޑު ނަގާފަ ފިހެފައި އޮންނަ ކުކުޅެއްގެ މެދުގައި ކެލޮރީޒްގެ ތަފާތު އުޅެނީ ވަރަށް ކުޑަކޮށެވެ. ހަންގަނޑާއެކު ފިހެފައި އޮންނަ ކެލޮރީޒްގެ އިތުރުވަނީ އެންމެ 50 ކެލޮރީޒް އެވެ. އެއީ ހަގީގަތަކަށް ބުނާނަމަ ވަރަށް ކުޑަކުޑަ މިންވަރެކެވެ.\nހަންގަނޑާއެކު ކުކުޅު ފިހެލުމުން އެހުންނަ މީރުކަން ހަންގަނޑު ނަގައިގެން ފިހުނީމަ ނުހުރުން އެއީ މުޅިން އެހެން ކަމެކެވެ. މިގޮތަށް ހަންގަނޑާއެކު ކުކުޅު ފިހާއިރު ލޮނު ނުލާ ފިހެލުމުން ލޮނުން ކުރާ ނޭދެވޭ އަސަރު ދަށްކުރެވޭނެ އެވެ. މިއީ ގެއްލުމާއި ފައިދާ ބެލެންސް ކުރަން ރަނގަޅު ގޮތެކެވެ.\nހަންގަނޑާއެކު ކުކުޅު ރޯ ފިލުވުމުން ވަރަށް ބައިވަރު ތެޔޮތައް އޭގައި ހުރެ އެވެ. މި ތަކެތި ހަށިގަނޑަށް ދިއުމުން ހަށިގަނޑަށް ލިބޭނެ ގެއްލުމާ މެދު ވަރަށް ގިނަ ބަޔަކު ވިސްނާނެ އެވެ. ހަގީގަތުގައި ކުކުޅުގެ ހަންގަނޑަކީ އޭގައި ހުންނަ ތެޔޮބައި ކުކުޅުގެ މަސްގަނޑުގެ ތެރެއަށް ދިޔަ ނުދިނުމަށް ލެވިފައި އިންނަ ދުއްޔެކެވެ. ނުވަތަ ފާރެކެވެ. އެހެންވީމާ ހަންގަނޑާއެކު ފިހުނީމަ ހުރިހާ ތެލެއް މަސްގަނޑަށް ވަދެގެން ދިއުމުގެ ކުރިން ހަންގަނޑުން އެ ތެޔޮތައް އެއްކުރާނެ އެވެ. ހަމާއެކު ފިހުނީމަ ރަހަގަނޑު އެހާ މީރުވާ ސަބަބަކީ މިއީ އެވެ.\nމިވަރުން ވެސް ހަންގަނޑާ ދޭތެރޭ ހިތްހަމަނުޖެހޭނަމަ ދެން އޮތް ގޮތަކީ ހަންގަނޑާއެކު ކުކުޅު ތައްޔާރު ކުރުމަށްފަހު ކެއުމުގެ ކުރިން ހަންގަނޑު ވަކިކޮށްލުމެވެ. މީގެން ކޮންމެ ގޮތެއް ހެދިޔަސް ސިއްހަތަށް ފައިދާ ހުރި ރަނގަޅު ތެލެއް ބޭނުންކޮށްގެން ކުކުޅު ހަދާފައިވާނަމަ މައްސަލައެއް ނެތެވެ. ކައްކަން ބޭނުންކުރާ އޮލިވް އޮއިލް އަކީ ކުކުޅު ހަދަން އެންމެ ރަނގަޅު ތެލެވެ.\nކޮންމެ އެއްޗެއް ކާއިރުވެސް ކެއުމުގައި ވަކި މިންވަރެއް ގެންގުޅުމަކީ ވެސް ވަރަށް މުހިއްމު ކަމެކެވެ. އެއީ ކުކުޅު ހަންގަނޑާއެކު ނުވަތަ ހަންގަނޑާ ނުލާ ނަމަވެހެވެ. މީގެން އެއްވެސް ގޮތަކަށް މާ ގިނައިން ކުކުޅު ކެއުން ރަނގަޅެއް ނުވާނެ އެވެ. ކުކުޅުގައި އޮމެގާ-3 ފެޓްސް ހުރެ އެވެ. އަދި އޮމެގާ-6 ވެސް އެކުލެވެ އެވެ. މިއީ ހަށިގަނޑަށް ވަރަށް ގިނަ ފައިދާކުރާ މާއްދާތަކެވެ.\nނަމަވެސް ކިތަންމެ ސިއްހަތަށް ރަނގަޅަށް ކޮންމެ ދުވަހެއްގެ ކެއުމުގައި ކުކުޅު ބޭނުން ކުރުމަކީ ވެސް ރަނގަޅު ކަމެއް ނޫނެވެ. ދޭތެރެއަކުން ކުކުޅެއް ހަދާލައިގެން ކެއުމަކީ އެންމެ ހަށިގަނޑަށް ފައިދާ ކުރާނެ ގޮތެވެ.\nއައިސްކްރީމްތަކަކުން ކޮރޯނާވައިރަސް ފެނިއްޖެ\nކެންސަރު ޖައްސާ މި ފަސް ބާވަތާ ދުރުވޭ!\nބާގާއެއް ކާން ހެލިކޮޕްޓަރެއް ކުއްޔަށް ހިފައިފި\nބަތް ކޭމަ ފަލަވާނެތަ؟ ތަޖުރިބާކާރުން ބުނަނީ ކީކޭ؟


Asaasee khidhmaithah nulibi Venezuela rayyithun haaluga\n18 މާރޗް 2019\nއަސާސީ ޚިދްމަތްތަށް ނުލިބި ވެނެޒުއެލާ ރައްޔިތުން ހާލުގައި\nވެނެޒުއެލާގެ ބޮޑު ސަރަހައްދަކުން ކަރަންޓާއި މުވާސަލާތީ ޚިދުމަތްތައް ކެނޑި ގިނަދުވަސްތަކެއްވުމުން ރައްޔިތުން ހާލުގައި ޖެހިއްޖެއެވެ.\nވެނެޒުއެލާއިން ކަރަންޓާއި މުވާސަލާތީ ހިދުމަތްތައް ކެނޑިފައިވާތާ ހަފްތާއެއްވެފައިވާއިރު ޚަބަރުތަށް ބުނާގޮތުން ގިނަރައްޔިތުން ހާލިގައިޖެހިފައިވަނީ ސާފު ބޯފެނާއި ކާނާއި ހޯދުމަށް ކުރިމަތިވެފައިވާ ބޮޑެތި ދަތިތަކުގެ ސަބަބުންނެވެ.\nވެރިރަށް ކަރާކަސްގެ ރައްޔިތުން ބޯފެން ހޯދަން މިހާރު ޖެހެނީ ރަށްބޭރު ސަރަހައްދުތަކުގައިވާ ފެންގަނޑުތަކުންނެވެ. ސަބަބަކީ ފުޅީގައި ބަންދުކޮށްފައިވާ ފެނުގެ އަގު އިންތިހާއަށް އުފުލިގެން ގޮސްފައިވާއިރު ގިނަފިހާރަތަށް ވަނީ ކަރަންޓްނެތުމުގެ ސަބަބުން ބަންދުކޮށްފައެވެ. މީގެ އިތުރުން ކާނާއާއި ބޭސް ފަރުވާއަށް ބޭނުންވާ ސާމާނުވެސް ވަނީ ސަޕްލައިނުކުރެވުމުގެ ސަބަބުން މުޅިން ހުސްވެފަ އެވެ.\nމިކަމުގެ އަސަރު އެންމެ ބޮޑަށް ފޯރާފައިވަނީ ހޮސްޕިޓަލްތަކުގައި އެޑްމިޓްކޮށްފައިވާ ބަލި މީހުންނަށެވެ. ގިނަ އަދަދެއްގެ ހޮސްޕިޓަލްތަކުގައި ކަރަންޓު ނެތް އިރު، ކަރަންޓު ބޭނުންކުރަން ޖެހޭ އާލާތްތަކުގެ ޚިދުމަތްވަނީ ހުއްޓުމަށް އައިސްފަ އެވެ. މަގުތަކަށްވަނީ ކަނުއަދިރިކަމުގެ ތެރޭގައެވެ.


Kureege Raees Yaameen ah hukum kurun anna angaara dhuvahah thaaval koffi - vNews.mv\nކުރީގެ ރައީސް ޔާމީނަށް ހުކުމްކުރުން އަންނަ އަންގާރަ ދުވަހަށް ތާވަލް ކޮށްފި\nއައިޝަތު އިބްރާހީމް 25 November 2021, 12:11\nކުރީގެ ރައީސް ޢަބްދުﷲ ޔާމީންގެ މައްޗަށް އިއްވާފައިވާ ޖަލު ހުކުމް، އެމަނިކުފާނުގެ ފަރާތްޕުޅުން ސުޕްރީމް ކޯޓުގައި އިސްތިއުނާފު ކުރެއްވި މައްސަލައިގެ ހުކުމް ކުރުން އަންނަ އަންގާރަ ދުވަހަށް ސުޕްރީމް ކޯޓުގައި ތާވަލް ކޮށްފިއެވެ.\nސުޕްރީމް ކޯޓުން ވަނީ ރައީސް ޔާމީންގެ މައްސަލައިގައި މިމަހުގެ 30 ވަނަ ދުވަހު ހުކުމް އިއްވާނެކަން މިހާރު އެމަނިކުފާނުގެ ވަކީލުންނަށް އަންގާފައެވެ.\nޔާމީން ފަސް އަހަރަށް ޖަލަށް ލައި، ފަސް މިލިއަން ޑޮލަރުން ޖޫރިމަނާ ކުރަން ކޮށްފައިވާ ހުކުމަށް ހައި ކޯޓުން ތާއީދު ކުރުމުން ސުޕްރީމް ކޯޓުގައި ކޮށްފައިވާ އިސްތިއުނާފުގެ ހުކުމް ކުރަން ތާވަލްކޮށްފައި ވަނީ އަންނަ އަންގާރަ ދުވަހުގެ ހެނދުނު 9:00 އަށެވެ.\nއެ ހުކުމަށް ހައިކޯޓުން ތާއީދު ކުރުމުން، މިހާރު އެމަނިކުފާނުގެ ފަރާތުން އެ ހުކުމް ސުޕްރީމް ކޯޓުގައި ވަނީ އިސްތިއުނާފު ކޮށްފައެވެ.\nފަނޑިޔާރު މަހާޒު އެންމެ ފަހުން އޮތް ޝަރީއަތުގެ މަޖުލީހުގައި ވިދާޅުވެފައިވަނީ ސުޕްރީމް ކޯޓު ޑިސެމްބަރު މަހު ރިސެސްއަށް ދިޔުމުގެ ކުރިން މައްސަލާގައި ހުކުމް އިއްވަން މަސައްކަތް ކުރައްވަމުން ގެންދަވާ ކަމަށެވެ.\nޤާނޫނީ ރާއްޖެ ސިޔާސީ ރައީސް ޔާމީން ސުޕްރީމް ކޯޓް


އަންވަރު އިބްރާހީމް 28 June 2018, 11:11\n(26 ޖޫން 2017 އާ ގުޅޭ)\n"އެއްކަލަ މަންމަ. ބަލަ މަންމައެއްނު ބުނީ އޭނާ ފޮނުވާލާނެ ވާހަކަ. ލައްކަ ދުވަހު މިގޭގައި ގެންގުޅެވުނު ވާހަކަ. އޭނާ ރަނގަޅެއް ނުވިއެއްނު. ދެން ފޮނުވާލަންވީ" ނީޝް ވާހަކަދެއްކީ އަހަރެންނަށް އަޑުއިއްވަންކަން އަހަރެންނަށް އެނގެއެވެ.\n"ދެން އެންމެ ރަނގަޅޭ. އޭނާ ފޮނުވާލަންވީމާ އެނގޭނީ މަންމައަށް. އެވަގުތު ޖެހުނީމާ މަންމަ އެކަން ކުރާނަން. އެއީ ދަރިފުޅާ ބެހޭ ކަމެއް ނޫން. ދަރިފުޅުގެ ބައެއް ކަންތައްތައް މީހާރު ވެސް އެ ކޮށްދެނީ އޭނާއެއްނު. ކިހިނެއް ކޮންމެ ދުވަހަކު މަންމަ ސްކޫލުދޮށަށް ދާނީ؟" ނިޝާ ސުވާލުކުރީ ދަރިފުޅަށެވެ.\n"އަހަރެންނަށް ހެޔޮ ދުވަހަކު އޭނާ ނަޔަސް. ތި ބަންގާޅި ކަލޭގެ ފަރާތުން ދުވަހަކު އެހީއެއް ނުލިބުނަސް" ނިޝް ޖަވާބުދިނެވެ.\n"ދެން ދަރިފުޅާ. ތިހެން ނުބުނެބަލަ؟" މަންމަ ކުރީ އިތުރު ސުވާލެކެވެ.\n"އެނގޭ. ހުރިހާ ކަމެއް ވެސް އެނގޭ. ހުރިހާ ލަދެއް ގަންނަން ޖެހެނީ އަހަރެން. ހުރިހާ ކުދިން ދިމާކުރަނީ އަހަރެންނަށް. އަހަރެން ބޭނުމެއް ނޫން އެ މީހާގަނޑު އަހަރެންގެ އެއްވެސް ކަމެއްގައި އުޅޭކަށް. މިބުނީނު ބޭނުމެއް ނޫނޭ. ބޭނުމެއް ނޫނޭ" ނީޝް ފެށީ ރޯށެވެ. އެ މަންޒަރު ފެނި އަސަރުކުރީ އަހަރެންގެ ހިތަށެވެ. އޭނާ އަހަރެންދެކެ އެހައި ރުޅި އަންނަންވީ ކީއްވެ ހެއްޔެވެ؟ އަހަރެންނަށް ކުރެވުނީ ކޮން ކަމެއް ހެއްޔެވެ؟ ހެދުނީ ކޮން ގޯހެއް ހެއްޔެވެ؟\nހެދުނު ގޯހެއް ނަމަ ހެދުނީ ނިޝާއާއެކުގައެވެ. އެއީ އޭނާއާ ރައްޓެހިވުމެވެ. އޭނާއާ އެކުގައި އުޅުމެވެ. އޭނާ ބުނާގޮތަށް ހުރިހާ ކަމެއް ކުރުމެވެ. އެކަމަކު އެކަންކަން އަހަރެން ކުރީ އެ ދަރިފުޅަށްޓަކައެވެ. އެ ދަރިފުޅުގެ ހައްގުގައެވެ. އެދަރިފުޅަށް އުފާވެރިކަމާއި ހިތްހަމަޖެހުން ގެނެސް ދިނުމުގެ ބޭނުމުގައެވެ.\nއެތައް ޚިޔާލުތަކެއް ފައިބަމުންދިޔަ ހިތަށް ލިބެމުން ދިޔައީ ނުތަނަވަސް ކަމެވެ. އަހަރެން ވަނީ ފަޚާނާއަށެވެ. އެތާ އިނދެވުނީ ކިހައި އިރަކު ކަމެއް ނޭނގެއެވެ. އެތަނުގައި ރުއީ ކިހައި ވަރަކަށް ކަމެއް ނޭނގެއެވެ. އަހަރެން ގޮތެއް ނިންމީމެވެ. އެކަނިވެރި ދަތުރު އޮޔާލައި ބެހުނު ނަމަވެސް ކޮންމެވެސް އަމާން ބަނދަރަކަށް ދެވޭތޯއެވެ.\nފާޚާނާއިން ނުކުތްއިރު ދަރިފުޅެއް ނެތެވެ. އޭނާވީ ކޮޓަރީގައެވެ. އަހަރެން ބަދިގެ ފަރާތަށް ދިޔައިރު ނިޝާ އިނީ ކާށެވެ.\n"މިހާރު އެނގިއްޖެ ދޯ ދަރިފުޅު ވިސްނުން ހުރި ގޮތް" ވާހަކަ ފެށީ ނިޝާއެވެ.\n"އަހަރެންނަށް ނޭނގެނީ.. އަހަރެން ދެރަވަނީ..." އަހަރެން ޖަވާބުދިނީމެވެ.\n"ކަލެއަކަށް ނޭނގޭނެ އެއްކަމެއް ވެސް. ބަލަ ކަލޭދެކެ ނީޝް އެއްވެސް ލޯތްބެއް ނުވޭ. ދެން ކީއްކުރަން ތިހެން ތި އުޅެނީ. ކޯންޗެއް ހޯދަން ތި ހުންނަނީ؟" ނިޝާ ސުވާލުކުރިއެވެ.\n"އަހަރެންދެކެ ނީޝް ލޯބި ނުވަނީ. ނިޝާ ސަކަރާތް ވައްތަރު ކަންތައްކުރަނީ. އަހަރެންނަށް އެނގެނީ. ގޯސް ވާހަކަދައްކާފައި ހުންނަނީ. އެއީ އަހަރެންގެ ދަރިފުޅު.. އަހަރެންގެ ދަރިފުޅު..." އަހަރެންނަށް ރޮވެން ފެށުނެވެ. އަމިއްލަ ދަރިފުޅު އަހަރެން ދެކެ ލޯބި ނުވީ ނިޝާ ކަންތައް ކުރި ގޮތުން ކަމަށް އަހަރެން ބުނީމެވެ. އެގޮތަށް ކަންތައްވީ ނީޝާގެ ސަބަބުން ކަމުގައި ވެސް އަހަރެން ބުނީމެވެ.\n"އަހަރެން ނޯކިރީ ތިބެނީ. ނިޝާ ބެލީ އަހަރެން މަސައްކަތު މީހާ. ދަރިފުޅު ބައްޕަ ވައްތަރު ނެތީ." އަހަރެންނަށް ވާހަކަ ދައްކަން އުނދަގޫވިއެވެ. ބައެއް ފަހަރު ރަށު ބަހުންވެސް ވާހަކަދެއްކެން ފެށުނެވެ. އަޑު ގަދަކުރެވުނެވެ. ރުޅިވެސް އަންނަން ފެށިއެވެ. ނިޝާ ދުލެއް ނުކުރިއެވެ. އޭނާ ޖަދަލުކުރަން ފެށިއެވެ. އަހަރެންވެސް ޒުވާބުކުރަން ފެށީމެވެ. އެ މޫނުމަތީގައި ވަނީ ހީލަތްތެރިކަމެވެ. އައިސްފައި ވަނީ ލާނެއް ހިންޏެވެ.\n"ބަލަ އަހަރެން ބުނެގެންނެއް ނޫން ކަލޭ މިތާ ތި މަޑުކުރަނީ. ކަލެއަށްވެސް އެހެން ގޮތެއް ނެތީ. އުޅޭނެ ގޮތެއް ނުހޯދުނީ. ކޮންމެހެން މި ނީޝް ބަލާކަން މިތަނުގައި ހުންނާކަށް ނުޖެހޭ" ނިޝާ ސުވާލު އުފެއްދީ އަހަރެން މަޑުކުރާ ސަބަބާމެދުއެވެ.\n"ބަލަ ނިޝާ ބުނީ އަހަރެން މަޑުކުރާށޭ. ދަރިފުޅު ގާތުގައި މަޑުކުރާށޭ. ދަރިފުޅަށް ޚަރަދު ނުކުރެވެނީއޭ" ނިޝާ ދައްކާފައިހުރި ބައެއް ވާހަކަތައް އަހަރެން ދެއްކީމެވެ. އޭނާގެ ވާހަކަތަކަށް ޖަވާބު ދިނީމެވެ.\n"މަށެއް ނުބުނުނަން. ބަލަ ކީއްކުކުރަން އަހަރެން ކަލޭ މަޑުކުރުވަންވީ؟ ތިއީ ކާކު؟" ހިތްހަމަ ނުޖެހުމާއެކު ނިޝާ ސުވާލުކުރިއެވެ. އެއްބަހެވެ. މިއަދު އަހަރެންނަކީ އެއްވެސް މީހެއް ނޫނެވެ. ނަމަވެސް އަހަރެންނަކީ އޭނާގެ ދަރިފުޅުގެ ބައްޕައެވެ. އެކަން ނިޝާއަށް އެނގޭނެއެވެ. އެކަން ނިޝާ ގަބޫލުކުރިއެވެ. އެ ވާހަކަތައް އަހަރެންގާތުގައި ބުންޏެވެ.


Muthairi, SAFF ah: Adhabu dhinee usoolu badhalu koggen - One Online\nނޭޕާލުން ބަންގުލަދޭޝްއާ ދެކޮޅަށް ކުޅުނު މެޗުގައި މުތައިރީ --- ވަން ފޮޓޯ/ ޔޫސުފް ސޮފްވާން\nމުތައިރީ، ސާފަށް: އަދަބު ދިނީ އުސޫލު ބަދަލުކޮށްގެން\nއުރީދޫ ސާފް ޗެމްޕިއަންޝިޕުގެ ފައިނަލުގައި މިރޭ އިންޑިއާއާ ދެކޮޅަށް ކުޅޭ މެޗުގައި ޓީމަށް އިރުޝާދު ދޭން ބެންޗުގައި ނުހުރެވޭނެ ގޮތަށް ސާފުން ނިންމީ އުސޫލުތައް ބަދަލުކޮށްގެން ކަމަށް ނޭޕާލުގެ ކޯޗު އަބްދުﷲ އަލް މުތައިރީގެ ބުނެފިއެވެ.\nމިރޭ އޮންނަ މެޗަށް މުތައިރީއަށް ބެންޗުގައި ނުހުރޭވެނެ ކަމަށް ސާފުން ނިންމީ އޭނާއަށް ދެ މެޗުގައި، ދެ ރީނދޫ ކާޑެއް ދައްކާފައިވާތީއެވެ. އެކަމާ ގުޅިގެން ނުރުހުން ފާޅުކުރަމުން މުތައިރީ ބުނީ ސާފްގެ ގަވާއިދުގައި ބުނާ ގޮތުން ދެ ރީނދޫ ކާޑަކާއެކު ޖެހިގެން އަންނަ މެޗަށް ސަސްޕެންޝަން އަންނާނީ ހަމައެކަނި ކުޅުންތެރިންނަށް ކަމަށެވެ. އޮފިޝަލުންނާއި ކޯޗުންނަށް ސަސްޕެންޝަން އަންނާނީ ރަތް ކާޑު ދެއްކުމުން އެކަނި ކަމަށް އޭނާ ބުންޏެވެ.\nއެ ވާހަކަތަކާއެކު މުތައިރީ ވަނީ ސާފްގެ ގަވާއިދުގައި އެ ވާހަކަ ލިޔެފައިވާ ބައިގެ ފޮޓޯއެއްވެސް ފޭސްބުކްގައި ހިއްސާކޮށްފައެވެ. އެކަމާ ގުޅިގެން ވާޗުއަލްކޮށް އަރަބި ނޫހަކާ ވާހަކަދައްކަމުން މުތައިރީ ބުނީ ސާފުން އޭނާއަށް އަދަބު ދިނީ އުސޫލު ބަދަލު ކޮށްގެން ކަމަށާއި، ސާފުގެ މައްސަލަ އޭއެފްސީއާއި ފީފާއަށް ގެންދާނެ ކަމަށެވެ.\n"ސާފުން އަހަންނަށް އަދަބު ދިނީ އުސޫލުތައްވެސް ބަދަލުކޮށްގެން. އާ އުސޫލުތައް އުފައްދައިގެން. އެ އަދަބު ދެވުނީ އަހަންނަށް އެކަންޏެއް ނޫން. އެ އަދަބު ދެވުނީ ނޭޕާލަށް، މުޅި ގައުމަށް. އެ މައްސަލައިގައި އަހަރެން ފީފާއާއި އޭއެފްސީ އަށްވެސް ދާނަން،" މުތައިރީ ބުންޏެވެ.\nމުބާރާތުގައި މުތައިރީގެ ފަރާތުން ތަފާތު މަންޒަރުތައް ފެނިފައިވާ އިރު، އާންމުކޮށް އޭނާ ފެންނަނީ ރެފްރީންނާވެސް ޖަދަލުކުރާ ކޯޗެއްގެ ގޮތުގައެވެ. މެޗުތަކުގައި އެމޯޝަނަލް ކޯޗެއްގެ ގޮތުގައި މުތައިރީ ފެންނަ އިރު، މިރޭގެ ތާރީހީ ފައިނަލަށް އޭނާ ބެންޗުގައި ނެތުމަކީ ނޭޕާލް ޓީމަށް ލިބޭނެ ދެރައެވެ. ނޭޕާލުން ތާރީހުގައިވެސް ފުރަތަމަ ފަހަރަށް ސާފްގެ ފައިނަލަކަށް މިރޭ ނުކުންނާނީ އިންޑިއާއާ ދެކޮޅަށެވެ.\nއިންޑިއާއިން މިރޭގެ މެޗަށް ނުކުންނަ އިރު، އެޓީމުގެ ކޯޗު އީގޯ ސްޓިމަކަށްވެސް ބެންޗުގައި ނުހުރެވޭނެއެވެ. ރާއްޖެއާ ދެކޮޅަށް ކުޅުނު މެޗުގައި ސްޓިމަކަށް ވަނީ ރަތް ކާޑު ދައްކައިފައެވެ.\nގުޅޭ ޓެގު ސާފް ޗެމްޕިއަންޝިޕް ނޭޕަލް ފުޓްބޯޅަ


މީރާގެ7ވަނަ އަހަރީ ދުވަސް ފާހަގަކުރެއްވުމާއި، [ރަންލާރި އެވޯޑު] ދެއްވުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު - The President's Office\nމީރާގެ7ވަނަ އަހަރީ ދުވަސް ފާހަގަކުރެއްވުމާއި، [ރަންލާރި އެވޯޑު] ދެއްވުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު\n4 އޮގަސްޓް 2017، ރިފަރެންސް: PS/NRAJ/2017/4\nالحمـدللّـه ربّ العــالمـين، والصّـــلاة والسّــــلام على ســــيّدنا محـمّد، وَعلـى آلـه وصحبــه أجمـعــين.\nރައްޔިތުންގެ މަޖިލީހުގެ ޢިއްޒަތްތެރި ނައިބު ރައީސް އަލްފާޟިލް މޫސާ މަނިކު، މަޖިލީހުގެ މެޖޯރިޓީ ލީޑަރ އަލްފާޟިލް ނިހާން ޙުސައިން މަނިކު، ހޯމް މިނިސްޓަރ އަޒްލީން، ކޮމިޝަނަރ ޖެނެރަލް ޔަޒީދު، ޑެޕިއުޓީ ކޮމިޝަނަރ ޖެނެރަލް ޒަރީރު، އަދި މިނިވަން މުއައްސަސާތަކުގެ ވެރިން، މީރާގެ ހީވާގި އުފެއްދުންތެރި މުވައްޒަފުން، މިރޭ ރަންލާރި އެވޯޑް ހާސިލު ކުރެއްވި ފަރާތްތައް، އަދި ޓެކްސް ދައްކާ ކޮމިއުނިޓީ، މި ޖަލްސާ ދުރާއި ގާތުން ބައްލަވަމުން ގެންދަވާ ބޭފުޅުން، އަދި މީގެއިތުރަށް، މީރާގެ ބޯޑުގެ މެންބަރުންވެސް އަޅުގަނޑު ހިމަނަން؛\nއާދެ، އަޅުގަނޑުގެ ވާހަކަކޮޅު ފެށުމުގެ ކުރިން، އަޅުގަނޑު ކޮމިޝަނަރ ޖެނެރަލްގެ އިޒުނައާ އެކީގައި މީރާގެ ހިސްޓްރީއަށް ދާން ބޭނުން. ބައެއްފަހަރު ބައެއް ފަރާތްތަކުން މި ސުވާލު އުފައްދާތީވެ، އަޅުގަނޑު ހިތަށްއެރީ މި ވާހަކަ ކުޑަކޮށް ސާފުކޮށްދޭނަމޭ.\nއާދެ، ޓެކްސް ނެގުމުގެ ކަންތައް ފެށިގެން އައިގޮތަކީ ކޮބައިތޯއޭ؟ އެންމެ ފުރަތަމަ އަޅުގަނޑު ހަނދާނަށް އަންނަނީ، 1993 ވަނަ އަހަރު. އޭރު އެހާތަނަށް އެންމެބޮޑު ޑެފިސިޓްވީ އަހަރަކީ. އަޅުގަނޑު ހަނދާންވަނީ ގާތްގަނޑަކަށް 300 މިލިއަން ރުފިޔާހެން އޭރު ޑެފިސިޓްވީ. އޭރުން ފެށިގެން އަޅުގަނޑުމެން ފިނޭންސްގައި މަސައްކަތް ކުރަމުން ދިޔައީ، ކިހިނެއްތޯ ދައުލަތުގެ އާމްދަނީ އިތުރުކުރާނީ. ނުވަތަ ދައުލަތުގެ ޑެފިސިޓް ފޫބައްދާނީ. މިކަމަށްޓަކައި އަޅުގަނޑުމެން އައި.އެމް.އެފް.ގެ އެހީއާ އެކީގައި ރެވެނިއު އެންހޭންސްމަންޓް ކިޔާ ސްޓަޑީއެއް ހެދިން. އެ ސްޓަޑީގެ އެހީގައި ވަރަށް ގިނަ ކަންތައްތަކެއް ހާމަވެގެންދިޔަ. އޭގެތެރެއިން އެއްކަމަކަށް އައި.އެމް.އެފް.އިން ސަޖެސްޓް ކުރީ ރާއްޖެއަށް ޓެކްސް ތަޢާރުފް ކުރުން. ހަމަ އެދުވަހުން ފެށިގެން އަޅުގަނޑުމެން ފިނޭންސް ތެރޭގައި މަސައްކަތް ކުރަމުން ގެންދިޔައީ، މި ޓެކްސް ނިޒާމު ޤާއިމުކުރުމަށް. އަދި އައި.އެމް.އެފް.ގެ އެހީގައި ޓެކްސްއާބެހޭ ވަރަށް އާދައިގެ ނަމަވެސް ޤާނޫނުތަކެއް ފަރުމާކުރެވިގެންދިޔަ. އަޅުގަނޑު މިވާހަކަ މި ދަންނަވަނީ އެކަމުގެ ތެރޭގައި އެންމެ ކައިރިން މަސައްކަތްކުރި މީހަކަށްވާތީ. އަދި ބައެއް މީހުން މި ސުވާލު އުފައްދާތީ.\nއާދެ، އެދުވަހުން ފެށިގެން މަސައްކަތް ކުރަމުންގޮސް 2006 ވަނަ އަހަރު ޑިސެންބަރު މަހުގެ 25 ވަނަ ދުވަހު އޭރުގެ ރައީސް، ރައީސް މައުމޫން ޑިޕާޓްމަންޓް އޮފް އިންލަންޑް ރެވެނިއު ކިޔާ ޑިޕާޓްމަންޓެއް، ރައީސްގެ ޚާއްޞަ ޤަރާރުގެ ދަށުން އުފެދިގެންދިޔަ. އެދުވަހުން ފެށިގެން ޚާއްޞަ ޑިޕާޓްމަންޓެއް އޮވެގެން، އެ ޑިޕާޓްމަންޓްގެ މުވައްޒަފުން ތިބެގެން މަސައްކަތް ކުރަމުން ދިޔައީ ޓެކްސްގެ ނިޒާމް ހަރުދަނާ ކުރަންވެގެން. އެންމެ ފުރަތަމަ ކަމެއްގެ ގޮތުގައި ބެލީ ސަރުކާރުގެ އެތަން މިތަނުން އެއްކުރަމުންދާ ނުވަތަ ބަލައިގަންނަ ފައިސާތައް، އެއް ފުރާޅެއްގެ ދަށަށް ގެންނަން. ނުވަތަ ރެވެނިއު ކޮންސޮލިޑޭޝަން. ދެވަނަ ކަމަކަށް އޮތީ ރޯޑް ބޭސްޑް ޓެކްސް ނުވަތަ ފުޅާ ދާއިރާއެއްގައި ޓެކްސް ނިޒާމެއް ޤާއިމުކުރުން. މިއީ، އަޞްލު ދެކަމެއް.\nއެހެންވީމާ، ޑިޕާޓްމަންޓް އޮފް އިންލަންޑް ރެވެނިއު އިން މި މަސައްކަތްތައް އައީ ކުރަމުން. އެހެންނަމަވެސް ކަންދިމާކުރިގޮތުން އަޅުގަނޑުމެންނަށް ކުރެވުނު މަސައްކަތަކީ އެއްފުރާޅެއްގެ ދަށުން ދައުލަތުގެ އާމްދަނީ ބަލައިގަންނަ މަސައްކަތް ކުރުމާއި، އަދި ޓެކްސާބެހޭ ޤާނޫނުގެ ދެލިކޮޕީ ތައްޔާރުކުރުމުގެ މަސައްކަތް. އެހެންއޮއްވައި ސަރުކާރު ބަދަލުވީ. ދެން އައި ސަރުކާރުން ޓެކްސްއާބެހޭ ޤާނޫނުތައް ފާސްކޮށް، އެއަށް ޢަމަލުކުރަން ފެށީ. އެއީ 2010 ވަނަ އަހަރު. އެހެންވީމާ، މީރާ އަޞްލު ވުޖޫދަށް މިއައީ 2010 ވަނަ އަހަރު. އެހެންނަމަވެސް، އޭގެ މާނައަކީ، އޭގެކުރިން ޓެކްސް މަސައްކަތްތައް ނުކުރެޔެކޭ ނޫން. އެހެންވީމާ، މި ވާހަކަ އަޅުގަނޑު ދަންނަވާލަން ބޭނުންވީ. އަޅުގަނޑު މި ޓައީ އަޅައިގެން މިހުންނަނީ، އަޅުގަނޑުގެ ހިތުގައި އަބަދުވެސް މީރާއަށް ޚާއްޞަ ކަނެއް ނުވަތަ ޚާއްޞަ ކޯނަރއެއް އޮންނާތީވެ. މިހާހިސާބުން އަޅުގަނޑު އެނބުރިލާނަން.\nއެހެންވީމާ، އަޅުގަނޑު ހިތަށްއަރަނީ، ކުރިން ޑިޕާޓްމަންޓް އޮފް އިންލަންޑް ރެވެނިއުގައި މަސައްކަތް ކުރި ކުދިން އެއްގޮތަކަށްވެސް ދެރައެއްނުވާނެ. މީގެތެރޭގައި ޑިޕާޓްމަންޓް އޮފް އިންލަންޑް ރެވެނިއުގައި މަސައްކަތްކުރި ވަރަށްގިނަ ކުދިން ނުވަތަ ވަރަށް ގިނަ ސްޓާފުންނަށް އަޅުގަނޑުގެ ކުރިމަތީގައި ވަރަށް ގިނަ އިނާމުތައް ލިބިގެންދިޔަތަން. އަދި ވަރަށް ގިނަ އިސް މަގާމުތަކުގައި މިހާރުވެސް މީރާގައި އެބަ އުޅުއްވާ. އެކުދިންނަކީ އަޅުގަނޑާ އެކީގައި ވަރަށްގިނަ ދުވަހު މަސައްކަތްކުރި ކުދިންނަށްވާތީ، އަޅުގަނޑު ހަމަ މިނޭވާގައިވެސް އެ ސްޓާފުންނަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، ޓެކްސް ނެގުމާބެހޭ ކަންތައްތަކަކީ ހަމައެކަނި ސަރުކާރުން ކުރަން ބޭނުންވިކަމުގައިވިޔަސް ކުރެވޭނެ ކަމެއްނޫން. އަޅުގަނޑު މިވާހަކަ ގެންނަން ބޭނުން. ޓެކްސް ނެގުމުގެ ކަންތައްތައް، ވަރަށް ގިނަ މަސައްކަތްތަކެއް ރައްޔިތުންގެ މަޖިލީހުގެ ތެރެއިން ކުރެވޭ. އެހެންވީމާ، އަޞްލު ވަރަށްގިނަ ފަހަރަށް އަޅުގަނޑުމެން ހަނދާންނެތިފައި އޮންނަނީ މަޖިލީހުގެ މަތިން. އެހެންވީމާ، މިނޭވާގައި އަޅުގަނޑު ހިތަށްއެރީ އަޅުގަނޑު ޚާއްޞަ ޝުކުރެއް މަޖިލީހުގެ ޢިއްޒަތްތެރި ރައީސަށާއި މެންބަރުންނަށް ދަންނަވަން.\nއާދެ، މީރާއަށް މިހާރު7އަހަރު ފުރިއްޖެ.2އޮގަސްޓު 2017 އިން ފެށިގެން މީރާ އެ ނުކުތީ 8 ވަނަ އަހަރަށް. އެހެންކަމުން، މި އުފާވެރި މުނާސަބަތުގައި ރާއްޖޭގެ ޢިއްޒަތްތެރި ރައީސުލްޖުމްހޫރިއްޔާއަށާއި، އަދި މީރާގެ ކޮމިޝަނަރ ޖެނެރަލް އޮފް ޓެކްސޭޝަނަށާއި، ޑެޕިއުޓީ ކޮމިޝަނަރއާއި، އަދި މީރާގެ ބޯޑު މެންބަރުންނާއި، އަދި މީރާގެ ހީވާގި މުވައްޒަފުންނާއި، މީރާއަށް ޓެކްސް ދައްކަވާ ފަރާތްތަކަށް، އަޅުގަނޑު މިދުވަހުގެ ތަހުނިޔާއާއި މުބާރިކްބާދީ އަރިސްކުރަން.\nޝައްކެއްނެތް، މީރާ އުފެދިގެން މިވީ ކުޑަދުވަސްކޮޅުގެ ތެރޭގައި ނުވަތަ7އަހަރު ދުވަހުގެ ތެރޭގައި މީރާއިން ހޯދިފައިވާ ކާމިޔާބީތައް އަޅުގަނޑު ކޮންމެހެން ތަކުރާރުކޮށް ދަންނަވާކަށްނުޖެހޭ. ތިޔަބޭފުޅުންނަށް އަހަރީ ރިޕޯޓުތަކުގައި އަދި އަޅުގަނޑަށްވުރެ ކުރިން ޕްރެޒެންޓޭޝަންގައި ފެނިވަޑައިގެންފައި އޮންނާނީ. ޤައުމު ބިނާކުރުމުގައި މީރާ ކުރިއަށް އެދަނީ ދައުލަތުގެ އާމްދަނީގެ މުހިންމުކަން އިޙުސާސް ކުރެވޭ، ވެރިންނާއި މުވައްޒަފުން ތިބި ތަނެއްކަން ފިސާރި ރަނގަޅަށް ހާމަކުރަމުން. މިކަން ދިވެހި ސަރުކާރުވެސް ގަބޫލުކުރޭ. އަދި ދިވެހި ރައްޔިތުންވެސް ގަބޫލުކުރޭ. އަޅުގަނޑު މިނޭވާގައި ރައީސުލްޖުމްހޫރިއްޔާގެ ފަރާތުން ޚާއްޞަ ޝުކުރެއް މީރާގެ ހުރިހާ ހީވާގި މުވައްޒަފުންނަށް އަރިސްކުރަން.\nއަޅުގަނޑުގެ ނަޒަރުގައި މީރާއަކީ ޚިދުމަތުގެ މައިދާނުގައި ދައުލަތުގެ އެހެން މުއައްސަސާތަކަށް ނަމޫނާތަނެއް. މިހެން މި ދަންނަވަންޖެހެނީ މީރާގައި ތިބި ހަމައެކަނި ގިނަ މުވައްޒަފުންނަކީ 25 އަހަރުން ދަށުގެ މުވައްޒަފުންނަށްވާތީކީއެއް ނޫން. އަދި މީރާގެ މުވައްޒަފުންގެ ތެރެއިން ގާތްގަނޑަކަށް 60 ޕަސެންޓަކީ، ގްރެޖުއޭޓުންނަށްވާތީކީވެސް ނޫން. މީރާގެ މުވައްޒަފުންނަކީ ގިނަ ވަގުތުގައި މަސައްކަތުގައި ހޭދަކުރާ ބަޔަކަށްވާތީ. އަޅުގަނޑު މިހާރުވެސް ދަންނަވަން ބޭނުން. އެހެން އޮފީސްތައް ހޮނިހިރު ދުވަހު ބަންދުކުރި ކަމުގައިވިޔަސް މީރާގެ މަސައްކަތަކީ ހޮނިހިރު ދުވަހު ބަންދުކުރާ މަސައްކަތްތަކެއް ނޫން. ހޮނިހިރު ދުވަހުވެސް މީރާގެ މަސައްކަތްތައް ކުރިއަށްދޭ. ޚިދުމަތް ހޯދަން އަންނަ މީހުންނާ މުޢާމަލާތް ކުރުމުގައި ރަނގަޅު އަޚްލާޤެއް ގެންގުޅުމަށް މަސައްކަތްކުރާ ބައެއް.\nޝައްކެއްނެތް، ޓެކްސް ނެގުމުގެ މުހިންމު ޒިންމާ އަދާކުރާ މީރާގެ މުވައްޒަފުންނަކީ، ޓެކްސް ދައްކާ ފަރާތްތަކުގެ ނަޒަރުގައި މިނިވަން އަދި މުސްތަޤިއްލު މަސައްކަތްކުރާ ބަޔަކަށްވުމީ، އެފަރާތްތަކުގެ އިތުބާރު، ޓެކްސް ނިޒާމަށް ހޯދުމަށް ވަރަށް މުހިންމު ކަމެއްކަން. އެހެންކަމުން، ތިޔަ ލޮބުވެތި މުވައްޒަފުންނަށް ތިޔަކުރާ މަސައްކަތަށް ޝުކުރުވެރިވަމުން، ތިޔަކުރަނީ ފައިސާގެ މުޢާމަލާތްކަން ދެނެތިބެ، ވަފާތެރިކަމާއެކު އަދި ކުރިއަށް އޮތް ތާނގައި އަދި މިހާރަށްވުރެވެސް ބޮޑަށް މިނިވަންކަމާއި މުސްތަޤިއްލުކަމާއެކު، ވަކި ފަރާތެއް ތަފާތުނުކޮށް، އެންމެން ހަމަހަމަކޮށް މިހާރަށްވުރެވެސް ހީވާގިކޮށް މަސައްކަތް ކުރުމަށް، މި ފުރުޞަތުގައި ތިޔަ ލޮބުވެތި މުވައްޒަފުންނަށް ދަންނަވަން. އަދި މިހާތަނަށް މީރާއަށް ލިބިފައިވާ ރީތި ނަން، މުސްތަޤްބަލުގައި މިހާރަށްވުރެވެސް އުޖާލާކޮށް ދެމެހެއްޓުމަށް ތިޔަ އެންމެހައި ލޮބުވެތި މުވައްޒަފުންނަށް އަޅުގަނޑު ނަސޭހަތްތެރިވަން.\nރާއްޖެއަކީ ދުނިޔެއާ ލާމެހިފައިވާ ޤައުމެއް. ރާއްޖޭގެ އިޤްތިޞާދަކީ ނާޒުކު އިޤްތިޞާދެއް. ރާއްޖޭގެ އިޤްތިޞާދީ ހަމަޖެހުންވަނީ ރާއްޖޭގެ އެތެރޭގެ ހަމަޖެހުމާ ގުޅިފައި. ދިވެހި ޤައުމަކީ ދިވެހި އެންމެހައި ދަރިންގެ ޤައުމެއް. ޤައުމު ބިނާކުރެވެމުން މިދަނީ އެންމެންގެ ޙިއްޞާ ހިމެނިގެން. ހަމަ ކުޑަކުޑަ މިސާލެއް ދަންނަވާނަން. ދިވެހި ފަރުދުން ކުރާ ވިޔަފާރީގެ ކޮންމެ މުޢާމަލާތަކުން، ޖެނެރަލް ޖީ.އެސް.ޓީ.ގެ ގޮތުގައި ސަރުކާރާ ރައްޔިތުން ބައިވެރިވޭ. އެހެންވީމާ، ރައްޔިތުންގެ ޙިއްޞާ ދައުލަތް ބިނާކުރުމުގައި ވަރަށް ބޮޑުކަން އަޅުގަނޑު ދަންނަވަން ބޭނުން.\nމީރާގެ ޚިދުމަތަކީ ފައިސާއާ ގުޅޭ ޚިދުމަތަކަށްވުމުން، އޭގެ ލިޔެކިޔުންތައް، ބައިނަލްއަޤްވާމީ މިންގަނޑުތަކަށް ފެތޭގޮތަށް ހުރުމަކީ ވަރަށް މުހިންމު ކަމެއްކަން އަޅުގަނޑު މިނޭވާގައި ދަންނަވަން. ފައިސާ މެދުވެރިކޮށް ޚިދުމަތްދޭ ފަރާތްތަކުން އޭގެ ހިސާބުތައް ވީހާވެސް ރަނގަޅަށް ބެލެހެއްޓުމަކީ ކޮންމެހެން ކުރަންޖެހޭނެ ކަމެއް. ކަން މިހެން ހުރުމާއެކު، ފައިސާ ދައްކާ ފަރާތްތައް ބޭނުންވެއްޖެ ޙާލަތެއްގައި، ހަމަޖެހިފައިވާ އުސޫލުގެ މަތިން މީރާގެ އޮޑިޓަރުންގެ ޚިދުމަތް އަޅުގަނޑަށް ޚަބަރު ލިބިފައިވާގޮތުން އެފަރާތްތަކަށް ބޭނުންވާ ފަރާތްތަކަށް ލިބިދޭކަން އެއީ، އަޅުގަނޑު ދަންނަވާނީ ވަރަށް ރަނގަޅު ޚިދުމަތެކޭ.\nއެހެންކަމުން، މީރާއަކީ ޤައުމަށް ވަރަށް ބޭނުންތެރި، ވަރަށްބޮޑު މަސައްކަތެއްކުރާ އިދާރާއެއް. އާދެ، ތިޔަ އެންމެހައި ބޭފުޅުންވެސް ގަބޫލުފުޅުކުރައްވާނެ، އާދައިގެ މީހެއްގެ ދިރިއުޅުންވެސް ބިނާވެގެން ކުރިއަށް އަންނަނީ، އޭނާއަށް ލިބޭ އާމްދަނީއިން. ހަމައެގޮތަށް ޤައުމެއްގައިވެސް އެ ޤައުމު ކުރިއަރަން ބޭނުންވާކަމަށްވަންޏާ، ޤައުމަށް ލިބޭ އާމްދަނީއިން އެކަން ކުރިއަށް ގެންދެވޭނީ. މިކަމުގެ އެންމެ ކައިރިން މަސައްކަތްކުރާ ފަރާތަކީ މީރާ. އެހެންވީމާ، އަޅުގަނޑު ކޮންމެހެން މީރާގެ ރޯލު ތަކުރާރުކޮށް ދަންނަވާކަށް ނެތިން. މީރާގެ ރޯލަކީ ވަރަށް މުހިންމު ރޯލެއް. އަބަދުވެސް ޤައުމުގެ ކަންތައްތައް ހިންގަނީ ޤައުމަށް ލިބޭ އާމްދަނީއިން ކަމަށްވާތީ.\nބައެއްފަހަރު ސުވާލު އުފައްދާ. [މީރާއަށް ލިބޭ އާމްދަނީއިން ކުރަނީ ކޮންކަމެއްހެއްޔޭ؟] އަޅުގަނޑުމެން ބަލައިލި ކޮންމެ ދިމާއަކުން މިއަދު ފެންނަންހުރި ޙަޤީޤަތަކީ ކޮބައިތޯ؟ ޤައުމު ތަރައްޤީގެ ހަރުފަތަށް މި އަންނަނީ އާދަޔާޚިލާފު މިންތަކަކަށް ވާސިލުވަމުން. މުޅި ރާއްޖޭގެ އެތަން މިތަނުގައި ބިންވަނީ ހިއްކިފައި. އަދި ހިއްކި ބިމުގައި އެތައް ބައިވަރު ކަންތައްތަކެއް ނުވަތަ އާރާސްތު ކުރަމުން ގެންދަނީ ކުރިއަށް. އެތަންމިތާނގައި ވައިގެ ބަނދަރުތައް ހެދި، މާލެއާއި ހުޅުލެއާ ދެމެދު ބްރިޖް އެޅުމުގެ މަސައްކަތް ފެށި، އަދި އިބްރާހީމް ނާޞިރު އިންޓަރނޭޝަނަލް އެއަރޕޯޓް، ބައިނަލްއަޤްވާމީ އެއަރޕޯޓުގެ އެންމެމަތީ ސަފަށް ގެނައުމަށްޓަކައި މިހާރުދަނީ މަސައްކަތްތައް ކުރަމުން. އަޅުގަނޑުމެން ބޭނުންކުރާ، މާލޭ ހުޅަނގުފަރާތުގެ ރީތި ރަސްފަންނަކީ އަޅުގަނޑުމެންނަށް ވަރަށް ހިތްފަސޭހަ މައިޒާނެއް. މިހެން ދަންނަވާކަށް އަޅުގަނޑު ކޮންމެހެން މިވާހަކަ ތަކުރާރުކުރާކަށް ނެތިން. މިހެން ދަންނަވަން ވެއްޖެ ކަމަށްވަންޏާ އަޅުގަނޑަށް ހީވަނީ މިރޭ ހުސް މިކަމަށް މިތާހުރެގެން ލިސްޓްކިޔަން ވެއްޖެކަމަށްވަންޏާ ހަމަ އެ ހުހެއްނުވާނެ. އެހެންވީމާ، މީރާއަށް ލިބޭ އާމްދަނީން ކުރާ މަސައްކަތްތައް ރައްޔިތުންނަށް ވަރަށް ފަސޭހައިން ވަރަށް ކައިރިން ފެންނަމުންދާނެ.\nއިޤްތިޞާދީ ގޮތުންނާއި އިޖުތިމާޢީ ގޮތުން ވަރަށްކުރު މުއްދަތެއްގެ ތެރޭގައި ރާއްޖެ ވަރަށް އުސް ހަރުފަތްތަކެއް މިހާރުވަނީ ގިރާކޮށްފައި. އަދި މިހާރުވެސް އަންނަނީ އެކަންކަން އިތުރަށް ފުޅާކުރަމުން. އާދެ، އެކަން އެހެން އޮތް ކަމުގައިވިޔަސް، ދިވެހި ދައުލަތުން މިކަންކަމަށް ކުރާ ޚަރަދުތައް، އަޅުގަނޑު ދަންނަވާނީ ކުރިއާ އަޅައިބަލާއިރު ވަރަށް ބޮޑުތަން ބޮޑުވެއްޖެއޭ. މީގެކުރިން ސަރުކާރަކުން އެއްގޮތަކަށްވެސް ނުކުރާވަރަށް އަޅުގަނޑުމެން މިދަނީ ދައުލަތުގެ ބަޖެޓުން ހޭދަކުރަމުން. މިނޭވާގައި އަޅުގަނޑުމެން އެކަކުވެސް އޮޅުވާލަން، އަދި ދަންނަވާކަށްނެތިން. އަޅުގަނޑުމެން ތަރައްޤީގެ މަޝްރޫޢުތައް ހިންގަނީ ހަމައެކަނި ދައުލަތަށް ލިބޭ އާމްދަނީއަކުން އެކަންޏެއްނޫނޭ. ބޭރުގެ ފަރާތްތަކުގެ އެހީވެސް ލިބިގެން އެމަސައްކަތް ކުރަމުންދަނީ.\nމިއަދުގެ ސަރުކާރުގެ އިޤްތިޞާދީ އެޖެންޑާއަކީ، ވަރަށް ފުޅާކޮށް މުޅި ރާއްޖެއަށް ފެތުރިފައިވާ އެޖެންޑާއެއް. އެއްވެސް ވިޔަފާރިއެއް ބާކީނުކޮށް ހިންގަވާ، އިޤްތިޞާދީ އެޖެންޑާއެއް. އިތުރު އިންވެސްޓްމަންޓްތައް ރާއްޖެ ގެންނެވުން ހިމަނުއްވާފައިވާ އެޖެންޑާއެއް. ޝައްކެއްނެތް. ތަރައްޤީ ކުރެވޭނީ ޚަރަދުކޮށްގެން. މި ހުރިހާ ކަމެއް އަމާޒުކުރައްވާފައި މިވަނީ ތަރައްޤީއަށް. ދިވެހި ޤައުމުގެ ތަރައްޤީއަށް. އަދަށްވުރެ ފަސޭހަ އުފާވެރި މާދަމައެއް ދިވެހި ރައްޔިތުންނަށް ގެނެސްދިނުމަށް.\nތަރައްޤީވެވޭނީ ނުވަތަ ތަރައްޤީ ބަޔަކަށްވެވޭނީ، ފުދުންތެރި ބަޔަކަށްވެގެން. ފުދުންތެރި ޤައުމަކަށްވެވޭނީ އުފެއްދުންތެރި ޤައުމަކަށްވެގެން. ރާއްޖޭގެ އުފެއްދުންތައް ރާއްޖެއިން ބޭރަށް ވިއްކުމުގެ ޤާބިލުކަން ލިބިގެންވާ ބަޔަކަށްވެގެން. އެހެން ޤައުމުތަކަށް ބަރޯސާނުވެ އަމިއްލަ ފައިމައްޗަށް ކޮޅަށް ތެދުވެވޭނީ މި މިޞްރާބުން ތަރައްޤީއާ ދިމާއަށް ދަތުރުކުރެވިގެން. ޤައުމުގެ ސަލާމަތާއި، އަމިއްލަ މިނިވަންކަމާއި ރީތިނަން ހިފެހެއްޓޭނީ، މިގޮތަށް ކުރިއަށް ގެންދިޔުމަށް މަސައްކަތް ކޮށްގެން. އަޅުގަނޑު ޔަޤީންކަމާއެކު ދަންނަވަން، ރައީސް ޔާމީންގެ ތަރައްޤީގެ މިޞްރާބަކީ މިއީ.\nއަޅުގަނޑު ކުޑަކޮށް ތަފާސްހިސާބު ދަންނަވާލަން ބޭނުން. އާދެ، ރާއްޖެއަށް މިއައި ޓެކްސްއާބެހޭ އިންޤިލާބުގެ ސަބަބުން ރާއްޖޭގެ އާމްދަނީއަށް ނުވަތަ ދައުލަތުގެ އާމްދަނީއަށް އައިސްފައިވާ ކުރިއެރުން ކޮންމެވެސް ހިސާބެއް އަޅުގަނޑު ދަންނަވާލަން ބޭނުން.\nމީރާ އުފެދުނީ، 2010 ވަނަ އަހަރު. 2011 ވަނަ އަހަރު ރާއްޖެއަށް ލިބުނު އާމްދަނީއަކީ 4.6 ބިލިއަން. އެހިސާބު އަޅުނޑުގެ ކުރިން ޕްރެޒެންޓޭޝަނުންވެސް ފެނިފައިވާނީ. 2016 ވަނަ އަހަރު މީރާއަށް ލިބިފައިވާ އާމްދަނީއަކީ ނުވަތަ މީރާއިން ބަލައިގެންފައިވާ އާމްދަނީއަކީ 14.5 ބިލިއަން. މީރާ އެކަންޏެއްނޫން ދައުލަތަށް ލިބުނު އާމްދަނީއަކީ 14.5 ބިލިއަން. އޭގެ މާނައަކީ5އަހަރުގެ ތެރޭގައި ދައުލަތުގެ އާމްދަނީ3ގުނައަށް އިތުރުވެއްޖެއޭ. އެހެންވީމާ، މީގެ ނަތީޖާ އަޅުގަނޑުމެންނަށް މި ފެންނަނީ. ރާއްޖޭގެ އެތައްމިތަނުގައި ޕްރޮޖެކްޓްތައް ހިންގި، އޭގެ ފޮނިމީރުކަން ލިބިގެންދަނީ.\nއާދެ، ކަސްޓަމް ޑިއުޓީ ފިޔަވައި ހުރިހާ އާމްދަނީއެއް ބަލައިގަންނަނީ މީރާ މެދުވެރިކޮށް. އަޅުގަނޑު މި ނުކުތާ ހާމަކުރުމުގެ ބޭނުމަކީ، ޤައުމު ބިނާކުރުމުގައި މީގެކުރިންވެސް ވާހަކަ ދެއްކެވި ބޭފުޅުން ވިދަޅުވިފަދައިން، މީރާގެ ރޯލުގެ މުހިންމުކަން އަދިވެސް ހާމަކުރަން ބޭނުންވާތީ. ޝައްކެއްވެސްނެތް. މިވަރު މަސައްކަތެއް އެއްތަނަކުން ކުރުމަކީ އެހާ ފަސޭހަކަމަކަށް ނުވާނެ. އެހެންކަމުން، މީރާގެ މެނޭޖްމަންޓުން މިހާރު ބައެއް އަތޮޅުތަކުގައި މީރާގެ ބްރާންޗް ހުޅުވިގެންދާތަން ވަރަށް ގިނައިން ތިޔަބޭފުޅުންނަށް މީގެ ޕްރެޒެންޓޭޝަން ފެނިވަޑައިގެންފައި ހުންނާނެ. އޭގެ ބައެއް ރަސްމިއްޔާތުތަކުގައި ބައިވެރިވުމުގެ ޝަރަފު އަޅުގަނޑަށްވެސްވަނީ ލިބިފައި. މިކަމަށްޓަކައި އަޅުގަނޑު ހަމަ ކޮމިޝަނަރ ޖެނެރަލަށާއި، މީރާގެ ހީވާގި މުވައްޒަފުންނަށް މިފުރުޞަތު ދެއްވިކަމަށްޓަކައި އިޚްލާސްތެރިކަމާއެކު ޝުކުރު ދަންނަވަން.\nއަދި ކުރިން އަޅުގަނޑަށް އިވުނު ފަދައިން، ކައުންޓަރަށް ވަޑައިނުގެންނެވިނަމަވެސް ފައިސާ ދެއްކޭނެ އިންތިޒާމުވެސް މިހާރުވަނީ ހަމަޖެހިފައި. ކޮންމެއަކަސް ދެންމެ އަޅުގަނޑަށް ހީވަނީ ޒަރީރު ވިދާޅުވިކަންނޭނގެ [މީރާ] ކޯޗެއްތޯ އެއީ. މިހާރުވަނީ ކޮންމެގޮތަކަށްނަމަވެސް\nއެ ނިޒާމު ހަމަޖެހިފައި.\nއަދި މިހާ ހިސާބަކުން ނިމުނީކީ ނޫން. މީރާގެ ޚިދުމަތުގެ އޮނިގަނޑު ފުޅާވެ ރައްޔިތުންނާ ހަމައަށް ޚިދުމަތް ގެނައުމަށް މިއަދު މިވަނީ މީރާ މިޒަމާނުގެ އެންމެ ފަސޭހަ ޓެކްނޮލޮޖީ ގުޅުވައިދީފައި. އޭގެ އިނާމުވެސް މިހާރުވަނީ މީރާއަށް ލިބިވަޑައިގެންފައި. މިއަދު މިވަނީ މޯބައިލް އެޕްލިކޭޝަނާ ހަމައަށް ތަރައްޤީވެފައި. އެ އެޕްލިކޭޝަނަށް ކިޔަނީ، ކޮންނަމެއްތޯ! [މީރާ ކަނެކްޓް]. އަޅުގަނޑަށް ހީވަނީ އެ އެޕްލިކޭޝަން ބޭނުންކޮށްގެން އެނީޓައިމް އެނީވެއަރގެ އުސޫލުން ކޮންމެތަނަކު މީހަކު ހުއްޓަސް، ކޮންމެ އިރަކު ފައިސާ ދައްކަން ބޭނުންވިކަމުގައިވިޔަސް ކޮންމެ ދިވެހި ރައްޔިތަކަށް މީރާއަށް ފައިސާ ދެއްކުމުގެ ނިޒާމު، މޯބައިލް ފޯނު ބޭނުންކޮށްގެންވަނީ ހަމަޖައްސައިދީފައި. މިއީ އަޅުގަނޑު ދަންނަވާނީ މީރާއިން ކުރާ، ދިވެހި ރައްޔިތުންނަށް ކޮށްދޭ ވަރަށް ފަސޭހަ ކަމެއް ނުވަތަ ހިތްފަސޭހަކަމާއެކީ ތަނަވަސްކަމާއެކީ އެކަން ކޮށްދިނުން. އަޅުގަނޑަށް ހީވަނީ މީރާއިން ބޭނުންވަނީ، ވީހާވެސް ގިނައިން ރައްޔިތުން އަތުން ލާރިއަތުލަންހެން. އެހެންވީމާ، ނިދާފައި ތިއްބަސް އަދި ކޮންމެތަނެއްގައި ހުއްޓަސް އެނީޓައިމް، އެނީވެއަރ، އެނީ ޕްލޭސް އެ އުސޫލުގެ ދަށުން މީރާއަށް މި ފައިސާ ދައްކަން މިހާރު ހަމަޖައްސާފައި އޮތީ. ކުރީގައިވިއްޔާ މީރާ ހުޅުވާފައި ހުންނަ ގަޑީގައި ނޫނީ ފައިސާ ނުދެއްކޭނެ. އެ އެކްސްކިއުޒަކަށް ނުދެއްކޭނެ މިހާރަކު. މިހާރު ކޮންމެ ގޮތެއްވިޔަސް މީރާ އެހެރީ 24 ގަޑިއިރު ހުޅުވިފައި. އަޅުގަނޑު ދެންނެވިން، ކުރިން ހޮނިހިރު ދުވަހު ހުޅުވިފައި ހުންނަ ވާހަކަ. މިހާރު 24 ގަޑިއިރު މީރާ އެހެރީ ހުޅުވިފައި. ބޭނުންފަރާތަކަށް ބޭނުންއިރެއްގައި އެކިއެކި ފީތައް ދެއްކުމުގެ ކަންތައް ކުރިއަށް ގެންދެވޭނެ. ދެން އަޅުގަނޑު މިހެން ދެންނެވި ކަމުގައިވިޔަސް، ބައެއް ބޮޑެތި ޓެކްސް ދެއްކުމަކީ އެއީ މި އެޕްލިކޭޝަންގެ ތެރެއިން ކުރެވޭ ކަމެއްނޫންކަންނޭނގެ އަޞްލު. އަޅުގަނޑަށްހީވަނީ އެއަށް ދުވަސްކޮޅެއް ނަގާނެހެން. ދޮގެއްތޯ! އެވެސް ދެއްކޭނެ.\nއެހެންވީމާ، އަޅުގަނޑު މިނޭވާގައި މީރާގެ މެނޭޖްމަންޓަށާއި، މީރާގެ ހީވާގި މުވައްޒަފުންނަށް ވަރަށް އިޚްލާޞްތެރިކަމާއެކު ރާއްޖޭގެ ރައީސުލްޖުމްހޫރިއްޔާގެ ނަންފުޅުގައި އަދި ދިވެހި ރައްޔިތުންގެ ނަމުގައި ޚާއްޞަ ޝުކުރެއް ދަންނަވަން. އެނީޓައިމް، އެނީވެއަރ.\nއަޅުގަނޑަށް ހީވަނީ އަޅުގަނޑުގެ ވާހަކަ ކުރުކޮށްލަން ބޭނުންހެން. އަޅުގަނޑުގެ ވާހަކަކޮޅު ކުރުކުރުމުގެ ކުރިން އަދިވެސް އެއްފަހަރު މިރޭގެ ރަން އެވޯޑް ހާސިލުކުރި ފަރާތްތަކަށް ރާއްޖޭގެ ރައީސުލްޖުމްހޫރިއްޔާގެ ނަމުގައި މީރާގެ ހީވާގި މުވައްޒަފުންގެ ނަމުގައި، އަދި އަޅުގަނޑުގެ ނަމުގައި ވަރަށް އިޚްލާޞްތެރިކަމާއެކީ ޝުކުރު ދަންނަވަން. އަދި މީރާގެ ހީވާގި މުވައްޒަފުންގެ ތެރެއިން ހޮވާލެވުނު ބައެއް މުވައްޒަފުންނަށް ވަނީ އިނާމުވެސް ލިބިފައި. އަޅުގަނޑު އެ މުވައްޒަފުންނަށް އަޅުގަނޑުގެ އަމިއްލަ ނަމުގައި އަދި ރައީސުލްޖުމްހޫރިއްޔާގެ ނަންފުޅުގައި ވަރަށް އިޚްލާޞްތެރިކަމާއެކީ ޝުކުރު ދަންނަވަން.\nއާދެ، 100 ޕަސެންޓް އެޓެންޑެންސުން ހޯދުމަކީ ފަސޭހަކަމެއް ނޫން. އެހެންނަމަވެސް އަޅުގަނޑަށް ހީވަނީ އެ މުވައްޒަފު އަދާކުރަނީ ކޮމްޕްލަޔަންސް ޑިޕާޓްމަންޓް ކަމަށްވާތީ ހާޒިރީއަށް ކޮމްޕްލަޔަންޓް ވެގެން އޭނާއަށް 100 ޕަސެންޓް ލިބިގެން އޭނައަށް އިނާމު ލިބުނީ. އެހެންވީމާ، ވަރަށްބޮޑަށް ކޮމްޕްލަޔަންޓް މުވައްޒަފެކޭ އަޅުގަނޑު ދަންނަވާނީ. ތިޔަގޮތުގައި ތިއްބަވާށޭ! ހަމައެކަނި ހާޒިރީއަށް އެކަންޏެއް ނޫނޭ މުވައްޒަފުން ކޮމްޕްލަޔަންޓް ވާންޖެހޭނީ. ފައިސާ ބަލައިގަންނަ މުވައްޒަފުންވެސް ކޮމްޕްލަޔަންޓް ވާންޖެހޭނެއޭ، ހުރިހާ އިދާރީ އުސޫލުތަކަށްވެސް. އެހެންވީމާ، އެތަން އަޅުގަނޑަށް މިފެނިގެން ދަނީވެސް.\nއަޅުގަނޑު ވަރަށްގިނަ ވާހަކަ ދައްކަން އެބަހުރި. އެހެންނަމަވެސް އަޅުގަނޑުގެ ވާހަކަ ކުރުކޮށްލާނީ، އަޅުގަނޑުގެ ވާހަކަކޮޅު ނިންމާލާނީ، މިރޭ އަދިވެސް އެއްފަހަރު އެވޯޑްތައް ލިބުނު ފަރާތްތަކަށް އަޅުގަނޑު މުބާރަކްބާދީ ދަންނަވަމުން. މީރާއަށް މިއަދަށްވުރެ ފާގަތި މާދަމާއަކަށް އެދެމުން. އަދި ރައީސުލްޖުމްހޫރިއްޔާ ޤައުމު ބިނާކުރެއްވުމުގައި ޚާއްޞަކޮށް، ރާއްޖޭގެ އާމްދަނީ ބިންގާ ފުޅާކުރެއްވުމަށް ކުރައްވާ މަސައްކަތްފުޅަށް މާތްﷲ ހެޔޮ ތައުފީޤު މިންވަރު ކުރެއްވުން އެދެމުން. އަދި ދިވެހި ޤައުމަށް ތަނަވަސްކަމާއި ކުރިއެރުން އަބަދުމެ މިންވަރު ކުރެއްވުން އެދި اللّـه سبحـانـه وتعـالى އަށް ދުޢާ ދަންނަވަމުން. އާމީން!


ވާހަކަ: ބޯގަންވިލާ – 11 - DhiDaily\nވާހަކަ: ބޯގަންވިލާ – 11\nފަރުހާންއާ ގުޅުން ހުރި ކޮންމެ އެއްޗަކާ ކޮންމެ ކަމަކީވެސް ލަމްޔާގެ ހިތުގައި ލޯތްބާ ގަދަރާ ކުލުނު ޖެހިފައިވާ ކަންކަން ކަމަށްވާތީ އެގެއަށް ދާހިތް މާބޮޑަށް ވީކަންނޭނގެއެވެ. ފަހަރެއްގައި ފަރުހާންގެ ޚަބަރެއް ވެސް ވެދާނެތީއާ ވެސް އެކުގައެވެ.\nޚަދީޖާމެން އުޅޭ ފްލެޓްގެ ދޮރުހުޅުވަމުން ލަމްޔާ ސަލާމް ގޮވައިލިއެވެ. ސަލާމް ބަލައިގަތީ ފައިނާއެވެ. ފައިނާއަށް ލަމްޔާ ފެނުމުން “މާމާ! ލަމްދައްތަ!“ އޭ ގޮވަމުން ގޮސްވަނީ ބަދިގެ ބަޔަށެވެ. ފައިނާގެ އަޑު އިވުމުން ސައިބޯން އިން ޚަދީޖާ ނިކުތީ ސައިތަށި ވެސް ހިފައިގެންނެވެ.\n“އާދޭ އަވަހަށް ސައިބޯން!“ ސަޔަށް ދައުވަތު ދެމުން އައިސް ލަމްޔާގެ އަތުގައި ޚަދީޖާ ހިފިއެވެ. ޚަދީޖާގެ އެ ޙަރަކާތުން ލަމްޔާއަށް ކުރެވުނީ މައިވަންތަކަމުގެ އިޙުސާސެވެ. ކުޑަކޮށް ހީނލަމުން ޚަދީޖާއާއެކު ލަމްޔާ ވެސް ކާބަޔަށްވަދެ ޚަދީޖާއިން ގޮނޑީގެ ކުރިމަތީ ހުރި ގޮނޑީގައި އިށީނދެއްޖެއެވެ. އެކަމަކު ސައި ނުބޯނެ ވާހަކަ ބުނުމުން ޚަދީޖާ އެކަމާ ހިތްހަމަ ނުޖެހުނެވެ. ލަމްޔާ ބުނީ ސައި ބުއީ އިރުކޮޅެއްކުރިން ކަމަށާ އެހެން ދުވަހަކުން ސައިބޯން އަންނާނެ ކަމަށެވެ.\nލަމްޔާ ވާހަކަ ދައްކަން ފެށުމުން ޚަދީޖާއަށް ބަލައިލެވުނީ ލަމްޔާގެ މޫނަށެވެ. އެ އަޑުގައިވާ މަޑުމައިތިރިކަމާ މޮޅިވެރިކަން އިޙުސާސްވެ ފާހަގަ ކުރެވުމުންނެވެ.\n“ލަމްޔާ ބަލީތަ! ހާދަ ހިކިއްޖެހެން ހީވެޔޭ! …. އެންމެ ފަހުން ތިގެއަށް ދިޔަ ދުވަހުވެސް ހީވި ބަލިވެ އުޅޭހެން! އެކަމަކު އަހާލަން ނުކެރުނީ!“\nލަމްޔާގެ މޫނަށް ނަޒަރު ހުއްޓާލައިގެން އިން ޚަދީޖާ ވިސްނުންތެރިކަމާއެކު ސުވާލުކުރިއެވެ. ނަސީބަކުން ލަމްޔާއަށް އެ ސުވާލުގެ ޖަވާބު ނުދެވިގެން އުޅެނިކޮށް ބޭރުން ސަލާމް ގޮވައިލިއަޑު އިވިއްޖެއެވެ. ޚަދީޖާ ނިކުމެފައި އައީ އެހެން އަންހެނަކާއެކުގައެވެ. ދެމީހުންގެ ދެމެދު އޮތް ގުޅުމަށް ވިސްނާލުމުން އެއީ ގާތް ދެ ރަޙުމަތްތެރިންކަން އެނގެއެވެ.\nލަމްޔާ ހަމަ ފެނުމާއެކު އެ އަންހެންމީހާގެ މޫނުމަތި އަލިވެގެން ދިޔައެވެ.\n“ރަނގަޅު ގަޑިއެއްގަދޯ މިއާދެވުނީ ވެސް! ……… އަސްލު އަހަރެން މިއައީވެސް ޚަދީޖާއަށް މަރުހަބާ ކިޔުމަށޭ!“ އުފާވެރިކަން އެކުލެވިފައިވާ އަޑަކުން އަންހެން މީހާ ވާހަކަ ދެއްކީ ލަމްޔާގެ މޫނަށް ނަޒަރު ހުއްޓާލައިގެން ހުރެއެވެ.\nޚަދީޖާއަށް ލިބުނު ޙައިރާންކަން އިންތިހާއަށް ދިޔައެވެ. ޚަދީޖާ ބަލައިލީ ލަމްޔާގެ މޫނަށެވެ.\n“ވަރިހަމަނު ފަރުހާންއަށް ދެވަނަ ދަރިއަކު ލިބެން އުޅޭ ވާހަކަ ގުޅާލާފަ ބުންޏަސް! މިއަދުވެސް މި އެނގުނީ އަހަރެންގެ މަރިޔަމް ގެއަށްގޮސް ބުނީތީ! އެހެންނޫންނަމަ ޚަދީޖާ ނުއެއްބުނާނެ!“\nޙައިރާންވެފައި ތިބި ދެމީހުން އެ ޙައިރާން ކަމުގައި ބައިތިއްބާފަ ފާތުމާ ވާހަކަ ކުރިއަށް ގެންދަމުން ގޮސް ލަމްޔާގެ ބޮލުގައި ފިރުމައިލިއެވެ. ލަމްޔާއަށް ލިބުނު ހައިރާންކަން އިހުނަށްވުރެ ބޮޑެވެ.\n“ކީކޭތަ ފާތުމާ ތި ކިޔަނީ!“ ޚަދީޖާ ހިތްހަމަ ނުޖެހި ހުރި އަޑަކުން ސުވާލުކުރުމުން ފާތުމަ އައިސް އިށީނީ ޚަދީޖާ ހުއްޓިހުރި ތަނާ ކައިރީގައި ހުރި ގޮނޑީގައެވެ.\n“މި ކިޔަނީ! ……. އަހަރެންގެ މަރިޔަމް ރޭ ޑިއުޓީގައި ހުއްޓާ މި ކަނބުލޮ ޓެސްޓްކުރާ ކިޓެއް ގަންނަން ދިޔަ ވާހަކަ މަރިޔަމް ބުންޏޭ ގެއަސް ގޮސް!….“\nލަމްޔާއަށް އިޝާރާތް ކުރަމުން ފާތުމާ މި ބުނި ވާހަކައިން ލަމްޔާއަށް ފުންމައިގެން ކޮޅަށް ތެދުވެވިއްޖެއެވެ.\nއަދި އަނގަމަތީއަތް އަޅާލެވުނީ ލިބުނު ކުއްލި ޙައިރާން ކަމުންނެވެ. ސަބަބަކީ ފާއިތުވި އެއް ހަފުތާ ތެރޭ ލަމްޔާ ގެއިން ނިކުތް ފުރަތަމަ ފަހަރަކީ ވެސް މިއީކަމަށްވާތީއެވެ. އަމުދުން އެ ބުނާ ކަހަލަ ކިޓެއް ލަމްޔާ ގަންނަން ނުޖެހޭނެތީއެވެ.\n“މަރިޔަމް ބުނި މި މަންޖެ ދިޔައީވެސް ޒައިނާގެ ދަރިފުޅު ފައިނާއާ އެއްކޮށޭ! ފައިނާ ބުންޏޯ މިއީ ސާރާގެ މަންމައޭ! އެވަރުވާއިރު ވެސް ޚަދީޖާ ތިއުޅެނީ މިއީ ނުވާކަމަކަށް ހަދަންތަ!“ ހިތްހަމަ ނުޖެހުނު ރާގެއްގައި ފާތުމާ ބުންނެވެ.\nލަމްޔާއަށް ހިތްހަމަ ޖެހުމެއް ލިބުނީ އެހިސާބުންނެވެ. އަދި ވެގެން އުޅޭގޮތް ޚަދީޖާއަށް ވެސް ކޮންމެ ވެސް ވަރަކަށް ފަހުމުވެއްޖެއެވެ.\n“ފާތުމާ!…….“ އަކުރުތަކަށް ބާރުލަމުން ޚަދީޖާ ވާހަކަ ދެއްކިއެވެ.\n“ތިއީ ސާރާގެ މަންމައެއް ނޫނޭ! ތިއީ ލަމްޔާ! ސާރާގެ މަންމައަކީ ލައިލާ! .. އޭނަ ހެނދުނު ފުރައިގެން ހިނގައްޖެ!“ ލައިލާގެ ކުއްލި ފުރައިގެން ދިއުން ގުޅިފައިވަނީ އެ ބުނި ކިޓަކާކަން މިހާރު ޚަދީޖާގެ ތަޖުރިބާކާރު އަދި ދުރު ވިސްނޭ ސިކުނޑިއަށް ނަގައިގަނެވުނެވެ.\nގޭގެ ދޮރު ހުޅުވާލުމާއެކު އެ އިވެންފެށި ފޯނުގެ ރިންގްގެ އަޑަކީ ލަމްޔާ އެންމެ އަހަން ބޭނުންވާ އަޑެވެ. ލަމްޔާގެ މޭ ބާރުބާރަށް ނެގި ނެގިފައި ޖެހެންފެށިއެވެ. އެ އިވޭ އަޑަކީ ޙަގީގީ އަޑަކަށްވުމަށް އެދި ދުޢާ ކުރެވުނެވެ. ލަމްޔާ ދެއަތް މައްޗަށް ނަގާ މޫނުގައި ފިރުމައިލިއެވެ. ފިޔަވަޅުތައް އަވަސްކޮށްލިއެވެ. ލަމްޔާ ގެއަށް ވަންތަން ފެނުމުން ގޮވައިލި އައިނީގެ އަޑު ލަމްޔާއަކަށް ނީވުނެވެ. ދުވެފައި ގޮސް ވަދެވުނީ ކޮޓަރިއަށެވެ. އެނދުގެ ފައިލާ ކޮޅުގައި އޮތް ފޯނާހަމައަށް ދެވުނުއިރު ކޯލް ކެނޑިއްޖެއެވެ. ހީކުރެވުނީ ރަނގަޅަށެވެ. އެއީ ހަމަ ފަރުހާންގެ ނަމްބަރެވެ. ލަމްޔާ ދެވަނަ ވިސްނުމަކަށްވެސް ނުގޮސް ނަމްބަރަށް ގުޅާލިއެވެ. ތުރުތުރުލާ އިނގިލިތަކަކުންނެވެ. އަވަސްވެފައިވާ ހިތަކާއެކުގައެވެ.\n“ހަލޯ ލަމް! ލަމް!“\nފަރުހާންގެ އަޑު އިވުމުން އެއަޑުގެ އަސަރު ތަރުޖަމާ ކުރަމުން ލަމްޔާއަށް ވެސް ދެފަހަރަކު ފަރުހާންގެ ނަމުން ގޮވައިލެވިއްޖެއެވެ.\n“އަދި ފްލައިޓްގަ! ގެއަށް ގޮއްސަ ގުޅާނަން! ކީޕް އިން ޓަޗް، ލަވް!“\nފަރުހާންގެ ކޮންމެ ޖުމުލައެއް، ކޮންމެ ލަފުޒެއް ލަމްޔާގެ ހިތުގެ އެންމެ ފުނަށް އަސަރު ފޯރުވައިފިއެވެ. އުފަލުންގޮސް އެނދުމައްޗަށް ވެއްޓި ގަނެވުނެވެ. އެނދު ހުރަހަށް އޮތް ލަމްޔާ ކޮޓަރީގެ ސީލިންގއާ ދިމާއަށް ބަލަހައްޓައިގެން އޮތް އިރު ދެފައި ހަލުވާލަ ހަލުވާލާ އޮތެވެ. ދެއަތް މެއާ ދިމާއަށް ހުރަސްކޮށްލާފައި އޮތް އިރު މަޑުމަޑުން ލަވައެއްގެ ތަންކޮޅެއް ކިޔާލެވުނެވެ.\n“މަންމާ! …….ކާފަ އެބަ ގޮވާ!“ ދޮރު ހުޅުވާލާފައި ކޮޓަރިއަށް ބޯދިއްކޮށްލި އައިނީގެ އަޑަށް ލަމްޔާއަށް ފުންމައިގެން ތެދު ވެވުނެވެ.\nއޮށޯވެ އޮތުމުގެ ސަބަބުން ހެދުމުގައި ޖެހުނު ރޫތައް ފިލުވަމުން ލަމްޔާ ހިނގައިގަތީ ބޭރަށެވެ. އޭރު ރަޝީދު އައިސް ކާމޭޒުކައިރީ ހުއްޓެނީއެވެ.\nބައްޕައަށް ކާން ނުހަދާ ހުރިހަނދާންވުމުން ލަމްޔާ އަވަސްވެގަތީ ބައްޕައަށް ކާންދިނުމަށެވެ. ލަމްޔާގެ ޙަރަކާތްތަކަށް ބަލަން އިރުކޮޅަކު ހުރުމަށްފަހު ރަޝީދު ވާހަކަ ދައްކަން ފެށިއެވެ.\n“ދަރިފުޅާ! ޚަދީޖާމެންގޭގައި މިހާރު އެއުޅެނީ އެގޭ ފަރުހާންގެ އަންހެނުންތަ!“\nބައްޕަ ކުރި ސުވާލުން ލަމްޔާ ދިޔައީ ސިއްސައިގެންނެވެ. އިސްދަށަށް ޖަހާލައިގެން ހުރި ލަމްޔާ އެ ވިސްނަނީ ބައްޕައަށް ދޭނެ ޖަވާބަކާމެދުގައެވެ.\n“ބައްޕާ! އެއީ ސާރާގެ މަންމަ! އޭނަ ފުރައިގެންދިޔަ ވާހަކަ ޚަދީޖާއްތަ ބުނި!“\nބައްޕައާ ހަތަރުކަޅިހަމަ ކުރަން ނުކެރި ވަރަށް ލަދުން ހުރެ ލަމްޔާ ވާހަކަ ދެއްކިއެވެ.\n“ބައްޕައަކަށް ހިއެއްނުވޭ ފަރުހާން ދެން އެނބުރި އަންނާނެހެންނެއް! އަދި ތިދެކުދިންގެ ތި އޮތް ގުޅުން ކުރިއަށް ގެންދެވޭނެހެން!“\nއެއްޗެކޭ ނުބުނެ އިރުކޮޅަކު އިނުމަށްފަހު ބައްޕަ ބުނި އެއްޗަކުން ލަމްޔާއަށް އިސް އުފުލައި ބަލާލެވުނެވެ. ހިތާމައާ މޮޅި ބައްޕަގެ އަޑުގައި އެކުލެވިފައި ވެއެވެ. ހަމަ އެކަނި ބައްޕަ ލަމްޔާއާ މެދު ވިސްނާވަރު ހިތަށް އެރުމުން ވެސް ލަމްޔާގެ ހިތް ފަޅައިގެން ދާވަރުވިއެވެ. ބައްޕަގެ ކުރިމަތީހުރި ގޮނޑީގައި ލަމްޔާއަށް އިށީނދެވުނީ ބޭއިޚުތިޔާރުގައެވެ. އިރުކޮޅެއް ކުރިން ފަރުހާން ބުނި ވާހަކައަށްވުރެ ބޮޑަށް ލަމްޔާއަށް ގަބޫލުކުރެވުނީ ބައްޕަ ބުނި ވާހަކައެވެ. ސަބަބަކީ ލަމްޔާއާ މެދު މާޒީގައި ކަންހިނގާފައި އޮތްގޮތުންނެވެ.\n“ބައްޕަ ނުކާނަން!….. ދަރިފުޅު ކާތި!“ ބައްޕަ ގޮނޑިން ތެދުވިއަޑާއެކު ދެން އިވުނީ ބައްޕަ ހިނގާފައި ދިޔައަޑެވެ. ލަމްޔާގެ ދެލޮލުން ހިފެހެއްޓުމެއް ނެތި ކަރުނަ ފައިބަން ފެށީ އެހެން އިންދައެވެ.\nތަޅުނުލާ ހުރި ދޮރުން ސިޓިންގރޫމަށް ވަދެގެންއައި މީހާ ގޮސް ލަމްޔާގާތު ހުއްޓި ހުރެ މަޑުމަޑުން ލަމްޔާއަށް ގޮވައިލި އަޑެއް ލަމްޔާއަކަށް ނީވުނެވެ. ލަމްޔާ އިނީ ރަނގަޅަށް ވެސް ނިދިފައެވެ. އެހެންނަމަވެސް ބިރުވެރި ހުވަފެނަކުން ހޭލެވޭހެން ލަމްޔާއަށް ހޭލެވި މަޑުމަޑުން ބޯ ހިއްލާލެވުނެވެ. އަރިމަތީ ހުއްޓިހުރި މީހާ ލަމްޔާއަށް ފެނުމުން ފުންމައިގެން ތެދުވެވުނީ ސިކުންތުކޮޅެއް ފަހުންނެވެ.\nކައިރީގައި ހުރި ހުޒާމް ފެނުމުން ލަމްޔާއަށް ދެލޯ ބޮޑުކޮށްގެން ބަލަހައްޓައިގެން ހުރެވުނެވެ. ގަބޫލު ނުކުރެވިފައެވެ. މަޑުމަޑުން ހުރިތަނުން ފަހަތަށް ޖެހެވެން ފެށުނީ ބޭއިޚުތިޔާރުގައެވެ. ބިރުންނެވެ. އައިނީގެ ހަނދާންވީ ވެސް އިރުކޮޅެއް ފަހުންނެވެ. އެ ވަގުތު ވިސްނުނީ އެންމެ ނުބައިކޮށެވެ. ހުޒާމް އެއައީ އައިނީ ގެންދިއުމަށެވެ. ލަމްޔާގެ ހިތަށް މި ޚިޔާލު އައުމުން ދުއްވައިގަނެވުނީ އައިނީ ނިދާފައި އޮތް ކޮޓަރިއާ ދިމާއަށެވެ. ފަހަތުން އައި ހުޒާމް ލަމްޔާއަށް ކޮޓަރީގެ ދޮރު ލެއްޕުމުގެ ކުރިން ދޮރުން އެތެރެއަށް ދެމިގަތެވެ. ލަމްޔާ މޮޔައަކުފަދައިން ދުވެގޮސް އައިނީގައިގާ ބައްދާގަތެވެ.\n“ނުގެންދާތި އަހަރެންގެ ދަރިފުޅު! ނުގެންދާތި!“ ބާރަށް ރޮމުން ލަމްޔާ އަޑުގެ ކޮޅަށް އާދޭސް ކުރަމުން ދިޔައިރު ހުޒާމް ހުރީ ވާނުވާ ނޭނގިފައެވެ.\nލަމްޔާ ރޯއަޑު ފާޚާނާގައި ހުރި ރަޝީދަށް އިވުމުން އައީ ދުވެފައެވެ. އެތައްފަހަރަކު ދަރިފުޅުގެ ހިތަށް ލިބިފައިވާ އަނިޔާގެ ސަބަބުން ބުއްދި ގޯސްވީކަމަށް ވެސް ހީކުރެވުނެވެ.\nދުވެފައި ކަހަލަ ގޮތަކަށް ގޮސް ލަމްޔާގެ ކޮޓަރިއަށްވަން ރަޝީދަށް ހުޒާމް ފެނުމުން ލިބުނީ ކުއްލި ޙައިރާން ކަމެކެވެ.\nކޮޓަރީގެ ދޮރުން އެތެރެއަށްވަން ރަޝީދު ފެނުމުން ހުޒާމްއަށް ވެސް ލިބުނީ ސިހުމެކެވެ.\n“ބައްޕާ!“ މަޑުމަޑުން ހުޒާމްއަށް ކިޔައިލެވުނެވެ.\n“ތި ބުނެވުނީ ރަނގަޅަކަށެއް ނޫން! އަހަންނަކީ ރަޝީދު!“\nހުޒާމް ފެނުމުން އައި ގަދަ ރުޅިއަށް ބައްޕާއޭ ގޮވާލުމުން އައި ރުޅި އިތުރުވެގެން ދިއުމުން ރަޝީދުއަށް ވާހަކަ ދެއްކުނީ ކުރިން ނުދައްކާ ގޮތަކަށެވެ.\n“ލަދެއް ނުގަނޭތަ މި ކޮޓަރިއަށް ތިހެން އައިސް ވަދެގަންނަން! މިގެއަށް ހުޒާމް ވަންނަންޖެހޭ އެއްވެސް ސަބަބެއް ނޯންނާނެ!“\nރުޅި މައިތިރިކުރަމުން އެހެންނަމަވެސް ހަރުކަށިކަމާއެކު ވާހަކަ ދެއްކޭތޯ ރަޝީދު ބެލިއެވެ.\n“ނިކުމޭ!“ އަތުގެ އިނގިލިން ކޮޓަރީގެ ދޮރާދިމާއަށް އިޝާރާތް ކުރަމުން ރަޝީދު އަމުރުކުރީ ހުޒާމަށެވެ.\nއެއްފަހަރު ލަމްޔާއަށް އަނެއްފަހަރު ލަމްޔާގެ އަތުތެރޭ އޮތް އައިނީއަށް ބަލައިލަމުން ހުޒާމް ހިނގައިގަތީ ބޭރަށް ނިކުންނާށެވެ! މިވަގުތަށް އޮތް އެންމެ މަސްލަޙަތު ހުރި ގޮތަކީ އެއީކަމަށް ފެންނާތީއެވެ.\nހުޒާމް ނިކުމެގެން ދިޔަ ދޮރަށް ބަލަހައްޓައިގެން ހުރި ރަޝީދު ފުން ނޭވާއެއް ބޭރުކޮށްލުމަށްފަހު އައިސް އިށީނީ ލަމްޔާ ގާތު އެނދުގައެވެ.\n“ދަރިފުޅާ! ހިތްވަރުކުރޭ! …… އޭނަ އެއައީ އައިނީ އަތުލަންކަމަކަށް ނުވާނެ ! ބައްޕަގެ ހިތް ބުނަނީ އެހެން އެއްޗެއް! ދަރިފުޅު ހަމަ ޖެހޭ! އިރާދަ ކުރެއްވިއްޔާ ހުރިހާ ކަމެއްވެސް ރަނގަޅުވާނެ! ބައްޕަ މިހިރީނު! ހަމަ ޖެހިލައިގެން ނިދާލާ!“\nގިސްލެވުމުގެ ސަބަބުން ލަމްޔާގެ ތުނި ހަށިގަނޑަށް އަންނަ ލޮޅުމަށް ހިތް ފަޅައިގެންދާފަދަ ގޮތަކަށް ބަލަހައްޓައިގެން، ރަޝީދުއަށް އިނދެވުނެވެ. އަމިއްލަ ދަރިފުޅުގެ ނަސީބާމެދު ވިސްނާލުމުން އެ ދަރިފުޅަށް ދެރަގޮތެއް ނުވުމަށް ހިތާ ހިތުން ދުޢާ ކުރަމުން ހިނގައިގަތީ ކޮޓަރިން ނިކުންނާށެވެ!\nނިދަން ދިޔުމުގެ ކުރިން ސިޓިންރޫމުގެ ދޮރުގައި ތަޅުލަންކަމަށް ހީކޮށް ކައިރިވިއިރު މީހެއްގެ ހިލަން ވާހެން ހީވުމުން ހުޒާމް ކަމަށްހީކޮށް އަވަހަށް އުޅެގަނެވުނީ ތަޅުލުމަށެވެ. އެހެންނަމަވެސް ޓަކިޖަހާލަމުން ލަމްޔާގެ ނަމުން ގޮވައިލުމުން އެއީ ފަރުހާންކަން އެނގިއްޖެއެވެ.\n“ލަމް ނިދީތަ! “\nލަދުރަކި އަންހެން ކުއްޖެއްހެން ރަޝީދު ހުޅުވައިލި ދޮރުން ބޯދިއްކޮށްލަމުން ފަރުހާން އަހައިލިއެވެ. ކުޑަކޮށް ވިސްނައިލުމަށްފަހު ލަމްޔާގެ ހިތަށް މިވަގުތު އެންމެ ހަމަ ޖެހުން ލިބޭނެމަގަކީ ފަރުހާންކަމަށް ވިސްނުމުން ރަޝީދު ބޭނުންވީ މި ދެކުދިންނަށް ފުރުސަތު ދިނުމަށެވެ. ހީކުރެވުނުގޮތާ ޚިލާފަށް ފަރުހާން ފެނުމުން ރަޝީދުގެ ހިތް ވެސް އުފަލުން ނަށައިލިއެވެ.\nލަމްޔާ ހޭލާ އެބައުޅޭކަމަށް ބުނަމުން ފަރުހާން ވަންނަން ތަންދެއްކުމުން ފަރުހާން އެތެރެއަށް ވަނދެއްޖެއެވެ. ލަމްޔާވީ ކޮޓަރީގައޭ ގޮވާބަލާށޭ ބުނަމުން ރަޝީދު ގޮސްވަނީ އޭނަގެ އަމިއްލަ ކޮޓަރިއަށެވެ. ލަމްޔާގެ ކޮޓަރީގެ ދޮރުމަތީ ހަދާނެ ގޮތަކާމެދު ވިސްނަން އިރުކޮޅަކު ހުރުމަށްފަހު ރަޝީދު ދޮރު ލެއްޕިއަޑު އިވުމުން ފަރުހާން ގަސްދުކުރީ ލަމްޔާއަށް ސަރޕްރައިޒެއް ދިނުމަށެވެ. މަޑުކުރަން ބުނީމާ ހޭލާ އުޅޭނެކަން އެނގޭތީއެވެ.\nބައްޕަ ދިޔުމުންވެސް އެނދުން ތެދުވާހިތް ނުވެފައި، މާދަމާ ދެން ކަންތައްވާނެ ގޮތަކާމެދު ވިސްނަން އުޑުތިލަމަތިން އޮށޯވެ ލަމްޔާއަށް އޮވެވުނީއެވެ. އެނބުރެމުންދިޔަ ފަންކާއަށް ބަލަހައްޓައިގެންނެވެ. ލަމްޔާގެ ނަޒަރު ފަންކާއަށް ހުއްޓާލެފިފައި ހުއްޓަސް ސިކުނޑިވަނީ އޮޅުން ބޮޅުންވެ ވާނުވާ އެނގޭ ވަރަށްވުރެ ހާލަތު ގޯސްވެފައެވެ. ސިކުނޑީގައި އެނބުރެމުންދިޔައީ އިރުކޮޅެއްކުރިން ހިނގައިދިޔަ ހާދިސާއެވެ.\nފަރުހާން ދޮރު ހުޅުވައިލުމުން ފެނުނީ ލަމްޔާގެ ހޭވިފައިވާ ބޮލުގެ އިސްތަށިގަނޑެވެ. މި ނޫނީ ދުވަހަކުވެސް ފަރުހާން ލަމްޔާ ބުރުގާ ނާޅާ ހުއްޓަކާ ނުދެކެއެވެ. ތަރުތީބެއްނެތި ހާވާލެވިފައިވާ އިސްތަށިގަނޑުއޮތީ އައްސާފައި ނަމަވެސް މުޅި މޫނަށާ ކަނދުރާމަތީގައި ވެސް އޮތީ އެ ފަންފަން ދިގު އިސްތަށިގަނޑުން ބައެކެވެ. ލަމްޔާއަކީ ރީތި ކުއްޖެކެވެ. ތިންއަހަރުގެ ދަރިއަކު ހުއްޓަސް ނުބުނައްޏަކާ ލަމްޔާ އެއީ މަންމައެކޭ އެކަކު ވެސް ނުބުނާނެއެވެ. ލަމްޔާގެ ހަށިގަނޑުގެ އެކި ވަނާތަކަށް އެކި ފަހަރު ބަލަން ގުޑިނުލައި ފަރުހާންއަށް އެތައް އިރަކު ހުރެވުނު ފަހުން މިކުރެވެނީ އަދި ރަނގަޅު ނޫންކަމެއްކަމުގެ އިޙުސާސްވުމުން މަޑުމަޑުން ކަރުކެހިލައިފިއެވެ.


Aanmu Dhathurufathuruge Zinmma Bodu, Rayyithun Beynunvaa Fenvaruge Hidhumaiy Dheynan - Azim - Vaguthu\nކޮވިޑް-19: އަތޮޅުތަކުގެ އަދަދު މައްޗަށް -3ގަޑިއިރު ކުރިން\nއާއްމު ދަތުރުފަތުރުގެ ޒިންމާ ބޮޑު، ރައްޔިތުން ބޭނުންވާ ފެންވަރުގެ ހިދުމަތް ދޭނަން - އާޒިމް\nއެމްޓީސީސީއަށް އެމްޕީއެލްގެ ޢާންމު ދަތުރުފަތުރުގެ ޚިދުމަތް ބަދަލުކުރުމުގެ ރަސްމިއްޔާތުގައި އެމްޓީސީސީގެ ސީއީއޯ އާޒިމް - ވަގުތު އިމޭޖެސް:އަހްމަދް އަލީ\nއާއްމު ދަތުރުފަތުރުގެ ޚިދުމަތަކީ ޒިންމާ ބޮޑު ޚިދުމަތެއް ކަމަށާއި، އާއްމުންގެ އުއްމީދުތަކާއި އެއްވަރަށް އެ ޚިދުމަތް ދޭނެ ކަމުގެ ޔަގީންކަން ދޭ ކަމަށް އެމްޓީސީސީގެ ސީއީއޯ އާދަމް އާޒިމް ވިދާޅުވެއްޖެއެވެ.\nއެމްޕީއެލްގެ އާއްމު ދަތުރުފަތުރުގެ ޚިދުމަތް އެމްޓީސީސީގެ ދަށަށް ބަދަލުކުރުމަށް ބޭއްވި ރަސްމިއްޔާތުގައި ވާހަކަދައްކަވަމުން އާޒިމް ވިދާޅުވީ ގަޑިން ގަޑި އަށް ޚިދުމަތް ދިނުމާއި އާއްމުން އިތުބާރު ކުރާ ޚިދުމަތެއް ދިނުމަށް ވަރަށް ބޮޑު އިސްކަމެއް ދެއްވާނެ ކަމަށެވެ. އަދި އާއްމު ދަތުރުފަތުރުގެ ޚިދުމަތް ހަރުދަނާކޮށް ކުރިއެރުވުމަށް ވަސީލަތްތައް ތަރައްޤީކުރުމާއި މުވައްޒަފުން ތަމްރީނު ކުރުން ފަދަ ކަންކަން ކުރައްވާނެ ކަމަށް ވެސް އޭނާ ވަނީ ވިދާޅުވެފައެވެ. .\n"ރައީސުލްޖުމްހޫރިއްޔާ އަށް ދޭން ބޭނުންވާ ޔަގީންކަމަކީ މިއަދު ހަވާލުވި ޒިންމާ ރައީސް ބޭނުންވާ މިންވަރަށް ކުރިއަށް ގެންދާނެކަން. ދިވެހިރާއްޖޭގެ އުތުރުން ދެކުނަށް ކަނޑުގެ ދަތުރުފަތުރާއި އަދި ބިންމަތީގައިކުރެވޭ ދަތުރުފަތުރުގައި ރައްޔިތުން ބޭނުންވާ ފެންވަރުގެ ޚިދުމަތެއް ފޯރުކޮށްދޭނެކަމުގެ ޔަގީންކަން ދެން." އާޒިމް ވިދާޅުވިއެވެ.\nއާޒިމް ވިދާޅުވީ، އެމްޕީއެލް އާއި އެމްޓީސީސީ އާއި އެކު މަޝްވަރާކުރަމުންދާތާ ގިނަ ދުވަސްތަކެއްވެފައިވާކަމަށާއި އެ މަސައްކަތުގެ ސަބަބުން ދެ ކުންފުނީގެ ގުޅުން އިތުރަށް ވަރުގަދަވި ކަމަށެވެ.\nއޭނާ ވަނީ އެމްޕީއެލްގެ ސީއީއޯ ޝާހިދު އަށް ވަރަށް ބޮޑަށް ތައުރީފުކުރައްވާފައެވެ. އެގޮތުން މުވައްޒަފުންނާއި، ވަސީލަތާއި ޚިދުމަތުގެ ގޮތުން ތަންތަން ކުރިއަރުވަން ޝާހިދު ގެންގުޅުއްވާ ހަރުދަނާ ސިޔާސަތާއި އިރުޝާދައި އެއްގޮތަށް ކުރިއަށް ވަޑައިގަންނަވާނެ ކަމަށް އާޒިމް ވިދާޅުވިއެވެ.\nމީގެ އިތުރުން އެމްޕީއެލްގެ މުވައްޒަފުން ގެންގުޅުއްވާނީ ކުރިންވެސް އޮތް އުސޫލުތަކާއި އެއްގޮތަށް ކަމުގެ ޔަގީންކަން އާޒިމް ވަނީ ދެއްވާފައެވެ. އާޒިމް ވަނީ ކުންފުނި ހިންގުމަށް ރަނގަޅު އައިޓީ ސިސްޓަމެއް މުހިންމުކަމަށް ހަބޫލުކުރައްވާ ކަމަށް ވެސް ވިދާޅުވެފައެވެ.\nއެމްޓީސީސީއަށް އެމްޕީއެލްގެ ޢާންމު ދަތުރުފަތުރުގެ ޚިދުމަތް ބަދަލުކުރުމަށް ބޭއްވި ރަސްމިއްޔާތު - ވަގުތު އިމޭޖެސް:އަހްމަދް އަލީ\n"މުވައްޒަފުންނަކީ ހުރިހާވެސް މީހުންނަކީ، ރައްޔިތުންނަކީ ހުރިހާވެސް މީހުންނަކީ. އެ މީހުންނަށް ބޭނުންވާ ކަންތައްތަކަކީ ޑިމާންޑަކީ ކޮބާތޯ އެކަންތައް ކުރުމަށް އަޅުގަނޑުމެން ކުރަނީ ކޮންކަމެއްތޯ، އެއްވެސް ފީޑްބެކެއް ލިބިއްޖެއްޔާ އެކަން ރަނގަޅުކުރުމަކީ އަޅުގަޑުމެންގެ ޒިންމާއެއް." އާޒިމް ވިދާޅުވިއެވެ.\nއެމްޕީއެލްގެ އާއްމު ދަތުރުފަތުރުގެ ޚިދުމަތް އެމްޓީސީސީގެ ދަށަށް ބަދަލުކުރުމުގެ އިތުރުން ސްޕީޑްފެރީގެ ނެޓްވޯކެއް ގާއިމް ކުރުމުގެ މަސައްކަތް އެ ކުންފުންޏާއި ވަނީ ހަވާލުކޮށްފައެވެ. އަދި ބޮޑެތި ރަށްތަކުގައި ބަސް ދަތުރުފަތުރުގެ ނިޒާމް ހަރުދަނާކުރަން ވެސް އެ ކުންފުންޏާއި ވަނީ ހަވާލުކޮށްފައެވެ.\nބިލެތްފަހި ބަނދަރުގެ އެއްގަމު ތޮށިލުމަށް ކޮންކްރީޓް ގާ އަތުރަން ފަށައިފި\nޖުލައި 1, 2021 20:28\nމި ޢާޒިމް މިޤައުމު ކައި ހުސްކޮށްފި.\nޖުލައި 1, 2021 20:31\nއެހެންވެގެން ދޯ! ބ.އަތޮޅުގެ އުތުރުފެރީ ހަފުތާއެއް ވީއިރުވެސް ދަތުރުނުކޮށް ބާއްވާފަ އެއޮތީ؟\nޖުލައި 1, 2021 22:33\nތިދެން ބަހުގެ ހިދުމަތުގެ ދުވަސް ދިޔައީ. ނުލާހިކު ރަންގަޅަށް ގޮސްގޮސް އޮތް ކަމެއް. ތިޔައޮތީ ނުވަތަށް ފުރޮޅާލާފަ. ދެން ވަނަނާނީ ޖީބަށް ދުވަސްކޮޅަކުން ނުހިންގިގެން ހުއްޓާލާނެ، ނޫނިއްޔާ ޓިކެޓްގެ އަގު ބޮޑުވާނެ.


Pentagon ge 10 billion dollar ge contract Microsoft ah | Mihaaru\nޓެކްނޮލޮޖީ / މައިކްރޮސޮފްޓް\nޕެންޓަގަންގެ 10 ބިލިއަން ޑޮލަރުގެ ކޮންޓްރެކްޓް މައިކްރޮސޮފްޓަށް\n10 ބިލިއަން ޑޮލަރުގެ އަގު ހުރި ޖެޑައި ކޮންޓްރެކްޓް މައިކްރޮސޮފްޓާ އެކު ކުރި އަށް ގެންދިއުމަށް ޑިޕާޓްމަންޓް އޮފް ޑިފެންސް އިން ނިންމައިފި\n06 ސެޕްޓެމްބަރ 2020 - 08:55\nމި ކޮންޓްރެކްޓްގެ އަގަކީ 10 ބިލިއަން ޑޮލަރެވެ.\nޖެޑައި އެއްބަސްވުމުގެ ބޭނުމަކީ، އެމެރިކާގެ ޑިފެންސް މިނިސްޓްރީ އަށް ބޭނުންވާ "ކްލައުޑް ސްޓޯރޭޖް" ފޯރުކޮށްދިނުމެވެ. އެ ގޮތުން މި ކޮންޓްރެކްޓް ލިބޭ ކުންފުންޏަކުން ޑިފެންސްގެ ޑާޓާތައް – ގާތްގަނޑަކަށް 80 ޕަސެންޓް – ދުނިޔޭގައި އަދި ބަޔަކު ރައްކާކޮށްފައި ނުވާހައި ރައްކާތެރިކަމާ އެކު ފޮރުވައި ބަލަހައްޓައިދޭން ޖެހެ އެވެ. މައިކްރޮސޮފްޓުން ވަނީ ޕެންޓަގަން އިން ބުނިހައި ކަމެއް ފުރިހަމަކޮށްފަ އެވެ.\nމި ކޮންޓްރެކްޓަށް ޝައުގުވެރިކަށް ފާޅުކުރި ކުންފުނިތަކުގެ ތެރޭގައި، ހިޓާޗީ ޑާޓާ ސިސްޓަމްސް، ގޫގުލް، އެމެޒޯން، މައިކްރޮސޮފްޓް، އައިބީއެމް އަދި އޮރެކަލް ހިމެނެ އެވެ. މި ވަރުގެ ބޮޑު މަސައްކަތެއް ކުރުމަށް މި އަށް ވުރެ ވަކިން ގާބިލު އެހެން ބަޔަކު ހޯދުމަކީ ނާދިރުކަމަކަށް ވާނެ އެވެ. މަސައްކަތްތަކުގެ ކުޑަބޮޑުމިން ކަނޑައަޅައިދޭ މިންގަނޑަކީ ފައިސާ އެވެ. މި ވަރުގެ ބޮޑު ޕްރޮޖެކްޓެއް އެމެރިކާގެ ހަޔާތުގައި ވެސް ޓެކް ކުންފުންނަކާ ހަވާލުކޮށްފައި ނުވާ ކަމަށް ވެ އެވެ.\nމި މަސައްކަތްތަކަށް ކުރިމަތިލި ކުންފުނިތަކުން ހުށަހެޅި ޕްރޮޕޯސަލްތައް ދިރާސާކުރުމަށް ފަހު އަދި އެތެރެ އެތެރެއިން ހިނގައިދިޔަ ހާދިސާތަކަށް ފަހު، އެންމެ އެކަށޭނަ ދެ ކުންފުންޏެއް ލިސްޓްކުރި އެވެ. އެއީ އެމެޒޯން އަދި މައިކްރޮސޮފްޓް އެވެ. ގޫގުލް އިން މި ކޮންޓްރެކްޓް ދޫކޮށްލީ ގޫގުލްގެ ތެރެއިން ކުރިމަތިވި ހުރަސްތަކަކާ ހެދި އެވެ.\nޖެޑައި ކޮންޓްރެކްޓް ހަވާލުކުރާނެ ވަކި ބަޔަކު އިޚުތިޔާރުނުކުރެވި ދުވަސްތަކެއް ފާއިތުވެ ދިޔަ އެވެ. އެއިރު ހުރިހާ އެންމެންނަށް ކަހަލަ ގޮތަކަށް ހީވެފައި އޮތީ އެމެޒޯން ނޫން ބަޔަކަށް މި މަސައްކަތް ނުލިބޭނެ ކަމަށެވެ. ނަމަވެސް، ޝަރުތު ފުރިހަމަވާ ބަޔަކު ބެލުމަށް ކުރި މަސައްކަތްތަކުގެ ތެރޭގައި، ޕެންޓަގަންއާ ގުޅުން ހުރި ބަޔަކު އެމެޒޯން އަށް އެހީތެރިކަން ފޯރުކޮށްދިންކަން ފަޅާއެރި އެވެ.\nޕެންޓަގަން އިން މި ކޮންޓްރެކްޓް މައިކްރޮސޮފްޓަށް ހަވާލުކުރީ އޮކްޓޯބަރު 2019 ގަ އެވެ. ނަމަވެސް އެމެޒޯންއާ ހެދި މައިކްރޮސޮފްޓަށް މަސައްކަތްތައް ކުރި އަށް ގެންދެވޭ ގޮތެއް ނުވި އެވެ. އެމެޒޯން އިން ކޮންޓްރެކްޓް ހޯދަަން ކޯޓަށް ވެސް ދިޔަ އެވެ. އަދި އެމެޒޯން ބާތިލުކުރުވީ ވައިޓް ހައުސް އިން ކަމަށް ވެސް ތުހުމަތުކުރި އެވެ. އެއީ ވޮޝިންގްޓަން ޕޯސްޓްގައި ޓްރަމްޕަށް ފާޑުކިޔާތީ ކަމަށް ވެސް ބުންޏެވެ. ވޮޝިންޓަން ޕޯސްޓަކީ އެމެޒޯންގެ ވެރިޔާ ޖެފް ބެޒޯސްގެ ނޫހެކެވެ.\nޖެޑައި ކްލައުޑް ކޮންޓްރެކްޓް އެމެޒޯން އަށް ނުލިބުނީ އެ މީހުންގެ އަމަލުތައް ހުރި ގޮތުންކަން ގަބޫލުކުރާކަށް ބޭނުމެއް ނުވި އެވެ. މަސައްކަތްތައް ލިބިއްޖެ ނަމަ ކޮށްދޭނެ ކަންތައްތަކެއް ވާގިވެރިން ހުށަހެޅުނުކަން އެމެޒޯން ހަނދާނެއް ނެތެވެ. މަސައްކަތްތައް ނުލިބުމުން ގޯސްވީ މުޅިން އެހެން ބައެކެވެ.\nގޫގްލް މައިކްރޮސޮފްޓް ސެކިއުރިޓީ ޕެންޓަގަން ސައިބާ ހަމަލާ އެމޭޒަން


PSG in kulhuntherine security varugadha kohfi\nޕީއެސްޖީން ކުޅުންތެރިންގެ ސެކިއުރިޓީ ވަރުގަދަ ކޮށްފި\nޕީއެސްޖީގެ ފޯވަޑް ޑީ މާރިއާ\nނޯންޓްސް އާ ދެކޮޅަށް ޕީއެސްޖީން އާދިއްތަ ދުވަހުގެ ރޭ މެޗު ކުޅެމުން ދަނިކޮށް، ޕީއެސްޖީގެ އޭންހަލް ޑީ މާރިއާ އާއި ޑިފެންޑަރު މާކީނިއޯސްގެ ގެއިން ވައްކަން ކުރުމުން އެ ކުލަބުން ކުޅުންތެރިންގެ ސެކިއުރިޓީ ވަރުގަދަ ކޮށްފި އެވެ.\nނޯންޓްސް އާ ދެކޮޅަށް ކުޅުނު މެޗުގައި، ޑިމާރީއާ ބަދަލު ކުރި އެވެ. އެ ބަދަލު ގެނައީ ޓެކްނިކަލް ބަދަލެއްގެ ގޮތަކު ނޫނެވެ. އެހެން ނަމަވެސް އޭނާގެ ގެއިން ވައްކަން ކުރުމުން އާއިލާ ބިރުވެރި ކަމެއްގައި ތިބުމުންނެވެ. ބަދަލު ކުރުމުން ޑީމާރިއާ ދަނޑުން ނުކުމެގެން ދިޔައީ ގެއަށެވެ. މާކީނިއޯސްގެ ގެއިން ވައްކަން ކުރީ އޭނާގެ ބައްޕަ ގޭގައި އުޅެމުން ދަނިކޮށެވެ.\nއެ ދެ ކުޅުންތެރިންގެ ގެއިން ވައްކަން ކުރި މައްސަލަ ނާންޓްސްގެ ފުލުހުން މިހާރު ދަނީ ތަހުގީގް ކުރަމުންނެވެ. އަދި ޕީއެސްޖީން ކުޅުންތެރިން ދިރިއުޅޭ ގޭގެ ކައިރީ ސެކިއުރުޓީން ވަނީ ބައިތިއްބާފަ އެވެ. ޓީމުގެ ސްޓާ ފޯވަޑުން ކަމަށް ކިލިޔަން އެމްބާޕޭ އާއި ނޭމާ ޖޫނިއާ ދަނީ އެ ދެ ކުޅުންތެރިންގެ ޕާސަނަލް ސެކިއުރިޓީންގެ ބޭނުން ކުރަމުންނެވެ.\nޕީއެސްޖީގެ ބައެއް ކުޅުންތެރިން ދިރިއުޅޭ ގެތަކަށް މީގެ ކުރިން ވެސް ވަގުން ވަނީ ގެއްލުން ދީފަ އެވެ. މައުރޯ އިކާޑީ އާއި ސާޖިއޯ ރިކޯގެ ގެތަކަށް ވެސް މީގެ ކުރިން ވަގުން ގެއްލުން ދިނެވެ.\nޑީމާރިއާގެ ގެއިން ގަޑި އައި ގަހަނާތަކެއް ވަގުން ވަނީ ނަގާފަ އެވެ. އެއީ 500،000 ޔޫރޯގެ އަގުހުރި އެއްޗިހިތަކެއް ކަމަށް ރިޕޯޓްތައް ބުނެ އެވެ.


ފޯލްސިފައިޑް Falsified Rabies Vaccine އާއި ގުޅޭ\nދުނިޔޭގެ ސިއްޙަތު ޖަމިއްޔާ (WHO) އިން އެލާރޓް ކުރައްވާފައިވާ ގޮތުން Falsified Rabies Vaccine ގެތިރީގައިވާ ބެޗް ވިޔަފާރީގެ ގޮތުގައި ދުނިޔޭ ކަންކޮޅުތަކުގައި ދަނީ ދައުރު ވަމުންނެވެ.\nބޭސް ސިޓީއަށް އަމިއްލަ ބޭނުމަކަށް ނުވަތަ އެނޫންވެސް ގޮތަކުން ރާއްޖެއަށް މިވެކްސިން އިމްޕޯރޓް ކުރެވިފައި ހުރެދާނެތީ މިކަމަށް ސަމާލުވުމަށް ދެންނެވީމެވެ. ބޭސް ސިޓީއަށް ވެސް މިވެކްސިންގެެ މިބެޗް އެތެރެ ނުކުރެއްވުމަށާއި، ނުވިއްކުމަށާއި ބޭނުން ނުކުރެއްވުމަށް ދަންނަވަމެވެ. އަދި ރައްކާތެރި ކަމުގެ ފިޔަވަޅެއްގެ ގޮތުން، ރާއްޖެއަށް އިމްޕޯރޓް ކުރާ ބޭސް ޙާއްސަ ސަމާލު ކަމެއްދީގެން ޕޯރޓް ތަކުގައި ބަލައިފާސް ކުރަމުން ގެންދާނެ ކަން މަޢުލޫމާތަށް ޓަކައި ދެންނެވީމެވެ.\nވީމާ Rabies Vaccine ގެ ދެންނެވިފައިވާ ބެޗް ރާއްޖެއަށް އިމްޕޯރޓް ނުކުރުމަށާއި ނުވިއްކެވުމަށް އިލްތިމާސް ކުރަމެވެ.\nVERORAB, Rabies Vaccine for Human Use, Prepared on Cell Cultures (Inactivated)\nSecondary Packaging (Pack/Carton)


މޯލްޑިވްސް ފުޑް އެންޑް ޑްރަގް އޮތޯރިޓީ\nއެކްސްޕޯޓްކުރާ މަހާއި މަހުގެ ބާވަތްތައް ޕުރޮސެސްކުރާތަންތަން ރަޖިސްޓަރީ ކުރުމާބެހޭ\nއެކްސްޕޯޓުކުރާ މަހާއި މަހުގެ ބާވަތްތައް ޕުރޮސެސްކުރާތަންތަން ރަޖިސްޓަރީ ކޮށް ކޮމްޕްލައިންސީ މިއޮތޯރިޓީއިން ދަނީ ދޫކުރަމުންނެވެ. މިފަދަ ތަންތަން "ކާބޯތަކެތީގެ ޚިދުމަތްދޭ ތަންތަނާބެހޭ އާންމު ގަވާއިދު" އާއި އެކްސްޕޯޓުކުރާ ޤައުމެއްގެ ކާބޯތަކެތީގެ ގަވާއިދުތަކަށް ފެތެންޖެހެއެވެ. މި ގޮތަށް ރަޖިސްޓަރީ ނުކުރެވި ހުރި ތަންތަން މި އޮތޯރިޓިގައި ރަޖިސްޓަރީކުރުމަށް އަންގަމެވެ.\nވީމާ، 1 ސެޕްޓެންބަރު 2014 އިން ފެށިގެން ފުޑްސްޓަފް ސެޓުފިކެޓު ދޫކުރެވޭނީ ރަޖިސްޓަރީކޮށް ކޮމްޕްލައިންސީ ލިބިފައިވާ ކާރުހާނާތަކަށް ކަން އާންމުކޮށް އަންގައި އިޢުލާނު ކުރަމެވެ. އަދި މިފަދަ ތަންތަނުން އެހެން ފަރާތްތަކަށް މަސް ޕުރޮސެސްކޮށް ބަންދުކޮށްދޭނަމަ އެކަން ކުރަންވާނީ އެއްބަސްވުމެއްގެ މަތިން އެގްރިމެންޓުކުރެވިގެންނެވެ. މިކަމާބެހޭ އިތުރު މަޢުލޫމާތު ބޭނުންފުޅުވާނަމަ މި އޮތޯރިޓީގެ ނަންބަރު 3014305 ފޯނަށް ގުޅުއްވުން އެދެމެވެ.\n5 ޝަޢުބާން 1435ހ.\n03 ޖޫން 2014\nޕަބްލިޝްކުރި ތާރީޚު: 05 ޖޫން 2014\nޕަބްލިޝްކުރި ގަޑި: 1241


Hulhumale Gai Rey Higi Accident Gai Zakhamvi Zuvaanaa Maru Vejje\nހުޅުމާލޭގައި ރޭ ހިނގި ނުރައްކާތެރި އެކްސިޑެންޓެއްގައި ޒުވާނަކު ނިޔާވެއްޖެ އެވެ. ނިޔާވެފައިވަނީ މުހައްމަދު ޖަޒްލާން ނަމަކަށްކިޔާ ޒުވާނެކެވެ.\nމި ޒުވާނާ ނިޔާވެފައިވަނީ ހުޅުމާލޭ ފިތުރޯނު މަގުގައި، ލަގްޒަރީ ފްލެޓްތަކެއް އިމާރާތްކުރާ ސައިޓަކުން ފެން ބޭރުކުރަން މަގު ހުރަސްކޮށް އަޅާފައި އޮންނަ ހޮޅިތައް ފޮރުވަން ސިމެންތިން އުސްކޮށް ހަދާފައި އޮތް ބަމްޕަރެއްގެ މަތިން ކައްސާލައިގެން ވެއްޓި ލިބުނު އަނިޔާތަކަށް ފަރުވާ ދެމުން އަންނަނިކޮށެވެ.\nމަންޒަރުދުށް ބައެއް މީހުންނާ ހަވާލާދީ މީޑީއާތަކުގައި ރިޕޯޓްކޮށްފައިވާގޮތުގައި ވެލާނާ އިންޓަނޭޝަނަލް އެއާޕޯޓްގެ ޑިއުޓީ ފްރީގައި ވަޒީފާ އަދަކުރަމުން ދިޔަ މި ޒުވާނާ ދުއްވި ސައިކަލް ބަމްޕަރުގައި ޖެހުމުން އޭނާ ގޮސް ވެއްޓުނީ ވަރަށް ދުރަށެވެ. އަދި އެ ވަގުތުން ފެށިގެން ވެސް އޭނާގެ ހަރަކާތެއް ނެތް ކަމަށް މަންޒަރު ދުށް ބައެއް މީހުންނާއި ހަވާލާދީ މީޑިއާތަކުގައި ރިޕޯޓްކޮށްފައި ވެ އެވެ.\nމި އެކްސިޑެންޓް ހިނގާފައިވަނީ ރޭ 09:00 ހާއިރުގައި އެވެ. އެކްސިޑެންޓްގައި ޒަހަމްވި ޒުވާނާ މަރުވެފައިވަނީ ފުރަތަމަ ހުޅުމާލެ ހޮސްޕިޓަލުން ފަރުވާ ދިނުމަށްފަހު ހާލު ސީރިއަސް ވުމުން ޓްރީޓޮޕް ހޮސްޕިޓަލަށް ބަދަލުކޮށް އެތަނުން ފަރުވާ ދެމުން ދަނިކޮށެވެ.


Sifainnaai fuuluhunvadhe MMPRC faaskohf\nސިފައިންނާއި ފުުލުހުންވަދެ އެމްއެމްޕީއާރްސީން ބައެއް ތަކެތި ގެންގޮސްފި\nވެލާނޭގައި ހުންނަ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ގެ އޮފީހަށް ސިފައިނާއި ފުލުހުން ވަދެ އެ އޮފީސް ވެސް ބަލައި ފާސްކޮށް ބައެއް ތަކެތި އެ އޮފީހުން ގެންގޮސްފަ އެވެ.\nއެމްއެމްޕީއާރްގެ އޮފީސް ބަލައި ފާސް ކުރި އިރު އެ އޮފީހުގެ މެނޭޖިން ޑިރެކްޓަރު އަބްދުﷲ ޒިޔަތު ދރިއުޅުއްވާ ހ. ހިޔާކޯޅި ބަލައި ފާސްކޮށް ފުުލުހުން ވަނީ މިދިއަ ބުދ ދުވަހުގެ ރޭ އެގެއިން ބައެއް ތަކެތި ގެންގޮސްފަ އެވެ.\nމީގެ އިތުރުން މިރޭ ވެސް ވަނީ މ. ޝުރާ މަންޒިލަށް ވެސް ފުލުހުން ވަދެ އެގެއިން ވެސް ބައެއް ތަކެތި ފުލުހުން ވަނީ ގެންގޮސްފައެވެ. ޝުރާ މަންޒިލްއަކީ ނައިބު ރައީސް އަހުމަދު އަދީބު ކުރިން އުޅުއްވެވި، އަދި އޭނގެ ބޮޑުބޭބެ ގަލްފު ކްރާފްޓްގެ ވެރިޔާ ހާމިދު އިސްމާއީލްގެ ގެއެ އެވެ.\nޒިޔަތަކީ ވެސް އަދީބާ ގާތް ގުޅުމެއް އޮންނަ ބޭފުޅެކެވެ. އެމްއެމްޕީއާރްސީ އޮންނަނީ ނައިބު ރައީސް ބަލަހައްޓަވަމުން ގެންދަވ ޓޫރިޒަމް މިނިސްޓްރީގެ ބެލުމުގެ ދަށުގައެވެ.\nއެމްއެމީއާރްސީ އަށް މިރޭ ފުރަތަމަ ވަދެފައި ވަނީ ސިފައިންނެވެ. ފުލުހުން އެ އޮފީސް ބަލައި ފާސް ކުރާ ކަމަށް ފުލުހުން ފުރަތަމަ އިންކާރު ކުރުމަށްފަހު އެ އޮފީހަށް ވަނީ އެތަނުގެ ތެރޭގައި ސިފައިން ހަރަކާތްތެރިވާތާ ގާގްނޑަކަށް ދޮޅުގަޑިއިރުވެސް ވީފަހުންނެވެ. ފުރަތަމަ ސިފައިން ވަނީ 10:30 ގަ އެވެ.\nމިރޭ އެމްއެމްޕީއާރްސީ ފާސް ކުރި އިރު ގްރީން ޒޯނެއްގެ ގޮތުގައި އޮންނަ ވެލާނާގެ ހިމެނޭ އެ ސަރަހައްދަށް މީހުން ވެސް އެއްވި އެވެ. އަދި ވަރަށް ގިނަ އެސްއޯ ފުލުހުން ވެސް ހަރަކާތްތެރިވި އެވެ. ނަމަވެސް ފުުލުހުން ވަނީ ފަހުން އެ ސަރަހައްދަށް ވަދެވެން އޮތް މަގުތައް ބެރިކޭޑް ޖަހައި ބަންދުކޮށްލާފައެވެ. މީގެ އިތުރުން މާލޭގެ ސްޓެލްކޯ އާއި ފެންކުންފުނި ފަދަ ތަންތަނުގައި ސިފައިން ގެންދަނީ ފޯރިމަރަމންނެވެ.\nއެމްއެމްޕީއާރްސީ އަބްދުﷲ ޒިޔަތު ރައީސް އަބްދުﷲ ޔާމީނަށް ދިން ހަމަލާ + ކުރީގެ ނައިބު ރައީސް އަހުމަދު އަދީބު\nފުލުހަށް ހާޒިރު ކުރުމަށްފަހު ޒިޔަތު ދޫކޮށްލައިފި\nއެމްއެމްޕީއާރްސީއަށް ވަދެވެނީ ފުލުހުން ހުއްދަދޭ ބަޔަކަށް\nޒިޔަތު ފުލުހަށް ހާޒިރު ކުރާނީ މެންދުރުފަހު3ޖަހާއިރު


MACL ge muvazzfunnah gina kanthah thakeh dhanee hin'gamun: Adil | Mihaaru\nއެމްއޭސީއެލް އަށް 51 އަހަރު ފުރުން ފާހަގަކުރުމަށް މިރޭ ބޭއްވި ހަފުލާގައި އެ ކުންފުނީގެ މެނޭޖިން ޑިރެކްޓަރު އާދިލް، މުވައްޒަފަކަށް ލިޔުން ހަވާލުކޮށްދެނީ. ފޮޓޯ: ނިޝާން އަލީ /މިހާރު\nއެމްއޭސީއެލްގެ މުވައްޒަފުންނަށް ގިނަ ކަންތައްތަކެއް ދަނީ ހިންގަމުން: އާދިލް\n12 އެޕްރީލް 2017 - 23:254comments\nއެމްއޭސީއެލްގެ 51 ވަނަ އަހަރީ ދުވަހުގެ މުނާސަބަތުގައި ބޭއްވި ހަފުލާގައި ވާހަކަ ދައްކަވަމުން އާދިލް ފާހަގަކުރެއްވި ގޮތުގައި، އެ ކުންފުނީގެ ޚަރަދުގައި މުވައްޒަފުން ކޮންމެ އަހަރަކު ހައްޖަށް ފޮނުވަން ވަނީ ފަށައިފަ އެވެ. އަދި މި އަހަރު ވެސް 10 މުވައްޒަފުން ހައްޖަށް ފޮނުވާނެ ކަމަށް އޭނާ ވިދާޅުވި އެވެ.\nހުޅުލޭގައި ބޭއްވި ހާއްސަ ހަފުލާގައި އާދިލް ވިދާޅުވީ އެމްއޭސީއެލްގެ މުވައްޒަފުންގެ ކަންތައްތަކަށް އެހީތެރިވުމުގެ ގޮތުން ސްޓާފް ޑިވެލޮޕްމަންޓް ސްކީމެއް ގާއިމުކޮށް، މުވައްޒަފުން މަސައްކަތް ކުރާ ދާއިރާ އިން ތައުލީމާއި ތަމްރީނު ދެމުން އަންނަ ކަމަށެވެ. އެގޮތުން އެ މުވައްޒަފަކު ބައިވެރިވާ ކޯހުގެ ފީ އާއި މެޓީރިއަލްގެ އަގު މިދިޔަ އަހަރުން ފެށިގެން ދައްކަމުން އަންނަ ކަމަށް ވެސް އޭނާ ވިދާޅުވި އެވެ.\nއެމްއޭސީއެލް އަށް 51 އަހަރު ފުރުން ފާހަގަކުރުމަށް މިރޭ ބޭއްވި ހަފުލާގައި އެ ކުންފުނީގެ މެނޭޖިން ޑިރެކްޓަރު އާދިލް މޫސާ ވާހަކަދައްކަވަނީ. ފޮޓޯ: ނިޝާން އަލީ /މިހާރު\nއެމްއޭސީއެލްގައި މަސައްކަތް ކުރާ 2،600 އެއްހާ މުވައްޒަފުންނަށް ދޭ ތަފާތު އެހީތެރިކަމާ ބެހޭ ގޮތުން އާދިލް ވިދާޅުވީ، އެ ކުންފުނީގައި ދިގު މުއްދަތެއްގައި ހިދުމަތްކޮށްފައިވާ މީހުންގެ އަގު ވަޒަން ކުރުމުގެ ގޮތުން، އެ މުވައްޒަފުންގެ ދަރިންނަށް ތައުލީމް ހޯދޭނެ އިތުރު ފުރުސަތުތައް ތަނަވަސްކޮށްދޭން މިއަހަރު ފަށާފައިވާ ކަމަށެވެ. އެކަމާ ބެހޭ ސިޔާސަތެއް މިދިޔަ މަހު ކަނޑައަޅައި، މުވައްޒަފުންގެ ދަރިންނަށް ކިޔަވައިދިނުމަށް އިންޓަރެސްޓަކާ ނުލައި ލޯނު ދޭން ފަށާފައިވާ ކަމަށް އޭނާ ވިދާޅުވި އެވެ.\n"މިފަދަ ބޮޑު ލޯނެއް އިންޓަރެސްޓް ފްރީކޮށް މުވައްޒަފުންނަށް ލިބޭ ކަމީ ލިބޭ ވަރަށް ބޮޑު ހިތްހަމަޖެހުމެއް. އަދި މި ލޯނު ލިބޭ ފަރާތްތަކުން އޭގެ ބޭނުން އެންމެ ފުރިހަމަ ގޮތުގައި ހިފާނެ ކަމަށް އަޅުގަނޑު ޝައްކެއް ނުކުރަން،" އާދިލް ވިދާޅުވި އެވެ.\nއޭނާ ވިދާޅުވި ގޮތުގައި އެއާޕޯޓް ތަރައްގީކުރަން އެމްއޭސީއެލް އިން ވަނީ ބޮޑު މަޝްރޫއެއް ފަށައިފަ އެވެ.\nއެމްއޭސީއެލް އަށް 51 އަހަރު ފުރުން ފާހަގަކުރުމަށް މިރޭ ބޭއްވި ހަފުލާގައި މުވައްޒަފަކަށް ލިޔުން ހަވާލުކޮށްދެއްވަނީ. ފޮޓޯ: ނިޝާން އަލީ /މިހާރު\n"މިފަދަ އުމްރާނީ ބޮޑު ތަރައްގީއާއެކު ކުރަން ޖެހޭ ކަމަކީ އެކި ދާއިރާތަކަށް މުވައްޒަފުން ބިނާކުރުން. އެގޮތުން މީހުން ބިނާކުރުމަށް ރާވަން ޖެހޭ ކަންތައްތައް ކުރިއަށް ގެންދާ ކަން ވެސް ދަންނަވާލަން،" އޭނާ ވިދާޅުވި އެވެ.\nއާދިލް ވިދާޅުވީ އާ ޕެސެންޖާ ޓާމިނަލާއެކު ރޭމްޕާއި ޓާމިނަލް އޮޕަރޭޝަން އަދި ކާގޯގެ ހިދުމަތް ފުޅާވެގެންދާނެ ކަމަށެވެ. އަދި އެއާޕޯޓްގެ އޮޕަރޭޝަނަށް އަމާޒުކޮށްގެން ސިންގަޕޫރުގެ ސެޓްސްއާ އެކު މުވައްޒަފުންނަށް ތަމްރީނު ހޯދައިދޭން ނިންމާފައިވާ ކަމަށް އޭނާ ވިދާޅުވި އެވެ. އާދިލް ފާހަގަކުރެއްވި ގޮތުގައި އެކަމަށް ބޭނުންވާ މުވައްޒަފުން ކުރިއަށް އޮތް މަސްތަކުގައި ހޮވާނެ އެވެ.\n"އެ ތަމްރީނަކީ އެއާޕޯޓްގެ އޮޕަރޭޝަން އެފިޝަންސީ މަތިކުރުމަށް ދެވޭ ތަމްރީނެއް. ތަރައްގީގެ މަޝްރޫއުތައް ހިންގަން އައްޔަން ކޮށްފައިވާ ތަފާތު ދާއިރާތަކުގެ ކޮންސަލްޓެންޓުންނާއެކު، އެ ފަރާތްތައް މަސައްކަތް ކުރަމުންދާއިރު، އެއިން ކޮންމެ ކޮންސަލްޓެންޓަކާއެކު މަސައްކަތްކުރުމަށް މި ކުންފުނީގެ ދިވެހި މުވައްޒަފެއް ހަމަޖެހިގެންދާނެ،" އާދިލް ވިދާޅުވި އެވެ.\nއޭނާ ވިދާޅުވީ ކޮންސަލްޓެންޓުންނާއެކު މަސައްކަތްކުރުމުގެ ފުރުސަތު ހޯދައިދެނީ މުވައްޒަފުންނަށް އަމަލީ ތަޖުރިބާ ހޯދައިދިނުމަށް ކަމަށެވެ. އަދި އޭގެ ބޭނުމަކީ އެއާޕޯޓް ތަރައްގީ ކުރުމުގެ ބޮޑު މަޝްރޫއެއް ހިންގާއިރު، އެމްއޭސީއެލްގައި ގާބިލް މުވައްޒަފުން އުފެއްދުން ކަމަށް އާދިލް ވިދާޅުވި އެވެ.\nއެމްއޭސީއެލްގެ ހަރަދުގައި ހައްޖަށްދާ މުވައްޒަފުންނަށާއި އެ ކުންފުނީގެ ހަރަދުގައި ކިޔަވާ މުވައްޒަފުންނަށާއި ދަރިންނަށް ކިޔަވައިދިނުމަށް ލޯނު ލިބޭ މުވައްޒަފުންނަށް ވެސް މިރޭގެ ހަފުލާގައި ލިޔުން ހަވާލުކުރުން އޮތެވެ.\nއިތުރު ލިޔުންތައް މާލޭ އިންޓަނޭޝަނަލް އެއާޕޯޓް އެމްއޭސީއެލް އެމްއޭސީއެލްގެ ބޯޑު އާދިލް މޫސާ (ކުރީގެ އެމްޑީ، އެމްއޭސީއެލް) ވެލާނާ އިންޓަނޭޝަނަލް އެއާޕޯޓް


Nurakkaatheri Accidenteh، Mulhi Aailaa Ekee Maru! - Vaguthu\nނުރައްކާތެރި އެކްސިޑެންޓެއް, މުޅި އާއިލާ އެކީ މަރު!\nސައުދި އަރަބިއްޔާގެ ރިޔާދްގައި ހިިނގާދިޔަ ނުރައްކާތެރި ކާރު އެކްސިޑެންޓެއްގައި އިންޑިއާ އާއިލާއެއްގެ ފަސް މީހަކާއި ސައުދީ މީހަަކު މަރުވެއްޖެއެވެ. މި ހާދިސާގައި ސަައުދީއަށް ނިސްބަތްވާ އިތުރު ފަސް މީހަކު ވަނީ ޒަހަމްވެފައެވެ.\nމިދިޔަ ހުކުރު ދުވަހުގެ ރޭގެ ވަގުތެއްގައި ހިނގާދިޔަ މި ހާދިސާގައި މުހައްމަދު ޖާބިރު (45)ގެ މުޅި އާއިލާ ވަނީ މަރުވެފައެެވެ. ކެރެލާއަށް ނިސްބަތްވާ އެ އާއިލާއިން މަރުވި މީހުންގެ ތެރޭގައި ޖާބިރް އާއި އޭނާގެ އަންހެނުންގެ އިތުރުން އެ މީހުންގެ ތިން ދަރިން ހިމެނެއެެވެ.\nމި އެކްސިޑެންޓް ހިނގާފައި ވަނީ އާއިލާ މީހުން ޖަޒާންއަށް ދަތުރު ކުރަމުން ދަނިކޮށް،އެ މީހުން ތިބި ޓޮޔޯޓާ ކޮރޮއްލާ ލޭންޑް ކްރޫޒާއެއްގައި ޖެހިގެންނެވެ. މި ހާދިސާ ހިނގުމާއެކު އެ މީހުންގެ ހަށިގަނޑު އަލް-ރައިން ޖެނެރަލް ހޮސްޕިޓަަލަށް ގެންގޮސްފައި ވެއެވެ. އަދި ޒަހަޒްވި ސައުދީ މީހާއަށް އަލް-ގޮޔާ ހޮސްޕިޓަލްގައި ފަރުވާދެމުން ދެއެވެ.\nޖާބިރަކީ އަބްދުލް ލަތީފް ޖަމީލް ކުންފުނީގައި މަސައްކަތް ކުރަމުން އައި މުވައްޒަފެކެވެ. އޭނާ އާއިލާއެކު ޖަޒާންއަށް ފުރީ އެ އޮފީހުގެ ޖަޒާން ބްރާންޗަށް ބަދަލު ކުރުމުން އާ އޮފީހަށް ދިއުމަށެވެ.\nސައުދީ ގެޒެޓްއާ ވާހަކަ ދައްކަމުން އާއިލާ ކަންކަން އެނގޭ މީހަކު ބުނީ، ޖުބައިލް އިން ޖަޒާން އަށް އެ އާއިލާއިން ދަތުރު ކުރީ އެމީހުންގެ އަމިއްލަ ތަކެއްޗާއި ގޭގައި ގެންގުޅޭ ސާމާނުގެ ހިފައިގެން ދިޔަ ކަމަށެވެ.\nޓްރަކު ޖަޒަންއާ ހަމައަށް ދިޔަ ނަމަވެސް އެ އާއިލާގެ މީހުން އުޅޭ ތަނެއް ނޭނގެ ކަމަށް އޭނާ ބުންޏެވެ.\nއެމީހުންގެ ގާތްތިމާގެ މީހުން މޯބައިލް ފޯނުން އެމީހުންނާ ގުޅަން ކުރި މަސައްކަތް ނާކާމިޔާވި ކަމަށާއި، އެމީހުންގެ ކާރު ވަނީ ވީނުވީއެއް ނޭނގި ގެއްލިފައި ކަމަށް ވެއެވެ.\nނަމަވެސް ފަހުން ހޯދި ހޯދުންތަކުން އެނގުނުގޮތުގައި، އެ މީހުން އެކްސިޑެންޓްވީއެވެ. އަދި އެ މީހުންގެ ހަށިގަނޑު ހޮސްޕިޓަލުން ދެނެގަތްއިރު، އެއީ އެ އާއިލާ ކަން ކަށަވަރުވިއެވެ.\nމިހާރު އެ ގައުުމުގައި ހުންނަ އިންޑިއާ އެމްބަސީން ދަނީ އެ އާއިލާގެ ކަންކަން ބަލައި، ކަށުކަމާއި ކެމީގެ ކަންތަކުގައި ކުރަން ކަންކަން ކުރަމުން ކަމަށް ވެއެވެ.\nއިންޑިއާއިން ހަކުރު އެކްސްޕޯޓްކުރުން ލިމިޓް ކޮށްފި\nގެއްލިގެން ހޯދަމުންދިޔަ އިންޑިއާ ލަވަކިޔުންތެރިޔާ ފެނުނީ ވަޅުލާފައި އޮއްވާ!\nހަ މީހަކު އެއް ސައިކަލުގައި ދަތުރު ކުރި މައްސަލައެއް، މިއޮތީ ވީޑިއޯ\nއެންމެނަށް ފާފަ ފުއްސަވައި ހެޔޮ ރަޙްމަތް ލައްވައި ޝަހީދުން ދަރަޖައިގައި ގަބޫލު ކުރައްވާނދޭވެ\nޑިސެމްބަރު 11, 2021 09:54\nއިންނާލިއްލާހި ވައިންނާއިލައިހި ރާޖިއޫން


ރައީސް ޔާމީން ވެރިކަމުގައި ނިންމި އަގަށް ފުލެޓު ދެވޭނެކަން އެނގޭނެ ލިޔެކިޔުން ހުންނާނެ: ޣައްސާން\nޙުސައިން އަފްޝަން 25 ޖޫން 2020 09:35\nރައްޔިތުން މަޖިލިހުގެ ގުރައިދޫ ދާއިރާ މެންބަރު މުޙައްމަދު ޣައްސާން މައުމޫން\nރައީސް ޔާމީން ސަރުކާރުގައި ހިޔާ މަޝްރޫޢުގެ ފުލެޓުތައް ކުއްޔަށް ދިނުމަށް ނިންމާފައިވާ އަގުގައި އެފުލެޓުތައް ކުއްޔަށް ދެވޭނެކަން ޔަޤީންވާނެ ލިޔެކިޔުމާއި ހިސާބު ސަރުކާރުގެ އިދާރާތަކުގައި ހުންނާނެ ކަމުގައި ރައްޔިތުން މަޖިލިހުގެ ގުރައިދޫ ދާއިރާ މެންބަރު މުޙައްމަދު ޣައްސާން މައުމޫން ވިދާޅުވެއްޖެއެވެ.\nޣައްސާން މިފަދައިން ވިދާޅުވީ ހިޔާ މަޝްރޫޢުގެ ފުލެޓުތަކުގެ އަގަކީ 11،000 ރުފިޔާ ކަމަށް އެޗްޑީސީގެ އެމްޑީ ވިދާޅުވުމާ ގުޅިގެން އެކަމަށް ރައްދު ދެއްވަމުންނެވެ. އެގޮތުން ޣައްސާނު ލިޔުއްވި ޓުވީޓުގައި އޭނާ ވިދާޅުވެފައިވަނީ ރައީސް ޔާމީން ސަރުކާރުން ކުލީގެ ގޮތުގައި ނެގުމަށް ނިންމާފައިވަނީ 5،600 ރުފިޔާ ކަމުގައެވެ. އަދި އެކަމާ ބެހޭ ވުޒާރާތަކުގައި މިކަމާ ގުޅޭ ލިޔެކިޔުން ހުންނާނެ ކަމުގައިވެސް ޣައްސާން ވިދާޅުވެފައިވެއެވެ.\nމީގެ ކުރިން ހިޔާ މަޝްރޫޢަށް ފާޑުކިޔަމުން ސަރުކާރުން ބުނެފައިވަނީ އެތަންތަނަކީ މާ ސައިޒުގެ ގޮތުން ކުދި ތަންތަން ކަމުގައެވެ. ނަމަވެސް އެތަންތަނާ މާލޭގައި މީހުން ދިރިއުޅޭ އެހެން ތަންތަނާ އަޅާބަލާއިރު އެތަންތަނަކީ ބޮޑުމިނުގެ ގޮތުން ކުދި ތަންތަން ނޫންކަން އެތަންތަން ބަލައިލަން ދިޔަ ބައެއް ނޫސްވެރިންވެސް މީސް މީޑިޔާގައި ފާހަގަކޮށްފައިވެއެވެ.\nމިހާރު ސަރުކާރުން ބުނަމުންދަނީ އެތަނުގައި ތަށިމުށި ޖަހައި ދޮރު ހަރުކޮށް އެކަންކަން ނުކޮށްވެސް އެތަނުގެ ކުއްޔެއްގެ ގޮތުގައި 11،000 ރުފިޔާ ޖެހޭ ކަމަށެވެ. ނަމަވެސް ކުރިން ސަރުކާރުން ބުނި ގޮތުގައި އެއީ އެތަނުގެ ފިނިޝިންއަށްފަހު ޖެހޭ އަގެވެ. އަދި 11،000 ރުފިޔާއަށް އެތަނުގެ އަގު ބޮޑުވަނީ އެތަނުގެ ސްޓްރަކްޗާއަށް ބަދަލުތަކެއް ގެނައުމުން ކަމުގައި އެޗްޑީސީގެ މެނޭޖިން ޑިރެކްޓާ ސުހައިލް އަޙްމަދު ވިދާޅުވީ މިދިޔަ އަހަރުގެ ޖޫން މަހުގެ 25 ވަނަ ދުވަހުއެވެ. އަދި މީގެ ކުރިން ސަރުކާރުންވަނީ އެތަންތަން 7،500 ރުފިޔާއަށް ކުއްޔަށް ދިނުމަށް ނިންމާފައިވާ ކަމުގައިވެސް ބުނެފައެވެ.\nޣައްސާނު ވިދާޅުވީ ރައީސް ޔާމީނުގެ ސަރުކާރުން ކަނޑައެޅި އަގުގައި އެތަން ކުއްޔަށް ދިނުމުން އެކަން ދެކޮޅުޖެހޭ ގޮތް ސާފުވާނެ ހިސާބުތައް ކަމާބެހޭ ވުޒާރާތަކުގައި ހުންނާނެ ކަމުގައެވެ.\nޣައްސާން މައުމޫން ހިޔާ މަޝްރޫޢު ފުލެޓު ސަރުކާރު\nJuly 06, 2020 10:16:40\nހިޔާ ފުލެޓު ދިނުން ލަސްވާތީ ކުއްލި މައްސަލައެއް ޝިޔާމް ހުށަހަޅުއްވައިފި\nJune 08, 2020 17:23:18\nހިޔާ މަޝްރޫޢާ ގުޅިފައިވާ ރައީސް ޔާމީނުގެ ތަޞައްވުރު ކުރީގެ ޗީފް އޮފް ސްޓާފް ވިދާޅުވެދެއްވައިފި\nJuly 06, 2020 18:08:42\nއަޅަން ނުފަށާ ކަމަށް މިނިސްޓަރު ވިދާޅުވި 1 ކޮޓަރީ ފުލެޓުތަކުގެ ސްޓްރަކްޗާ ހުރީ ނިމިފައި


Rilwan gehlun: Beyruge Investigator raajje athuvejje\nރިލްވާން ގެއްލުން: ބޭރުގެ އިންވެސްޓިގޭޓަރު ރާއްޖެ އަތުވެއްޖެ\nނޫސްވެރިޔާ އަހުމަދު ރިލްވާނު ވަގަށް ނެގި މައްސަލައި ތަހުގީގަށް ރާއްޖޭން ބޭރުގެ އިންވެސްޓިގޭޓަރެއް ރާއްޖެ ގެނެސްފި އެވެ. އެކަން މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރަން އުފައްދާފައިވާ ރިޔާސީ ކޮމިޝަނުން ވަނީ ޔަގީންކޮށްދީފައެވެ.\nނަމަވެސް އެކަމުގެ ތަފްސީލެއް ނުދެއެވެ.\nރިލްވާންގެ ތަހުގީގަށް ރާއްޖޭން ބޭރުގެ އިންވެސްޓިގޭޓަރެއް ރާއްޖެ ގެންނަން ނިންމާފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ފުރަތަމަ ވިދާޅުވީ އޮގަސްޓް 8 ވަނަ ދުވަހުއެވެ. ރިލްވާނު ވަގަށް ނެގިތާ ހަ އަހަރު ވަނީ ވެފައެވެ.\nމަރު ކޮމިޝަނުން އެންމެ ފަހުން ނެރެނު ބަޔާނެއްގައި ބުނެފައިވަނީ ރިލްވާންގެ މައްސަލައަށް އިންސާފު ނުލިބި އޮތުމަކީ އާއިލާއަށް ލިބިފައިވާ ބޮޑު ހިތާމައެއް ކަމަށެވެ. އެ ކޮމިޝަނުން ބުނީ ރިލްވާން އަދި ގޮތް ނޭންގޭ މަރުތަކާއި ވީނުވީއެއް ނޭންގި ގެއްލިފައިވާ މީހުންގެ އާއިލާތަކަށް އިންސާފު ހޯދުމަށް ފަށާފައިވާ މަސައްކަތް، އެއް އަޒުމެއްގައި ކުރިއަށް ގެންދާނެ ކަމަށެވެ.\nމަރުކޮމިޝަނުން ވަނީ ރިލްވާން ގެއްލުވާލި ހާދިސާއާއި ގުޅުންހުރި މައުލޫމާތު އެނގޭ އިތުުރު ބަޔަކުވެސް ތިބުމަކީ އެކަށީގެންވާ ކަމެއް ކަމަށްވާތީ އެ މައުލޫމާތުތައް ހިއްސާކުރުމުގެ ފުުރުސަތު އަދިވެސް އެބައޮތް ކަމަށް ބުނެފައެވެ.\nރިލްވާން މައްސަލަ: ކުރީގެ ފަނޑިޔާރު ހަސަން ފުރުން މަނާކޮށްފި


Meet the Afghan Bruce Lee: Bruce Lee from Afghanistan\nއަފްޣާނިސްތާނުގެ ބްރުސް ލީ: އޭނާ އަކީ ބްރުސްލީ ހަޒާރާ\nފޮޓޯ އިން އެ ފެންނަނީ އެއްގޮތަކަށް ވެސް ބްރުސް ލީއެއް ނޫނެވެ. މިއީ މާޝަލް އާޓްސްގެ ލެޖެންޑް، ބްރުސް ލީގެ ފިޔަވަޅު މަތިން ހިނގަމުން އަންނަ އަފްޣާނިސްތާނުގެ 20 އަހަރުގެ ޒުވާނެކެވެ.\nއަބްދުލްފާޒަލް އައްބާސް ޝަކޫރީ އަކީ އޭނާގެ ފުރިހަމަ ނަން ކަމުގައިވިޔަސް އެންމެން ވެސް އޭނާ ދަންނަނީ ބްރުސް ހަޒާރާގެ ގޮތުގަ އެވެ. ނުވަތަ އަފްޣާނިސްތާނުގެ ބްރުސް ލީގެ ގޮތުގަ އެވެ.\nފެންނަ ފެނުމަށް އަބްދުލްފަޒާލް ހަމައެކަނި ބްރުސް ލީއާ ސިފައިން ވައްތަރީކީއެއް ނޫނެވެ. އޭނާ ފުންމައި ކިކު ޖަހަނީ ވެސް ބްރުސް ލީ ފަދައިންނެވެ. މާޝަލް އާޓްސްގެ އާދަޔާހިލާފު އުކުޅުތަކަށް ވެސް އެހާމެ ފަރިތަ އެވެ.\nއޭނާގެ މި ހާއްސަ ސިފަތަކާ އެކު މިދިޔަ ޑިސެމްބަރު މަހުގެ ފަހުކޮޅު ވަނީ އިންޓަނެޓާއި ސޯޝަލް މީޑިއާގައި ވެސް މަގްބޫލު މޫނަކަށް ބަދަލުވެފަ އެވެ. ޝަކޫރީ ބުނަނީ އޭނާ އަކީ ބްރުސް ލީގެ ފިލްމުތައް ބަލަމުން ބޮޑުވި ޒުވާނެއް ކަމަށާއި އޭނާގެ ސްޓައިލް ދަސްކުރީ އެގޮތަށް ފިލްމުތައް ބަލައިގެން އަމިއްލަ އަށް ކަމަށެވެ.\nއެކަމަކު ބައެއް މީހުންނަށް އޭނާގެ މި ވާހަކަ ގަބޫލުކުރަން ވެސް ދައްޗެވެ.\n"ބައެއް މީހުން ހީކުރަނީ ބްރުސް ލީއާ އަހަރެން ވައްތަރު ގޮތެއް ހުންނަނީ ފޮޓޯޝޮޕްކޮށްގެން ހަދާފައިވާ ގޮތަކުން ކަމަށް. ބައެއް މީހުން ބުނޭ ތިއީ ފޮޓޯޝޮޕްކޮށްފައިވާ ފޮޓޯތަކޭ ވެސް. ދެން އެ މީހުން ބޭނުން ވަނީ އަހަންނާ އަސްލަށް ބައްދަލުކުރަން،" ވައިރަލް ވެގެން ދިޔަ ފޮޓޯތަކާ ބެހޭ ގޮތުން ވާހަކަ ދައްކަމުން ބީބީސީ އަށް ދިން އިންޓަވިއުއެއްގައި ޝަކުރީ ބުންޏެވެ.\nމިހާރު އޭނާ ދަނީ މާޝަލް އާޓްސް އިން ޕްރޮފެޝަނަލް ޓްރެއިނިން ވެސް ހަދާފައިވެ އެވެ. އެގޮތުން ޗައިނީސް މާޝަލް އާޓްސްގެ ވައްތަރެއް ކަމަށްވާ ވޫޝޫގެ ކްލާސްތަކެއް ކުރިން ނެގި ނަމަވެސް ފަހުން އޭނާގެ މި ތަމްރީނުތަކާއި މުޅި ކިޔެވުން ވެސް ވަނީ އާއިލާގެ ފަގީރުކަމާ ހެދި ކުރިއަށް ނުގެންދެވިފަ އެވެ.\nނަމަވެސް ޝަކޫރީ ހުރީ ބްރުސް ލީ އަށް ވުމުގެ ހުވަފެން ދޫކޮށްލުމުގެ ހިޔާލެއްގައެއް ނޫނެވެ. ވެރިރަށް ކާބުލްގައި މިފަހުން ބޭއްވި ވޫޝޫގެ މުބާރާތެއްގައި ވެސް އޭނާ ވަނީ އެންމެ ކުޅަދާނަ ޕާފޯމަރުންގެ ތެރޭގައި ހިމެނިފަ އެވެ.\n"އަހަރެން ނުވެދާނެ ބްރުސް ލީ އަށް. އެކަމަކު މަރުވަން ދެން ވެސް އަހަރެން ކުރިއަށް ދާނީ މި ގޮތުގައި،" ޝަކޫރީ ބުނަނީ މިހެންނެވެ.


SunOnline: Valencia balikoh, thaavaluge 1 vana Eagles alun hoadhaifi\nވެލެންސިއާ ބަލިކޮށް، ތާވަލުގެ އެއް ވަނަ އީގަލްސް އަލުން ހޯދައިފި\nޙުސައިން ހަބީބު 23 Jun 2015, 02:21\nލަނޑު ޖެހުމަށްފަހު އީގަލްސްގެ ކުޅުންތެރިން އުފާ ކުރަނީ. މިމެޗުން މޮޅުވުމުން އެތީމް ވަނި އަލުން ތާވަލްގެ އެއްވަނަ އަސް ޖެހިލާފައި --- ފޮޓޯ/ އީގަލްސް\nއުރީދޫ ދިވެހި ޕްރިމިއާ ލީގްގައި ރޭ ކުޅުނު މެޗުގައި ވެލެންސިއާގެ މައްޗަށް 2-1 ގެ ނަތީޖާއަކުން ކާމިޔާބު ހޯދައި އީގަލްސް އިން އަލުން ތާވަލްގެ އެއް ވަނައަށް ޖެހިލައިފި އެވެ.\nގައުމީ ފުޓްބޯޅަ ދަނޑުގައި ކުޅުނު މެޗުގައި ލީޑް ނެގީ ވެސް އީގަލްސްއިންނެވެ.\nއީގަލްސްގެ ފުރަތަމަ ލަނޑު ދެ ވަނަ ހާފު ފެށިގެން ނުވަ ވަނަ މިނެޓްގައި ކާމިޔާބު ކުރީ އިމްރާން ނަޝީދެވެ.\nވެލެންސިއާ އިން ނަތީޖާ ހަމަ ކުރީ މެޗްގެ 62 ވަނަ މިނެޓްގައި އިބްރާހިމް ޢަބްދުﷲ (އިއްބެ) ކާމިޔާބުކޮށްދިން ލަނޑުންނެވެ.\nއެ ނަތީޖާއިން މެޗް އެއްވަރުވެގެން ނިމެން ދަނިކޮށް އީގަލްސް މެޗުން މޮޅުވި ލަނޑު ކާމިޔާބު ކުރީ 88 ވަނަ މިނެޓްގައި އެ ޓީމްގެ ކެޕްޓަން އިސްމާޢީލް އީސާ (މެސީ) އެވެ.\nމި ލަނޑު ޖެހުމަށްފަހު އުފާފަޅުކުރުމުގެ ގޮތުން ކޯނަރު ދިދަ ދަނޑީގައި ޖެހުމުން ރެފްރީ އަހްމަދު އަފުސަހް ވަނީ މެސީ އަށް ދެ ވަނަ ރީނދޫ ކާޑާއެކު ރަތް ކާޑް ދައްކައި ދަނޑުން ފޮނުވާލާފަ އެވެ.\nމެސީއަށް ދެއްކި ރަތް ކާޑާ ބެހޭ ގޮތުން ވާހަކަ ދައްކަމުން އީގަލްސްގެ ކޯޗް އިހްސާން ޢަބްދުލް ޣަނީ (ސާންތީ) ބުނީ ރެފްރީ އެ ވަގުތު ނިންމި ނިންމުން ގޯސް ނޫން ކަމަށާއި ބޭކާރު ކާޑް ނުހޯދައި ވާން އޮތް ގޮތް އީގަލްސް ކުޅުންތެރިން ދަސް ކުރަން ޖެހޭ ކަމަށެވެ.\nއެ މެޗުން ލިބުނު މޮޅާއެކު އީގަލްސް ތަވަލްގެ އެއް ވަނައިގައި އޮތީ ހަތް ޕޮއިންޓް ލިބިގެންނެވެ. އެ ޓީމްގެ ފަހުތުން ދެ ވަނައިގައި އޮތީ އިއްޔެ ރޭ މަހިބަދޫ އަތުން މޮޅުވި ވިކްޓްރީ އެވެ. އެ ޓީމަށް ލިބިފައި ވަނީ ހަ ޕޮއިންޓެވެ.\nމެޗާއި ބެހޭ ގޮތުން ވާހަކަ ދައްކަމުން ސާންތީ ބުނީ އީގަލްސްގައި ހިމެނޭ ގައުމީ ޓީމް ކުޅުންތެރިންގެ ފެނުނީ ވަރުބަލި ވެފައި ތިބިތަން ކަމަށައި އެހެންވެ ޓީމްގެ ކުޅުން ފެނުނީ ދަށްކޮށް ކަމަށެވެ.\n"އީގަލްސް ތަންކޮޅެއް ދަށް ދުވަހެއް. ގައުމީ ޓީމް ބައެއް ކުޅުންތެރިން ފެނުނީ ތަންކޮޅެއް ވަރުބަލިކޮށް. ވެދާނެ އެހާ ގިނަ ދުވަހު ޓީމައެކު މެޗެއް ކުޅެލަން ނުލިބުނީމަ ކަމަށް. ނަމަވެސް މުހިންމީ ތިން ޕޮއިންޓް. އަނެއްކާވެސް ޕޮއިންޓް ޓޭބަލްގެ ކުރީގައި ހިފަހައްޓާލަން ލިބުނީމަ އެހިތްހަމަޖެހުން ވަރަށް ބޮޑަށް އެބައޮތް،" ސާންތީ ބުންޏެވެ.\nސާންތީ ބުނީ މެޗުން ލިބުނު މުހިންމު ތިން ޕޮއިންޓާއެކު ތާވަލްގެ އެއް ވަނައިގައި އީގަލްސް އޮތުމުން ބޮޑެތި ޓީމުތަކަށް ޕްރެޝަރަކަށްވާނެ ކަމަށެވެ.\n"އަލުގަނޑުމެން އެންމެ ކުރީގައި އޮންނައިރު. އެންމެ ބޮޑުކޮށް މިކިޔާ ޓީމްތަކަށް އުނދަގޫވާނެ އީގަލްސް މި ހިސާބުގައި އޮންނަތަން ބަލަން،" ސާންތީ ބުންޏެވެ.\nވެލެންސިއާގެ ކޯޗް މުހައްމަދު އިޤްބާލް ބުނީ އީގަލްސް ފަދަ ވަރުގަދަ ޓީމަކާ ދެކޮޅަށް ވެލެންސިއާ ދެއްކި ކުޅުން ރަނގަޅު ކަމަށެވެ.\nވެލެންސިއާއަށް އަށް ގެނައި ޔޫއެފްއާ ޗެމްޕިއަންސް ލީގު ކުޅެފައިވާ ބަލްގޭރިއާގެ ފޯވަޑް ވެލްޑިސްލާވް މާޗޭވް މެޗްގައި ދެއްކި ކުޅުމާ ބެހޭގޮތުން އިޤްބާލް ބުނީ އޭނާއަށް ކުޅެވުނު ބޯޅަތައް މަދު ވުމުން ފޯވަޑްގެ ފުރިހަމަ ބޭނުން ނުކުރެވުނު ކަމަށާއި ނަމަވެސް ފުރަތަމަ މެޗާ ބަލާފައި އޭނާ ވަރަށް ރަނގަޅު ގޭމެއް ކުޅެފައިވާ ކަމަށެވެ.\nމިހާތަނަށް ލީގުގައި ވެލެންސިއާއިން ތިން މެޗް ކުޅެފައިވާއިރު އެ ޓީމުން ތަވަލުގެ ފުލުގައި އޮތީ ކުޅުނު ތިން މެޗުން ވެސް ބަލިވެ އެއްވެސް ޕޮއިންޓެއް ނުލިބި އެވެ. އެކަމާ ބެހޭ ގޮތުން ސުވާލުކުރުމުން އިޤްބާލް ބުނީ ވެލެންސިއާއިން މިހާތަނަށް ކުޅުނު ތިން މެޗު ވެސް ކުޅުނީ ލީގުގެ އެންމެ ވަރުގަދަ ތިން ޓީމާ ދެކޮޅަށް ކަމަށާއި މެޗްތަކުގެ ޕާފޯމަންސަށް ބަލާފައި ޓީމްގެ ކުޅުން ގޯސް ނޫން ކަމަށެވެ. އެހެންވެ އަދި ނާއުންމީދު ވާން ނުޖެހޭ ކަމަށް އިޤްބާލް ބުންޏެވެ.\n"ލީގުގެ ވަރުގަދަ ތިން ޓީމާ އަދި މި ޖެހުނީ. ފުރަތަމަ މެޗު ފިޔަވައި ފަހުން ކުޅުނު ދެ މެޗް ހިތް ހަމަޖެހޭ ވަރަށް ކުޅެފައި ހުރީ. އެހެންވެ ދެން ހުރި މެޗްތަކުން ޗަންސަސް ހަމަ ބޮޑު" އިޤްބާލް ބުންޏެވެ.\nލީގް ގައި މިރޭ ކުޅޭ މެޗްގައި ބައްދަލު ކުަރާނީ މާޒިޔާ އާއި ޓީސީ ސްޕޯޓްސްއެވެ. އެ މެޗް ވެސް އޮންނާނީ މިރޭ 10:00 ގައި ގައުމީ ފުޓްބޯޅަ ދަނޑުގަ އެވެ.


ހޯޑެއްދޫ ޕޮޒިޓިވް ކޭސް 44 އަށް އަރައިފި | Naares\nގދ. ހޯޑެއްދޫގައި ކޮވިޑް-19 ޕޮޒިޓިވް ވީ މީހުންގެ ޢަދަދު 44 ށް އަރައިފިކަމަށް އެޗްޕީއޭއިން މަޢުލޫމާތު ދެއްވައިފިއެވެ.\nއިއްޔެ އެރަށުން އާ ދެ ކޭސް ފެނިފައިވާ ކަމަށް އެރަށު ހެލްތް ސެންޓަރުން ބުނާއިރު، މިމަހު3ވަނަ ދުވަހުން ފެށިގެން އެ ރަށާއި، ގުޅިފައިވާ މަޑަވެލި އޮތީ މޮނިޓަރިންގެ ހާލަތުގައެވެ. ހޯޑެއްދޫއިން ޖުމްލަ 44 ޕޮޒިޓިވް ކޭސް ފެނިފައިވާއިރު، އެރަށުން ޕޮޒިޓިވްވި މީހުންގެ ތެރެއިން4މީހަކު ވަނީ ބަލިން ރަނގަޅުވެފައެވެ.\nބަލިން ރަނގަޅުވެފައި ވަނީ އެރަށު ފުރަބަންދު ކަރަންޓީނުން ޕޮޒިޓިވްވި4މީހެކެވެ. އެކްޓިވް ކޭސްގެ ގޮތުގައި 40 ހުރިއިރު، އެއީ ފުރަބަންދު ކަރަންޓީން ކެސްތަކާ އެއްވެސް ގުޅުމެއް ނެތް، ދަތުރުނުކުރާ ބައެއްގެ މެދުގައި އުފެދިފައިވާ ކްލަސްޓާއެކެވެ. އެ ކްލަސްޓާގެ ތެރެއިން ޕޮޒިޓިވް ދެމީހަކަށް ގއ. ކޮވިޑް ފެސިލިޓީގައި ފަރުވާ ދެމުންދާއިރު، ދެން ތިބި މީހުން ތިބީ ހޯމް ކަރަންޓީނުގައެވެ.\nހޯޑެއްދޫގެ އިތުރުން ރާއްޖޭގެ 19 ރަށެއްގައި މިހާރު އެކްޓިވް ކޭސްތައް އެބަ އުޅެއެވެ. އަދި 21 ފަތުރުވެރިންނާއި 48 ސްޓާފުން ހިމެނޭ ގޮތަށް ރާއްޖޭގެ 29 ރިސޯޓެއްގައި ވެސް އެކްޓިވް ކޭސް އެބައުޅެއެވެ. ރާއްޖެއިން ޕޮޒިޓިވްވި ޖުމްލަ މީހުނގެ އަދަދު 9495 އަށް އަރާފައިވާއިރު 33 މީހަކު ވަނީ މި ބަލީގައި ނިޔާވެފައެވެ.


SunOnline: Italy aai Argentina vaadhakuraa ekuverikamuge match eh Etihad Stadium gai\nމުޙައްމަދު ޝަމްޢޫން 01 Feb 2018, 09:14\nއިޓަލީއާއި އާޖެންޓީނާ ވާދަކުރި އެކުވެރިކަމުގެ މެޗެއްގެ ތެރެއިން --- ފޮޓޯ/ ގެޓީ\nއާޖެންޓީނާ އަދި އިޓަލީ ވާދަކުރާ ބައިނަލްއަގުވާމީ އެކުވެރިކަމުގެ މެޗެއް އިނގިރޭސިވިލާތު މެންޗެސްޓާ ސިޓީގެ އިއްތިހާދު ސްޓޭޑިއަމްގައި ކުޅުމަށް ތާވަލުކޮށްފިއެވެ.\nއާޖެންޓީނާ އަދި އިޓަލީއަކީވެސް ދުނިޔޭގެ ފުޓުބޯޅައިގައި ގަދަ ބާރުންގެ ގޮތުގައި ފާހަގަކޮށްލެވޭ ދެ ގައުމެވެ. ނަމަވެސް މިއަހަރުގެ ވޯލްޑް ކަޕަށް އިޓަލީ ކޮލިފައިވެފައެއް ނުވެއެވެ. މިއީ 1958 ވަނަ އަހަރަށްފަހު އިޓަލީއަށް ވޯލްޑް ކަޕަކުން ޖާގަ ގެއްލުނު ފުރަތަމަ ފަހަރެވެ.\nއަންނަ ޖޫން މަހު ރަޝިއާގައި އޮންނަ ވޯލްޑް ކަޕަށް ތައްޔާރުވަމުންދާ އާޖެންޓީނާއަކީ 2014 ވަނަ އަހަރު ބްރެޒިލްގައި ބޭއްވި ވޯލްޑް ކަޕުގެ ރަނަރަޕް ޓީމެވެ. އާޖެންޓީނާއިން އިޓަލީއާއެކު އަންނަ މާޗުމަހުގެ 23 ވަނަ ދުވަހު ކުޅޭ މެޗަށްފަހު ވޯލްޑް ކަޕުގެ ކުރިން މާޗު 28 ވަނަ ދުވަހު ސްޕެއިނާ ދެކޮޅަށްވެސް އެކުވެރިކަމުގެ މެޗެއް ކުޅޭނެއެވެ.\nއާޖެންޓީނާ ހިމެނިފައިވަނީ ވޯލްޑް ކަޕުގެ ގްރޫޕް ''ޑީ''ގައެވެ. އެ ގްރޫޕުގައި އާޖެންޓީނާގެ އިތުރުން ދެން ހިމެނޭ ގައުމުތަކަކީ މުޅިން އަލަށް ވޯލްޑް ކަޕުގައި ކުޅޭނ އައިސްލޭންޑާއި ކްރޮއޭޝިއާ އަދި އެފްރިކާގެ ނައިޖީރިއާއެވެ.\nއިޓަލީން ވޯލްޑް ކަޕްގެ ކޮލިފިކޭޝަން ޕްލޭއޮފްގައި ސުވިޑެންއާ ވާދަކޮށް ބަލިވެފައިވާއިރު، މި މެޗު ވެގެންދާނީ އޭގެފަހުން އެ ގައުމުގެ ގައުމީ ޓީމު ކުޅޭ ފުރަތަމަ މެޗަށެވެ. ވޯލްޑް ކަޕަށް ކޮލިފައިނުވުމާއެކު އިޓަލީގެ ގިނަ ކުޅުންތެރިންތަކެއްވަނީ ގައުމީ ޓީމަށް ކުޅުން ހުއްޓާލާފައެވެ. އޭގެ ތެރޭގައި އިޓަލީގެ ގައުމީ ޓީމުގެ ގޯލް ގިނަ ދުވަސްތަކެއް ވަންދެން ބެލެހެއްޓި ކީޕަރު ޖީޖީ ބުފަންއާއި ޑިފެންޑަރު ކިއެލީނީއާއި ބާޒާލީގެ އިތުރުން މިޑްފީލްޑަރު ޑެނިއަލް ޑި ރޮސީވެސް ހިމެނެއެވެ.


Fahathun araa ganburee ge mahchah usgada juniors kaamiyaabu hoadhaifi\nއަފިރިން ބަލިކޮށް ބީ ގްރޫޕުން ގަބުރު ...\nގައުމު ސްޓްރީޓް ކަޕްގައި ރޭ ކުޅެވުނު3ވަނަ މެޗު ހިތަދޫ އުސްގަޑަ ޖޫނިއާސް ކާމިޔާބުކޮށްފިއެވެ.\nރޭ މީދޫ ފުޓްސަލް ދަނޑުގައި ކުޅެވުނު މިމެޗް އުސްގަޑަ ޖޫނިއާސް ކާމިޔާބުކޮށްފައިވަނީ މީދޫ ގަންބުރި އެފްސީ3ލަނޑު2ލަނޑުން ބަލިކޮށްފައެވެ.\nމުބާރާތުގެ ކުއާޓާފައިނަލަށް ދިއުމުގެ ފުރުސަތު މުޅިން ބަންދުވެފައިވާ މިދެޓީމް ރޭ ބައްދަލުކޮށް ކުޅުނު މިމެޗްގައި ފުރަތަމަ ލަނޑުޖަހާ ކުރިހޯދީ ގަންބުރިޓީމުންނެވެ. އެޓީމުން ކާމިޔާބުކުރި މިލަނޑު އެޓީމަށް ކާމިޔާބުކޮށްދިނީ ފަރުހާދުއެވެ. އެހެން ނަމަވެސް ގަންބުރިޓީމްގެ ލިވާޒްއަށް ހެދުނު ގޯހެއްގެ ސަބަބުން ލިވާޒްއަތުން ބައިކޮޅަށް ލަނޑެއް ވަދެގެން މިމެޗްގެ ފުރަތަމަ ހާފް ނިމިގެންގޮސްފައިވަނީ 1 ލަނޑު 1 ލަނޑުން ދެޓީމް އެއްވަރުވެގެންނެވެ.\nގަންބުރި އެފްސީ: މުބާރާތުގައި ކުޅުނު ތިންމެޗުންވެސް ބަލިވެ މުބާރާތުން ކަޓާފައި\nމިމެޗްގެ ދެވަނަ ހާފްގެ ކުޅުންފަށައިގެން ހިތަދޫ އުސްގަޑަ ޖޫނިއާސް އިން އިތުރު ދެލަނޑު ޖަހާ މެޗްގެ ނަތީޖާ3-1 އަކަށް ބަދަލުކޮށްފައިވަނިކޮށް އުސްގަޑަޓީމަށް4ފައުލަށްވުރެ އިތުރަށް ފައުލް ކުރެވިގެން ގަންބުރި ޓީމަށް ލިބުނު ޕެނަލްޓީއަކުން އެޓީމުގެ ސާދު އެޓީމުގެ2ވަނަ ލަނޑު ކާމިޔާބުކޮށްދިނެވެ.\nމިމެޗްގެ ފުރިހަމަ ވަގުތު ހަމަވެގެންދިޔައީ ދެޓީމުންކުރެ ޓީމަކަށް އިތުރު ލަނޑެއް ކާމިޔާބު ނުކުރެވި3ލަނޑު2ލަނޑުން އުސްގަޑަ ޖޫނިއާސް މެޗުން މޮޅުވެގެންނެވެ.\nމިމެޗްގެ މޮޅުކުޅުންތެރިއަކަށް ހޮވިފައިވަނީ އުސްގަޑަޓީމުގެ އިބްރާހިމް އާލަމް ނަސީމެވެ.\nމިގްރޫޕްގެ ޓިމްތަކަށް ޕޮއިންޓް ލިބިފައިވާ ގޮތައް ބަލާއިރު މީދޫ ޗެލެންޖާސްއަށާ މީދޫ ބީރިކަނާއަށް3މެޗުން7ޕޮއިންޓް ވަނީ ލިބިފައެވެ. މިދެޓީމް މިގްރޫޕްގެ ފަހުމެޗްގައި މިއަދު ބައްދަލުކުރާ މެޗު އެއްވަރުވެގެން ނިމިއްޖެނަމަ މިދެޓީމް މިގްރޫޕުން ކްއާޓާރ ފައިނަލަށް ހޮވޭނެއެވެ.\nޚަބަރާއި ގުޅޭ ފޮޓޯތައް: ލުބުނާ މަޖީދު މުޚްތާރު\nހުޅުމީދޫގައި މިއަހަރަގެ އަޟްހާ ޢީދު ނަމާދު ބޮޑު ޖަމާއަތުގައި ކޮށްފިއެވެ. ހުޅުމީދޫގައި ބޮޑުޖަމާއަތުގައި މިއަދު އީދު ނަމާދު ކޮށްފައިވަނީ ...


BML In Maaungoodhoo And Komandoo Gai ATM Bahattaifi - Vaguthu\nބީއެމްއެލްއިން މާއުނގޫދޫ އަދި ކޮމަންޑޫ ގައި އޭޓީއެމްގެ ބަހައްޓައިފި\n2 މަސް ކުރިން ( އޭޕްރީލް 24, 2021 )\nށ. މާއުނގޫދޫ އަދި ކޮމަންޑޫގައި ގާއިމްކޮށްފައިވާ މި އޭޓީއެމް ސެންޓަރުތައް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމުގެ އިތުރުން ފައިސާ ޖަމާކުރުމާއި، ބިލަށް ފައިސާ ދެއްކުމާއި ޓްރާންސްފަރ ކުރުމުގެ ހިދުމަތް ލިބިގެންދާނެއެވެ.\nމި ފެށުނު އޭޓީއެމް ހިދުމަތާއެކު މިވަގުތު ށ. އަތޮޅު ފުނަދޫގައި ބްރާންޗް އަދި ސެލްފް ސަރވިސް ބޭންކިންގ ހިދުމަތް މިދަނީ ދެމުންނެވެ.\nމީގެ އިތުރުން މިލަންދޫ، މާއުނގޫދޫ އަދި ކޮމަންޑޫގައި ސެލްފް ސަރިވިސް ބޭންކިންގ ސެންޓަރ މެދުވެރިކޮށް ހިދުމަތް މިދަނީ ފޯރުކޮށްދެމުންނެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މުޅި ރާއްޖެއަށް ބޭންކިންގ ހިދުމަތް ފުޅާކުރުމުގެ މަޝްރޫގެ ދަށުން ށ. އަތޮޅުގައި ބޭންކިންގ ހިދުމަތް ފުޅާކުރެވޭކަމީ އެބޭފުޅުންނަށް ލިބޭ އުފަލެއް ކަމަށާއި 70 އަށް ވުރެ ގިނަ އޭޓީއެމް ސެންޓަރުތަކާއި އެކު މިހާރު މުޅި ރާއްޖޭގެ އެންމެ ފުޅާ ބޭންކިންގ ވިގުއައާއެކު ހިދުމަތް ދެވޭ ކަމީ އެބޭފުޅުން ފަހުރުވެރިވާ ކަމެއް ކަމަށެވެ.\nކާޑު ޑީއެކްޓިވޭޓް ކުރަނީ ހީލަތްތެރި މުއާމަލާތް ހިނގިޔަ ނުދިނުމަށް - ބީއެމްއެލް


America aa eku masahkai kuran thahyaarukamah China in ves bunefi\nއެމެރިކާއާއެކު މަސައްކަތް ކުރަން ތައްޔާރުކަމަށް ޗައިނާއިން ވެސް ބުނެފި\nޗައިނާ އަދި އެމެރިކާއެކު ކުރެވެމުންދާ ވިޔަފާރީގެ ހަނގުރާމަ ނިމުމަކަށް ގެންނަން ދެ ރައީސުން ވަނީ މަސައްކަތް ފައްޓަވާފައި. -- ފޮޓޯ: އީޕީއޭ\nބެއިޖިންގް (ޑިސެމްބަރު 30) - އެމެރިކާ އާއި ޗައިނާއިން ކުރަމުންގެންދާ ވިޔަފާރީގެ ހަނގުރާމަ ވަގުތީ ގޮތުން ހުއްޓާލާފައިވާއިރު، އެކަމުގައި ދާއިމީ ހައްލެއް ހޯދަން އެމެރިކާއާއެކު މަސައްކަތް ކުރަން ތައްޔާރަށް އޮތް ކަމަށް ޗައިނާ އިން ބުނެފި އެވެ.\nދެ ގައުމުން ވެސް އެއް ގައުމުން އަނެއް ގައުމަށް އެތެރެކުރާ މުދަލުން ޑިއުޓީ ބޮޑު ކުރަމުން އަންނަ އައުން، 90 ދުވަހުގެ މުއްދަތަށް މަޑުޖައްސާލުމަށް އެއްބަސްވެފައިވަނީ، މި މަހު ކުރީކޮޅު އާޖެންޓިނާގައި ބޭއްވުނު ޖީ20 ސަމިޓުގެ ހަވާސާގައި، އެމެރިކާގެ ރައީސް ޑޮނަލްޑް ޓްރަމްޕާއި ޗައިނާގެ ރައީސް ޝީ ޖިންޕިން ބޭއްވި ބައްދަލު ވުމެއްގައި އެވެ.\nއެކަމާއި ގުޅިގެން ނޫސްވެރިއަކު ކުރި ސުވާލަކަށް ޖަވާބު ދެއްވަމުން ޗައިނާ ސަރުކާރުގެ ތަރުޖަމާނު ލޫ ކޭންގް ވަނީ ޖީ20 ގައި ނިންމުނު ކަންކަން ތަންފީޒު ކުރުމަށް މަސައްކަތް ކުރަމުންދާކަމަށް ވިދާޅުވެފަ އެވެ.\nޗައިނާ ސަރުކާރުން މި ގޮތަށް ބުނެފައިވަނީ، ދެ ގައުމުގެ މަޝްވަރާތަކަށް "ބޮޑެތި ކުރިއެރުންތަކެއް" ލިބިފައިވާކަމަށް އެމެރިކާގެ ރައީސް ޑޮނަލްޑް ޓްރަމްޕް ވެސް ވިދާޅުވެފައިވަނިކޮށެވެ.\nޗައިނާގެ ރައީސްއާއެކު ހޮނިހިރު ދުވަހު ފޯނުގެ ޒަރިއްޔާއިން ވަރަށް އުއްމީދީ ވާހަކަތަކެއް ދެކެވުނު ކަމަށް ޓްރަމްޕް ވަނީ ހާމަކުރައްވައިފަ އެވެ.\nނަމަވެސް، ދެ ރައީސުންގެ ދެމެދު ކުރެވުނު މަޝްވަރާތަކުގެ ތަފްސީލެއް ޓްރަމްޕް ވިދާޅުވެފައެއް ނުވެ އެވެ.